V. Aarashugai hedhi "Cinnamon Velifushi Maldives" resort hulhuvaifi\n05:58am | Monday, 01 June 2020\nވ. އާރަށުގައި ހެދި "ސިނަމަން ވެލިފުށި މޯލްޑިވްސް" ރިސޯޓް ހުޅުވައިފި\nއޮކްޓޫބަރ 6, 2019\nސްރީ ލަންކާގެ ޖޯން ކީލްސް އިން ވ. އާރަށުގައި ތަރައްގީކުރި "ސިނަމަން ވެލިފުށި މޯލްޑިވްސް" ރިސޯޓް ހުޅުވައިފި އެވެ.\nމި ރިސޯޓް ހުޅުވާފައި ވަނީ މި މަހުގެ 1 ވަނަ ދުވަހު އެވެ. މި ރިސޯޓް ހުޅުވައިދެއްވީ ލަންކާ އިން ރާއްޖެ އަށް ކަނޑައަޅާފައި ހުންނަވާ ސަފީރު ނަމާލް ކަރުނަރަތުނަ އެވެ. މި ރަސްމިއްޔާތުގައި ޓޫރިޒަމް މިނިސްޓްރީގެ ސްޓޭޓް މިނިސްޓަރު ޑރ. އަހްމަދު ސޯލިހް އާއި ޖޯން ކީލްސްގެ އިސްވެރިން ބައިވެރިވެވަޑައިގެންނެވި އެވެ.\nފެލިދޫ ކައިރީގައި އޮންނަ އާރަށުގައި ހަދާފައި ވަނީ އެންމެ މަތީ ފެންވަރުގެ 90 ކޮޓަރި ހިމެނޭ ރިސޯޓެކެވެ. މީގެ ތެރޭގައި މޫދު ކޮޓަރި އާއި ބީޗު ވިލާ ހިމެނޭ ގޮތަށް ހަތަރު ވައްތަރެއްގެ ކޮޓަރި ހުރެ އެވެ. އެއީ، ސުޕީރިއާ ބީޗު ލޮފްޓް، ބީޗް ބަންގަލޯ، ވޯޓާ ބަންގަލޯ، ސަންސެޓް ވޯޓާ ބަންގަލޯ ވިތު ޔަކޫޒީ އަދި ވޯޓާ ސުއިޓް ވިތު ޕޫލް އެވެ.\nސިނަމަން ވެލިފުށި ރިސޯޓުގައި ރާއްޖެ އާއި ލަންކާގެ ކެއުންތައް ވެސް ހިމެނޭ ގޮތަށް ދުނިޔޭގެ އެކި ކަންކޮޅުތަކުގެ ކެއުންތައް ލިބޭ މެއިން ރެސްޓޯރަންޓަކާއި ސީފުޑަށް ހާއްސަ ރެސްޓޯރަންޓެއްގެ އިތުރުން، ބީޗު ބާއަކާއި ޕޫލް ބާއެއް އަދި މެއިން ބާއެއް ހުރެ އެވެ. މީގެ އިތުރުން، ސްޕާ އާއި މޫދު ކުޅިވަރުތައް ކުޅެވޭނެ އިންތިޒާމް ވެސް ހަމަޖައްސާފައި ހުރެ އެވެ.\nލަންކާގެ އެންމެ ބޮޑު ހޮޓެލް ޗެއިން ކަމަށްވާ ޖޯންސް ކީލްސް އިން މިހާރު ވެސް ރާއްޖޭގައި ތިން ރިސޯޓް ހިންގަ އެވެ. އެއީ ސިނަމަން ދޮންވެލި މޯލްޑިވްސް، ސިނަމަން ހަކުރާ ހުރާ މޯލްޑިވްސް އަދި އެއްލައިދޫ މޯލްޑިވްސް ބައި ސިނަމަން އެވެ.\nއެއްލައިދޫގެ މޫދު ކޮޓަރިތައް އަލުން ހެދުމަށް ފަހު މިދިޔަ އަހަރުގެ އޮކްޓޯބަރު މަހުގެ ތެރޭގައި ހުޅުވާފައިވާއިރު، ސިނަމަން ހަކުރާ ހުރާ މިހާރު އޮތީ އަލުން ހެދުމަށް ބަންދުކޮށްފަ އެވެ. މުޅިން އާ ރިސޯޓެއްގެ ގޮތުގައި މި ރަށް އަންނަ ޑިސެމްބަރު މަހުގެ ތެރޭގައި ހުޅުވާނީ މަތީ ފަންތީގެ ރިސޯޓެއްގެ ގޮތުގަ އެވެ. ހަމަ އެއާ އެކު، ސިނަމަން ދޮންވެލި ވެސް ވަނީ 2017 ގައި މަރާމާތުކޮށް، އަލުން ހުޅުވާފަ އެވެ.\nސަރުކާރުން ކަނޑައަޅާފައިވާ އަމާޒަކީ މި އަހަރުގެ ތެރޭގައި އާ 20 ރިސޯޓް ބާޒާރަށް ނެރުމެވެ. ޓޫރިޒަމް މިނިސްޓަރު އަލީ ވަހީދު މިދިޔަ ހަފްތާފައި ވިދާޅުވެފައިވާ ގޮތުގައި، މި އަހަރުގެ މިހާތަނަށް 19 ރިސޯޓެއް ހުޅުވައި 20 ވަނަ ރިސޯޓް އައްޑޫގައި ހުޅުވުމަށް ތައްޔާރުވަމުން އަންނަނީ ތައްޔާރުވަމުންނެވެ.\nރިސޯޓް, ސިނަމަން ރިސޯޓްސް, ޓޫރިޒަމް


Syria Gai America Ge4Sifain Maraalaifi - Vaguthu\n7 މަސް ކުރިން ( ޖެނުއަރީ 16, 2019 )\nސީރިއާގެ އުތުރުގައި އޮންނަ މަންޖިބްގައި ދިން ޖާނުން ފިދާވުމުގެ ހަމަލާއެއްގައި އެމެރިކާގެ ހަތަރު ސިފައިން މަރުވެ އިތުރު ތިން ސިފައިން ޒަހަމް ވެއްޖެއެވެ.\nސީރިއާގެ ހާލަތު ގެނެސްދޭ އިނގިރޭސިވިލާތުގައި ހަރަކާތްތެރިވާ ސީރިއަން އޮބްޒަވޭޓްރީ ފޯ ހިއުމަން ރައިޓްސް އިން ބުނީ އެމެރިކާ ކޯލިޝަންގެ ސިފައިންނަށް އަމާޒުކޮށް ދިން ހަމަލާގައި ޖުމްލަ 16 މީހުން މަރުވި ކަމަށެވެ. އެމެރިކާ ސިފައިންގެ އިތުރުން ދެން މިހަމަލާގައި މަރުވެފައި ވަނީ ސީރިއާގެ އާއްމުންނެވެ.\nއެމެރިކާގެ އޮފިޝަލުން ވަނީ ސީރިއާގައި އެމެރިކާ ހަތަރު ސިފައިން މަރުވެ ތިން ސިފައިން ޒަހަމްވި ކަން ކަށަވަރު ކޮށްދީފައެވެ.\n"އެމެރިކާ ސިފައިންތަކެއް މަރުވެ، އިތުރު ސިފައިންތަކެއް ޒަހަމްވި ހަމަލާގެ މައުލޫމަތު މިހާރު ވަނީ ރައީސް ޓްރަމްޕް އާއި ހިއްސާ ކުރެވިފައި. ސީރިއާގެ ހާލަތު މިދަނީ ގާތުން ބަލަމުން" ވައިޓް ހައުސްގެ ތަރުޖަމާން ވިދާޅުވިއެވެ.\nމިހަމަލާގެ ޒިންމާ އައިއެސް ޖަމާއަތުން ވަނީ އުފުލާފައެވެ.\nއެމެރިކާ ސިފައިންނަށް އަމާޒުކޮށް ސީރިއާގައި ހަމަލާއެއް ދީފައި ވާއިރު އައިއެސް ބަލިކުރެވިއްޖެ ކަން އިއުލާންކޮށް ޓްރަމްޕް ވަނީ ސީރިއާގައި ތިބި ހުރިހާ ސިފައިން އެގައުމުން ބާލަން މިދިޔަ މަހު ނިންމާފައެވެ. ސީރިއާގައި އެމެރިކާގެ 2000 ސިފައިން އެބަތިއްބެވެ. އޭގެ ތެރެއިން ބައެއް ސިފައިން މިހާރު ވަނީ ޓްރަމްޕްގެ ނިންމުމާއި އެއްގޮތައް ސީރިއާ އިން ފައިބަން ފަށާފައެވެ.\nމިއަދު ދިން ހަމަލާ އާއި ގުޅިގެން ސީރިއާ އިން އެމެރިކާ ސިފައިން ބޭލުމުގެ އޮޕަރޭޝަނަށް ބަދަލެއް ނާންނާނެ ކަމަށް ރިޕޯޓްތައް ބުނެއެވެ.\nޖެނުއަރީ 17, 2019 00:23\nޖެނުއަރީ 17, 2019 08:17\nޖެނުއަރީ 17, 2019 11:16\nތީގެ ބަދަލު ނަގަންޖެހޭނެ އިރާންގެ އަތުން


Shima gellunu kamah bunaa sarahahdhu alun balan fashaifi | Mihaaru\nގެއްލިގެން ހޯދަމުން އަންނަ ޝިމާ: އޭނާ ގެއްލުނު ކަމަށް ބުނާ ސަރަހައްދު އަލުން ބަލަން ވަނީ ފަށާފައި\nޝިމާ ގެއްލުނު ކަމަށް ބުނާ ސަރަހައްދު އަލުން ބަލަން ފަށައިފި\n28 އޮކްޓޯބަރ 2019 - 19:15 15 comments\nލ. ފޮނަދު އިން އެ އަތޮޅު މާމެންދު އަށް ޑިންގީއެއްގައި ދަތުރު ކުރަނިކޮށް، މިދިޔަ ފެބުރުއަރީ މަހު އައިމިނަތު ޝިމާ ނާފިޒް 19، ގެއްލުނު ކަމަށް ބުނާ ސަރަހައްދު ފުލުހުން އަލުން ބަލަން ފަށައިފި އެވެ.\nއެނގިފައިވާ ގޮތުގައި، ޝިމާ ގެއްލުނު ކަމަށް އޭނާއެކު ދަތުރުކުރި މުހައްމަދު ފަޒީލް ބުނާ ސަރަހައްދަށް ފީނައިގެން ފުލުހުން އަންނަނީ ބަލަމުންނެވެ. އަލުން ފީނަމުން އަންނަ އިރު، މީގެ ކުރިން ވެސް ފުލުހުން މަސައްކަތްތަކެއް ކޮށްފައިވެ އެވެ.\nޝިމާ ގެއްލުނު ހާދިސާއާ ގުޅިގެން މަސައްކަތްތަކެއް ކުރަމުން އަންނަ ކަން ފިޔަވައި ތަފްސީލެއް ފުލުހުން ނުދިނެވެ.\n"ޝިމާ ގެއްލުނު މައްސަލައާ ގުޅުން ހުރި މަސައްކަތްތަކެއް ލ.އަތޮޅުގައި ފުލުހުން ދަނީ ކުރަމުން،" ފުލުހުންގެ މީޑިއާ އޮފިޝަލް ވިދާޅުވި އެވެ.\nމިދިޔަ ފެބުރުއަރީ މަހުގެ ތެރޭގައި، ލ. ގާދޫ ކަނޑުއޮޅިއަށް ބަންޑުން ޖަހާލި ޑިންގީން ފަޒީލް ސަލާމަތްވީ ސިކްސް ސެންސަސް ރިސޯޓްގެ ފަރާ ހަމައަށް ދެވުމުންނެވެ. މި ހާދިސާއާ ގުޅިގެން ޝިމާގެ އާއިލާއިންނާއި ބައެއް މީހުން ފަޒީލަށް ތުހުމަތުތަކެއް ކުރެ އެވެ. އޭނާ ބުނެފައި ވަނީ ޝިމާ ސަލާމަތްކުރަން އެންމެ ފަހު ވަގުތާ ޖެހެންދެން ވެސް މަސައްކަތްކުރި ކަމަށެވެ.\nއެކަމަކު އޭގެ ފަހުން، ޝިމާގެ ކޮއްކޮއަކު ގޮވައިގެން މާމެންދޫން އެހެން ދެ ފިރިހެނުންނާ އެކު ދަތުރެއްކުރަނިކޮށް ކަނޑުމަތިން ފަޒީލް ހުއްޓުވާފައިވެ އެވެ. އެ މައްސަލައިގައި އޭނާ ހައްޔަރުކުރުމަށް ފަހު މިހާރު ވަނީ ދޫކޮށްލައިފަ އެވެ.\nއިތުރު ލިޔުންތައް ކުށްކުރުން ޕޮލިސް ލ. އަތޮޅު ގެއްލިގެން ހޯދާ މީހުން\nކޮންމެ ތަހުގީގަކަށް މީހުން ހައްޔަރުކުރާކަށް ނުޖެހޭ\nފުލުހުންގެ ލޯންޗެއްގައި ރޯކޮށްލައިފި


3ޑީ ޕްރިންޓަރު ޕްރިންޓްކުރާ 3ޑީ ޕްރިންޓަރެއް އުފައްދަނީ – Ungoofaaru\nބަނޑޭރިގަނޑު/ދިރިއުޅުން/ޓެކުނޮލޮޖީ/3ޑީ ޕްރިންޓަރު ޕްރިންޓްކުރާ 3ޑީ ޕްރިންޓަރެއް އުފައްދަނީ\n3ޑީ ޕްރިންޓަރު ޕްރިންޓްކުރާ 3ޑީ ޕްރިންޓަރެއް އުފައްދަނީ\nމުނާޒު މުޙައްމަދު 20 ޖޫން 2017\n0 382 މިނެޓެއް ނުވަނިސް ކިޔާލެވޭ\nޔުނިވާސިޓީ އޮފް ކެނޑާގެ ސައިސްސްވެރިން ވަރަށް ތަފާތު 3ޑީ ޕްރިންޓަރެއް އުފައްދުމުގެ މަސައްކަތް ފަށައިފިއެވެ. އެ 3ޑީ ޕްރިންޓަރުން ޕްރިންޓް ކުރަނީ ވެސް ހަމަ އެކަހަލަ 3ޑީ ޕްރިންޓަރެވެ. މާނަ އަކީ އޭގެ އެއް ޕްރިންޓަރުން އޭގެ އެތަކެއް ޕްރިންޓަރެއް އުފެއްދުމެވެ.\nސައިންސްވެރިން މި ޕްރިންޓަރު އުފައްދަން ފަށާފައި ވަނީ ހަނދުގައި ހުންނަ މައުދަންތަކާއި ގޭސްތައް ބޭނުންކޮށްގެންނެވެ. މި ޕްރޮޖެކްޓްގައި އިސްކޮން ހަރަކާތްތެރިވި ކާލެޓަން ޔުނިވާސިޓީގެ ޑިޕާޓްމެންޓް އޮފް މެކޭނިކަލް އެންޑް އެއަރޯސްޕޭސް އިންޖިނިއަރިންގެ އެސޯސިއޭޓް ޕްރޮފެސަރ އެލެކްސް އެލެރީ ބުނިގޮތުގައި މި ޓެކްނޮލިޖީގެ ސަބަބުން ހަނދަށް ފޮނުވާ އުޅަނދުތައް އެ އުޅަނދުތައް އަމިއްލައަށް އޭގެ އެހެން އުޅަނދު އުފެއްދުމުގެ ޤާބިލްކަން ހޯދޭނެއެވެ. އޭގެ ސަބަބުން ހަނދަށް ކޮންމެ ފަހަރަކު އުޅަނދުތައް ފޮނުވުމަށްދާ ހަރަދުތައް ސަލާމަތް ވެގެންދާނެއެވެ.\nމި ޕްރޮޖެކްޓް ހިންގި ޓީމުގެ އަމާޒަކީ ހަނދަށް މި ގޮތަށް ފޮނުވާ އުޅަނދުތައް އަމިއްލަޔަށް ހަނދުގައި ހުންނަ މައުދަންތަކާއި ގޭސްތައް ބޭނުންކޮށްގެން އޭގެ އެހެން އުޅަނދުތައް އުފެއްދުމެވެ. ޕްރޮފެސަރ އެލެރީ ބުނި ގޮތުގައި އޭނާގެ ޓީމުން އުޅެނީ ހަނދުގައި ލިބެން ހުންނަ މައުދަންތައް ބޭނުން އިލެކްޓްރިކް މޯޓަރު ޕްރިންޓް ކުރުމާ ވަރަށް ގާތުގައެވެ. މީގެ ކުރިން އުފައްދާފައިވާ 3ޑީ ޕްރިންޓަރު ތަކުން އެ ޕްރިންޓަރުގެ އެކި ބައިތައް ޕްރިންޓް ކުރެވުނަސް އޭގެ މޯޓަރާއި އިލެކްޓްރޯނިކްސް ބައިތައް ޕްރިންޓް ކުރުމުގެ ޤާބިލްކަމެއް ލިބިފައެއް ނުވެއެވެ. އެލެރީގެ ޓީމުން ކުރަމުން ދަނީ މި ޤާބިލްކަން ހޯދުމުގެ މަސައްކަތެވެ.\nއެލެރީގެ ޓީމުން މިހާރު ވަނީ މޯޓަރުގެ ބައެއް ބައިތައް ޕްރިންޓްކޮށްފައެވެ. ނަމަވެސް އެ ޕްރޮޖެކްޓް ކާމިޔާބު ވާން އަންނަނީ މޯޓަރުގައި ހިމެނޭ ހުރިހާ ބައިތަކެއް ޕްރިންޓް ކުރެވެން ފެށުމުންނެވެ. ހަނދުން ލިބެން ހުންނަ މައުދަންތައް ބޭނުންކޮށްގެން މޯޓަރު އުފައްދާ ނަމަ މޯޓަރުގެ ކޮޕާ ކޮއިލްގެ ބަދަލުގައި ބޭނުންކުރަން ޖެހޭނީ އެލްމިނިއަމް ކޮއިލްއެވެ. އެލްމިނިއަމް ކޮއިލް ބޭނުންކޮށްގެން އުފައްދާ ދަގަންފާނު ބާރު ދަށްވުމަކީ މިކަމަށް އޮތް ގޮންޖެހުމެއް ކަމުގައި ޕްރޮފެސާރ އެލެރީ ބުނެފައިވެއެވެ.\nއަނެއް ގޮންޖެހުމަކީ ހަނދުގައި އުފެއްދުމަށް ގަސްތުކުރާ މެޝިންތަކުގެ އިލެކްޓްރޯނިކް ބައިތައް އުފެއްދުމަށް ދިމާވާ ގޮންޖެހުމެވެ. ސަބަބަކީ އެ އިލެކްޓްރޯކިސް ބައިތައް އުފައްދަން ބޭނުންވާ މައުދަންތައް ހަނދުން ލިބެން ނެތުމެވެ. އެހެން ކަމުން ޕްރޮފެސާ އެލެރީގެ ޓީމުން ގަސްތުކުރަނީ އެންމެ ކުރީގެ އެލެކްޓްރޯނިކް ޓެކްނޮލޮޖީ ކަމުގައިވާ “ވެކިއުމް ޓިއުބްސް” ބޭނުންކޮށްގެން އިލެކްޓްރޯނިކް ބައިތައް އުފެއްދުމަށެވެ.\nދަތުގައި ވާ އައްސާ ހެލިކަޕްޓަރެއްގައި އެލިގެން ރިކޯޑެއް ހަދައިފި\nބޮޑެތި ފައިސާގެ އިނާމްތަކަކާ އެކު އުނގޫފާރު ސްކޫލްގެ ޤުރްއާން މުބާރާތް ފެށިއްޖެ


އެޕަލް އިވެންޓް މި މަހުގެ 15 ގައި – DhiDaily\nއެޕަލް އިވެންޓް މި މަހުގެ 15 ގައި\nއެޕަލްއިން ކޮންމެ އަހަރެއްގެވެސް ސެޕްޓެމްބަރ މަހުގައި ބާއްވަމުންއަންނަ އެޕަލް އިވެންޓް މި މަހުގެ 15 އަށް ތާވަލުކޮށްފިއެވެ.\nކޮވިޑް-19 ގެ ސަބަބުން މި އިވެންޓް ނުބާއްވާނެހެން ހީވެ ގިނަ ބަޔެއްގެ ހިތައް ނުތަނަވަސްކަން ވެރިވެފައިވަނިކޮށް އެޕަލްގެ މި ނިންމުމާއިއެކު ގިނަ ފޭނުންނެއް ތިބީ މި އިވެންޓަށް ކެތްމަދުވެފައެވެ. ކޮންމެ އަހަރަކުވެސް އެޕަލްއިން ނެރެމުންދާ އައިފޯނު ދައްކާލުންވެސް އޮންނަނީ މި އިވެންޓުގެ ތެރެއިންނެވެ. ނަމަވެސް، މިއަދާއި ހަމައަށް އެޕަލްއިން އައު އައިފޯނެއް ނެރޭނެކަމެއް ނޭނގޭއިރު، އެޕަލްއިން ބުނެފައިވަނީ ގިނަ ’އާދަކާދަ‘ ތަކެއް މި އިވެންޓުގައިވެސް ދަމަހައްޓާނެކަމަށެވެ.\nކޮންމެ އަހަރަކުވެސް ސެޕްޓެމްބަރ މަހު އޮންނަ މި އިވެންޓުގައި އެޕަލްއިން އައު އައިފޯނުގެ އިތުރުން، އެޕަލް ވޮޗް އަދި އައިޕެޑްގެ އައު ޑިޒައިންތައްވެސް އަންނަނީ ނެރެމުންނެވެ. މި އަހަރުގެ އިވެންޓު އޮންނާނެކަން ޔަޤީންވާއިރު، އައިފޯނެއް ނެރޭނެކަމުގެ އެއްވެސް ނިޝާނެއް އަދި ނުފެނެއެވެ. ނަމަވެސް މި އަހަރު އެޕަލް ވޮޗްގެ ސީރީޒް6އަދި އައިޕެޑް އެއަރގެ އައު ސީރީޒްވެސް ނެރޭނެކަން މިހާރު އޮތީ ކަށަވަރުވެފައެވެ.\nއެޕަލް ވޮޗްއަށް މިފަހަރު ދެ ވައްތަރެއް ނުކުންނާނެ ކަމަށް ބެލެވޭއިރު ސީރީޒް6ކުން ގިނަ ފީޗާޒްތަކެއް ފެންނާނެކަމަށްވެސް ލަފާކުރެވެއެވެ. އަދި އައިޕެޑް އެއަރގައި އައިޕެޑް ޕްރޯއާއި އެއް ފީޗާޒްތަކެއް ފެންނާނެކަމަށްވެސް ޤަބޫލުކުރެވެއެވެ.


މަޤާމް :ކޮމްޕިޔުޓަރ ޓެކްނީޝަން\nއިދާރީ ހިންގުމާއި ފައިސާއާ ބެހޭ / އައިޓީ ޔުނިޓު\nމަޤާމުގެ މަސައްކަތް ކުރުމުގެ ހުނަރާއި ޤާބިލުކަން ސާބިތުކޮށް ދިނުމާއެކު މަޤާމުގެ މަސައްކަތާ ގުޅޭ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ދަށްވެގެން ލެވެލް3ގެ ސަނަދެއް ހާސިލުކޮށްފައިވުން، އަދި،\nސާނަވީ އިމްތިޙާނުގެ [ދިވެހި] މި މާއްދާއިން ދަށްވެގެން [ސީ] ގްރޭޑް ހާސިލުކޮށްފައި ވުމާއެކު ޖީ.ސީ.އީ. އޯލެވެލް އިމްތިޙާނުގެ [އިނގިރޭސި] މި މާއްދާއިން ދަށްވެގެން [ސީ] ގްރޭޑް ހާސިލުކޮށްފައިވުމާއެކު މަޤާމާއި ގުޅޭ މަސައްކަތުގެ ދާއިރާއިން 1 އަހަރު ދުވަހުގެ ތަޖުރިބާ ލިބިފައިވުން، ނުވަތަ؛\nސާނަވީ ތަޢުލީމު ފުރިހަމަ ކުރުމަށްފަހު މަޤާމާއި ގުޅޭ މަސައްކަތުގެ ދާއިރާއެއްގައި3އަހަރު ދުވަހުގެ ތަޖުރިބާ ލިބިފައިވުން.\nއޮފީސް ހިންގުމަށް ބޭނުންވާ އިންފޮމޭޝަން ޓެކްނޮލޮޖީގެ ދާއިރާގެ މަސައްކަތްތައް ރާވައި ހިންގުމާއި އެހީތެރިވުން.\nއޮފީހުގެ ކޮންޕިޔުޓަރުތަކަށާއި ނެޓްވޯރކަށް ދިމާވާ މައްސަލަތައް ހައްލުކޮށްދިނުމާއި ހައްލު ނުކުރެވޭފަދަ ކަމެއްނަމަ ސަރުކާރުގެ ގަވާއިދާ އެއްގޮތްވާ ގޮތުގެ މަތިން ވެރިއެއްގެ އިރުޝާދުގެ މަތިން މައްސަލަ ހައްލުކުރުން.\nއޮފީހުގެ އެތެރޭގެ ވިޔުގަތަކާއި، ސަރވަރ، އަދި އެހެނިހެން ވިޔުގަތައް ބެލެހެއްޓުމާއި ކުރިމަތިވާ މައްސަލަތައް ޙައްލުކުރުން.\nކޮންޕޔުޓަރުތަކުގައި ސޮފްޓްވެއަރއަށް ދިމާވާ މައްސަލަ ހައްލުކުރުމާއި ސޮފްޓްވެއަރ އަޅައި އެ ބޭނުންކުރާނޭ ގޮތުގެ އިރުޝާދު މުވައްޒަފުންނަށްދީ މުވައްޒަފުން ތަމްރީން ކުރުން.\nއޮފީހުގެ ކޮންޕިޔުޓަރުތަކަށް ބޭނުންވާ އެންޓިވައިރަހާއި އެހެނިހެން ސޮފްޓްވެއަރ އަޅައިދީ އާކޮށް ބެލެހެއްޓުން.\n- އަސާސީ މުސާރަ: (މަހަކު) -/7،000 ރުފިޔާ.\n- ސަރވިސް އެލަވަންސް: (މަހަކު): -/3،000 ރުފިޔާ\nމި މަޤާމުތަކަށް މީހުން ހޮވުމުގައި ބަލާނެ އިތުރުކަންތައްތައް:\n- ވަޒީފާއާ ބެހޭ ޤާނޫނަށާއި އެހެނިގެން ޤާނޫނުތަކަށް އަހުލުވެރިވެފައިވާ މިންވަރު\n- މޯލްޑިވްސް ކޮލިފިކޭޝަން އޮތޯރިޓީން އެކްރެޑިޓް ކޮށްފައިވާ ތަޢުލީމީ ސެޓުފިކެޓުތަކުގެ ކޮޕީ ޓްރާންސްކްރިޕްޓާ އެކު (އަޞްލާ އެއްގޮތްކަމަށް ތައްގަނޑުޖަހައިފައި)\n13 އޮކްޓޫބަރު 2019 ވާ އާދީއްތަ ދުވަހު 13:30 ގެ ކުރިން، ތިރީގައިވާ އެޑްރެހަށް.\nމަޢުލޫމާތު ހޯއްދެވުމަށް ގުޅުއްވާނީ 3010990 ނަންބަރު ފޯނާއެވެ. މި މަޤާމަށް އިންޓަވިއު ކުރެވޭނީ މަޤާމުގެ ޝަރުޠު ހަމަވާ، ތަޢުލީމީ ފެންވަރު އެންމެ މަތީ 10 ފަރާތަކާއެވެ. އަދި ޝޯޓްލިސްޓު ކުރެވޭ ފަރާތްތައް ފިޔަވައި އެހެން ފަރާތްތަކަށް ފޯނުންގުޅައި އެކަން އެންގޭނެއެވެ. އަދި އިޢުލާނުގެ މުއްދަތު ހަމަވާތާ ދެހަފުތާއެއްގެ ތެރޭގައި މަޤާމަށް މީހުން ހޮވުމަށް ބާއްވާ އިންޓަވިއުތައް ކުރިޔަށް ގެންދެވޭނެއެވެ.\nނޯޓު: ވަޒީފާއަށް އެދޭ ފޯމު މި އޮފީހުގެ ކައުންޓަރުންނާއި މި އޮފީހުގެ ވެބްސައިޓް www.icom.mv އިން ލިބެން ހުންނާނެއެވެ.


MDP Primary Gai Vote Foshi Bahataane Thanthan Iulaan Kohffi - Vaguthu\nއެމްޑީޕީ ޕްރައިމަރީގައި ވޯޓް ފޮށިތައް ބަހައްޓާނެ ތަންތަން އިއުލާން ކޮށްފި\nއެމްޑީޕީ ހަރުގެ ހުންނަ ސަރަހައްދު – ވަގުތު އިމޭޖްސް: އިބްރާހިމް ޝާބިލް\nއެމްޑީޕީގެ ރިޔާސީ ޕްރައިމަރީގެ އިންތިޚާބުގެ ވޯޓު ފޮށިތައް ބަހައްޓާނެ ތަންތަން ހަމަޖައްސައިފިއެވެ.\nވޯޓު ފޮށިތަށް ބަހައްޓަން ހަމަޖައްސާފައި ވަނީ ރާއްޖޭގައި މީހުން ދިރިއުޅޭ ހުރިހާ ރަށަކާއި، ސްރީލާންކާގެ ކޮލޮމްބޯ އަދި ކެންޑީގެ އިތުރުން އިންޑިއާގެ ޓްރިވެންޑްރަމް އާއި ބެންގަލޫރު އަދި މެލޭޝިޔާގެ ކުއަލާލަމްޕޫރުގައެވެ. މީގެ އިތުރުން އިނގިރޭސިވިލާތުގެ ލަންޑަނުގައިވެސް ވޯޓުފޮށި ބެހެއްޓުމަށް ވަނީ ނިންމާފައެވެ.\nޕްރައިމަރީ މެއި 30 ވަނަ ދުވަހު ބާއްވަން އެމްޑީޕީގެ ޤައުމީ މަޖިލީހުން ފާސްކުރި ގަރާރުގައި ބުނެފައިވަނީ އެޕާޓީގެ މެމްބަރުންގެ ދަފްތަރަކީ އެ ޕާޓީން ކަނޑައަޅާ ހަމަތަކެއްގެ މަތީން ނިންމާ ދަފްތަރަކަށް ވާންޖެހޭނެ ކަމަށެވެ. ވުމާއި އެކު ޕްރައިމަރީގައި ވޯޓުލުމުގެ ޙައްގު ލިބޭނީ މެއި މަހުގެ 15 ގެ ނިޔަލަށް އެޕާޓީގެ މެމްބަރޝިޕްކަން ހޯދައިވާފައިވާ މެމްބަރުންނަށެވެ.\nއެމްޑީޕީގެ ރިޔާސީ ޕްރައިމަރީގައި ވާދަ ކުރައްވާނެ ކަމަށް މިހާތަނަށް އިއުލާން ކުރައްވާފައި ވަނީ ކުރީގެ ރައީސް، މުހައްމަދު ނަޝީދެވެ.\nކުރިއަށް އޮތް ރިޔާސީ އިންތިހާބުގައި އިދިކޮޅުން އެއް ކެންޑިޑޭޓް ކަޑައަޅާނީ ވަކި ޕާޓީ ތަކުގެ ޕްރައިމަރީއަކަށް ފަހު ކަމަށް ރައީސް ނަޝީދު ވަނީ ވިދާޅުވެފައެވެ.\nރައީސް ނަޝީދު ކުރެއްވި ޓުވީޓެއްގައި ވިދާޅުވީ ކުރިއަށް އޮތް ރިޔާސީ އިންތިހާބަށް ގުޅިފައިވާ ޕާޓީތަކުން ނެރޭނީ އެއް ކެންޑިޑޭޓެއް ކަމަށާއި އެ އެއް ކެންޑިޑޭޓް ކަނޑައަޅާނީ ވަކި ޕާޓީތަކުގެ ޕްރައިމަރީއަކަށް ފަހު ކަމަށެވެ.\nސިޔާސީ އެއްވެސް ކުށްވެރިއަކު މިހާރު ޖަލުގައި ބަންދު ކުރެވިފައި ނުހުންނާނެ - ރައީސް\nމެއި 13, 2018 12:19\nރޫހާނީ ލީޑަރު ނަޝީދު އެކަނި ވާދަ ކުރާއިރު ދެން ކާކަށް ދައްކަން ބާއްވާ ޕްރައިމަރީއެއްތަ؟\nމެއި 13, 2018 12:21\nމިއީ ހާދަ މޮޔަގޮލައެކެދޯ ޕާޓީ ކުދިންކޮޅު ގުބޯ ހަހދައިގެން އުޅެންވެސް ތިއީ ވާ ބޮޑުވަރު


ޒައިދުގެ މެސެޖާއެކު ޚިޔާލުތަކުތެރޭ އޮތް ޔާނީ ދެލޯ ފޮހެލުމަށްފަހު ތެދުވެ އާދުވަހަކަށް ކުރިމަތިލިއެވެ. މެންމެ ވަގުތުކޮޅެއްވެސް ކަމެއްނުކޮށް ހުންނާކަށް ޔާނީ ބޭނުމެއް ނުވިއެވެ. ސަބަބަކީ ހުސްވަގުތެއްވާ ކޮންމެ ފަހަރަކު ޔާނީއަށް ޒައިދްއާ ދޭތެރޭ ވިސްނޭތީއެވެ. ޒައިދުގެ ޚިޔާލުތައް އޭނައަށް އުނދަގޫ ކުރާތީއެވެ. އެހެން ދުވަސްތަކާ މިއަދު ޔާނީ އުޅޭގޮތް ތަފާތުކަން މިޝްކާއަށް ފާހަގަ ކުރެވުނެވެ. ވީކިހިނެއްތޯ އަހާލަން ދެތިން ފަހަރަކު މިޝްކާގެ ހިތަށް އެރިއެވެ. ނަމަވެސް ރަނގަޅު ވަގުތެއް ބަލާފައި ނޫނީ އެވާހަކަ ނުދައްކަން މިޝްކާ ނިންމިއެވެ. “ޒާހިއްތާ! ތީކޮންހާ ސާމާނުތަކެއް؟ އާމިރުބެ ތަނަކަށް ދަަނީތަ އަނެއްކާ؟” ކަރުދާސް ފޮށިގަނޑަކާއި ބައެއް ސާމާނުތައް ހިފައިގެންހުރި ޒާހިޔާ ފެނިފައި ޔާނީ އަހާލިއެވެ. “މިއުޅެނީ ޒައިދް މިރޭ ފުރާތީވެ އޭނައަށް ހަދިޔާކޮޅެއް ދޭންވެގެން” ޒާހިޔާގެ ޖަވާބާއެކު ހީވީ ޔާނީގެ ހިތަށް ތޫނުކަށިތަކެއް ހަރާލިހެނެވެ. “ކީކޭ؟ ޒައިދް ފުރަނީތަ؟” ޔާނީއަށް އެހެން ބުނެވުންއިރު އޭނަ ދެރަވެފައި ހުރިވަރު ކުރިމަތީ ހުރި ޒާހިޔާއަށް ވަރަށް ރަނގަޅަށް އިނގުނެވެ. “އާނ، އޭނަ ކުރަންއައި މަސައްކަތް ނިމުނޔމަ ފުރަނީ” މިހެން ބުނުމަށްފަހު އާމިރު ގޮވަންފެށުމުން ޒާހިޔާ ގޭތެރެއަށް ވަނެވެ. ޔާނީ ދުވެފައި ގޮސް ކޮޓަރިއަށް ވަދެ ތަޅުލިއެވެ. އަދި އެނދުމައްޗަށް ވެއްޓި ބާލީހާއި ކަރުނަތައް ހަވާލުކޮށްލިއެވެ. “އަހަންނަށް އަބަދު މިހެން މިވަނީ ކީއްވެތަ؟ އަހަރެން ލޯބިވާ ކޮންމެ މީހަކު އަހަންނާ ދުރައްދަީ ކީއްވެތަ؟ އަހަރެންގެ ކުށަކީ ކޮބާތަ؟ މީހެއްދެކެ ލޯބިވުންތަ؟” ޔާނީ ގިސްލަ ގިސްލާފައި ރޮމުން ޝަކުވާ ކުރަމުން ދިޔައީ ކުޑަކުއްޖެއް ފަދައިންނެވެ.\nރޯން އޮތް ޔާނީއަށް ހޭވެރިކަންވީ މީހަކު ދޮރުގައި ޓަކި ދޭން ފެށުމުންނެވެ. ކަރުނަތައް އަތުގެ ނުފުށުން ފޮހެލުމަށްފަހު ގޮސް މަޑުމަޑުން ދޮރު ހުޅުވާލިއެވެ. ދޮރުމަތީގައި ހުރީ މިޝްކާއެވެ. ޔާނީގެ މިލާފައިވާ މޫނުފެނިފައި ކޮންމެވެސް ކަމެއް ވެއްޖެކަން މިޝްކާއަށް ޔަޤީން ވިއެވެ. “މިޝްކާ! އާދޭ އެތެރެއަށް” ބޭރުގައި ހުރި މިޝްކާ ފެނިފައި ޔާނީ ބުނެލިއެވެ. “ކިހިނެއް ވެފަ ތިއިނީ އަނގައިން ބަސް ހުއްޓިފަ” އެހެންޏާ އެންމެ އިރުކޮޅަކުވެސް މަޑުން ނުހުންނަ މިޝްކާ މާބަސްމަދުވެފައި އިނުމުން ޔާނީ ސުވާލުކޮށްލިއެވެ. “ތިސުވާލު އަހަރެން ޔާނީއާ ކޮށްފިއްޔާއޯ؟” މިޝްކާވެސް ކޮށްލީ ސުވާލެކެވެ. “އަހަންނަށް ކަމެއް ވެއްޖެތަ؟” ޔާނީ ހަމަޖެހޭގޮތް ދައްކާލިއެވެ. “ކަމެއނުވަ ކަމެއް ނޭނގެ، ބަލާބަލަ ދެލޯ. ކަމެއްނުވާނަމަ މީހަކު ތިވަރަކަށް ނުރޯނެ. ދޮގުހަދަން ނޭނގެންޏާ ކީއްކުރަންތަ ތިދޮގުހަދަނީ” މިޝްކާ ހިތްހަމަ ނުޖެހުނެވެ. “އަހަރެން ނުރޮމޭ މިޝްކާ! އެހެންނޫނަސް އަހަރެން ކޮންކަމަކާތަ ރޯންވީ؟ އަހަރެން މިހުރީ ނުލާހިކު ހިތްހަމަ ޖެހިފަ. އަހަންނަށް އިނގޭ މިޝްކާމެން އެންމެންވެސް އަހަރެންދެކެ ނުލާހިކު ލޯބިވާކަން، ހަމަ އެގޮތަށް އަހަރެންވެސް ތި އެންމެންދެކެ ވަރަށް ލޯބިވޭ!” މިޝްކާއަށް ފުރަގަސްދީގެން ހުރެ ޔާނީ ވާހަކަ ދައްކަމުން ދިޔައެވެ. “ދެން ޒައިދް ދެކެއޯ؟” މިޝްކާގެ މި ޖުމްލައާއެކު ޔާނީއަށް އޭނާއާ ދިމާލަށް ބަލާލެވުނީ ހައިރާވެ ހުރެއެވެ. މިޝްކާއަށް މިކަން އިނގުނީ ކިހިނެއް ބާއެވެ، ޔާނީގެ ހިތަސް އެރިއެވެ. “ކިހިނެއްވީ؟ ހައިރާންވީ ދޯ؟ ޔާނީ އަނގައިން ނުބުނެ ހުރުމުން މިޝްކާ އަނެއްކާވެސް ވާހަކަ ދެއްކިއެވެ. ޒައިދް ޔާނީދެކެ ވަރަސް ލޯބިވާކަން މިޝްކާއަށް އޮތީ އިނގެފައެވެ. މިކަމާ މިޝްކާ ވަރަށް އުފާވެސް ވިއެވެ. އޭނާގެ އެކުވެރިޔާގެ ހަޔާތަށް ޒައިދް ކަހަލަ ހިތްހެޔޮ ބައިވެރިޔަކު އައުންވީ މިޝްކާއަށް ދެދުނިޔެ ލިބުން ފަދަ ކަމަކަށެވެ.\nޔާނީ އަދިވެސް ހުއްޓުން އަރާފައި ހުރީއެވެ. ބަސް ހުސްވެފައިވާ ކަހަލައެވެ. މިޝްކާގާތު އިތުރަށް ދޮގު ހަދާކަށް ޔާނީއަކަށް ފަސޭހައެއް ނުވިއެވެ. ނަމަވެސް ހަގީގަތް ހާމަކުރަންވެސް ޖެހިލުންވެސް ވެއެވެ. “އަޅެ ބުނެބަލަ ޔާނީ ޒައިދްދެކެ ލޯތްބެއް ނުވޭތަ؟ ތިހިތުގަ ޒައިދަށްޓަކައި ވިންދެއް ނުޖަހާތަ؟” މިޝްކާގެ މިސުވާލުތަކުން ޔާނީގެ ކެއްތެރިކަން ކޮޅުންލިއެވެ. ހާމަކުރަން ބޭނުންނުވިޔަސް މިފަހަރު ޔާނީގެ ހިތް މިކަމަކަށް އިޖާބައެއް ނުދިނެވެ. “އާނ.. އަހަރެން ޒައިދްދެކެ ލޯބިވޭ! ވަރަށް ބޮޑަށް ލޯބިވޭ!” ޔާނީއަށް ވަރަށް ބާރަށް ބުނެލެވުނެވެ. ޔާނީގެ ހިތުގެ ހާލު އިވިފައި މިޝްކާ އެދުނީ ޔާނީވެސް ޒައިދްގެ ލޯބި ގަބޫލުކޮށް ލޯބިވާ ވާހަކަ ބުނުމަށެެވެ. “ދެންވެސް ވަގުތު ފާއިތު ނުވަނީސް އަވަހަށް ދޭ! ޒައިދް ފުރާގަޑި މިހާރު އެއޮއް ކައިރިވަނީ” އާއެކޭ ބުނުމަށްފަހު ދެފަޔަށް ލެވުނުހާ ބާރެއްލާފައި ޔާނީ ދުއްވައިގަތީ އޭނަގެ ލޯބި ހާސިލް ކުރުމަށެވެ. ޖެޓީއާ ހަމައަށް ދެވުނުއިރު ޔާނީއަށް މާނޭވާ ލެވެނީއެވެ. އޭރު ބާރު ސްޕީޑެއްގައި ދުއްވާފައި ނެރުން ނުކުމެގެން އެދަނީ ޒައިދް ފުރަން އޮތް ލޯންޗެވެ. ވީދެރައިން ޔާނީއަށް ބިންމަތީގައި އިށީނދެވުނެވެ. އަދި އޭނާގެ ބަދު ނަސީބު ހިތަށްއަރާ ވަރަށް ބާރަށް ރޯން ފެށުނެވެ. “ނޫން ނޫން، ޒައިދް އަހަރެން ދޫކޮށްލާފަ ނުދޭ! އަހަންނަށް ޒައިދުއާ ވަކިން ދެން ނޫޅެވޭނެ. އަހަރެން ޒައިދް ދެކެ ވަރަށް ލޯބިވޭ!” ގިސްލަ ގިސްލާފައި ރޮމުން ޔާނީ ކިޔަމުން ދިޔައެވެ. އެވަގުތު ފަހަތުން މީހަކު ޔާނީގެ ކޮނޑުގައި އަތް އަޅާލިއެވެ. ޔާނީ އަވަސް އަވަހަށް ފަހަތް ބަލާލިއެވެ.\n“ޒައިދް!” ކުރިމަތީގައި ހުރި ޒައިދް ފެނިފައި ޔާނީއަށް ވީގޮތްވެސް ނޭނގުނެވެ. ވީއުފަލެއްގެ ބޮޑުކަމުން ޔާނީ ގޮސް ޒައިދްގެ އަތުތެރޭ ބޮނޑިވެލިއެވެ. އޭރުވެސް ހިފެހެއްޓުމެއްނެތި ޔާނީގެ ލޮލުން ކަރުނަތައް އޮހެމުން ދިޔައެވެ. ޔާނީ ތެދުވެ ޒައިދްގެ މޫނަށް ބަލަންހުރެ ވާހަކަ ދައްކަން ފެށިއެވެ. “އަހަންނަށް ޒައިދް ފެނުން ފުރަތަމަ ދުވަހުވެސް ތިދެލޮލުން އަހަންނަށްޓަކައި ލޯބިފެނުން، ހަމައެގޮތަށް ދުވާލަކު ކިތައްފަހަރު އަހަރެން ޒައިދްއާ ހަތަރުކަޅި ހަމަކުރަން. މިދެލޮލުން ޒައިދްއަށް ހަމަ އެއްވެސް އެއްޗެއް ނުފެނޭތަ؟” ޔާނީ އޭނާގެ ހިތުގެ އާދޭސްތައް ބޭރުކުރަން ފެށިއެވެ. “ފެނުން! ޔާނީގެ ލޮލުންވެސް އަހަންނަށް ލޯބި ފެނުން” ޒައިދްވެސް އޭނާގެ ހާލު ބަޔާންކުރިއެވެ. “ދެން ކީއްވެ؟” ޔާނީ އާދޭހާއެކު އަހާލިއެވެ. “ބިރުގަތީ، އަނެއްކާވެސް ކުންހީއެއް ކުރެވިދާނެތީވެ” ޒައިދަށްވެސް ވަނީ ވަރަށް އަސަރު ކޮށްފައެވެ. ކުންހީއަކަށް ވިޔަސް ދެންކީއްކުރާނީ، ޒައިދް ބޭނުންވާ ގޮތަށް ކަންތައްކޮށް ނިންމައިފީމެއްނުހޭ ބުނެ ޔާނީއަށް ޒައިދްގެ މޫނުގައި ހިފަހައްޓައިލެވުނެވެ. އެވަގުތު ޒައިދްގެ ލޮލުގައިވާ ކަރުނަތައް ޔާނީއަށް ވަރަށް ރީއްޗަށް ފެނުނެވެ. “އާނ.. އަހަރެން ގޮތެއް ނިންމައިފިން. އަހަންނަށް ޔާނީ ދޫކޮއްލާފައެއް ނުދެވުން” ޒައިދް ޔާނީގެ ކޮނޑުގައި ބޯއަޅާލިއެވެ. ޔާނީގެ ހިތް އުފަލުން ނަށަން ފެށިއެވެ.\nޖެހެމުންދިޔަ ފިނި ވައިރޯޅީގެ ހިތްހަމަޖެހުން ދެމީހުނަވެސް އެކުއެކީގައި ހިއްސާކުރަމުން ދިޔައެވެ. ޒައިދް އެދެމުން ދިޔައީ ޔާނީގެ ދުލުން އޭނަ ދެކެ ވާލޯބި ހާމަކުރާށެވެ. ޔާނީ ރަކިގޮތަކަށް ހީލަމުން ވަރަށް ލަދުންހުރެ އަނެއްފަރާތަށް އެނބުރުނެވެ. ޒައިދް އައިސް ފަހަތުން އޭނާގެ ދެއަތުން ޔާނީގެ އުނަގަނޑު ވަށާލާ ގަޔާކައިރިކޮއްލިއެވެ. ވައިރޯޅިއަކަށްވެސް އެދެމެދަށް ނުވަދެވޭހާ ގާތަށެވެ. އެވަގުތު ޒައިދްގެ ހޫނު ނޭވާތައް ޔާނީގެ ކަނދުރާއަށް އެޅެން ފެށުނެވެ. ޔާނީގެ ހިތުގެ ތެޅުން އިހުނަށްވުރެ އަވަސްވިއެވެ. “ޒައިދް، މީހަކަށް ފެނިދާނެ” ހާސްވެފައިހުރި ވަރުން ޔާނީއަށް ބުނެލެވުނެވެ. “ހެވޭ ފެނުނަސް، އަހަރެންގެ މައްސަލައެއް ނެތް” ޒައިދް ލާނެތް ގޮތަކަށް ބުންޏެވެ. ދެލޯބިވެރިން އެކުގައި ވަގުތުތައް ހިއްސާ ކުރަމުން ދިޔައިރު އެޖޯޑު ނިކަން ގުޅެއެވެ. ބޭރަށް ދިޔަގޮތަށް ޔާނީގެ ހަބަރެއް ނުވުމުން ކަންބޮޑުވެފައި ހުރި މިޝްކާ ގޭތެރޭގައި ދެކޮޅަށް ހިނގާލަ ހިނގާލާ ހުއްޓެވެ. ޔާނީއަށް ގުޅާލުމަށްޓަކައި ފޯން ނެގިތަނާ ގޭގެ ދޮރު ހުޅުވާލުމަށްފަހު ވަދެގެން އައިތަން ފެނިގެން އައީ ޔާނީ އާއި ޒައިދެވެ. ދެމީހުން އަތާއަތް ޖޯޑުކޮށްލައިގެން ތިބިތަން ފެނިފައި ކަންތައް ވީގޮތް މީޝްކާއަށް ވަރަށް ރަނގަޅަށް އިނގުނެވެ. “ފައިނަލީ! އައެމް ސޯހެޕީ ފޯރ ޔޫ ބެސްޓީ. ޒައިދް ބުނަން، ޔާނީގެ ލޮލުން އެންމެ ކަރުނަ ތިއްކެއް ވެއްޓުނަސް ނިމުނީ އިނގޭ!” އުފަލުންހުރި މިޝްކާ އިންޒާރެއްފަދަ ގޮތަކަށް ބުންޏެވެ. “އޯކޭ އޯކޭ މަ ޕީސް” ޒައިދް އެހެން ބުނިތަނާ ގޭތެރެއަށް ވަދެގެން އައި ޒާހިޔާ އާއި އާމިރު ފެނިފައި އެންމެން ހިމޭންވިއެވެ. އެވަގުތު އެތަނުގައި ހުރި ޒައިދް ފެނިފައި އެދެމަފިރިންގެ މޫނުމަތިން ސުވާލުމާކުތައް އުތުރި އަރަންފެށިއެވެ. މިޝްކާ ކަންތައް ވީގޮތް އޭނާގެ މަންމަ އާއި ބައްޕައަށް ކިޔައިދިނެވެ. “އަވަހަށް ތިކަން ނިންމަން އުޅޭ، ދޯ އާމިރު” ޒާހިޔާ ވަރަށް ލޯބިން ޔާނީގެ މޫނުގައި ފިރުމާލަމުން އާމިރަށް ދޯ އޭ ބުންޏެވެ. ޔާނީ ހުރީ ލަދުން އިސްވެސް ނަގަން ނުކެރިފައެވެ.\nލިބިފައިވާ އުފާވެރިކަމެއްގެ ބޮޑުކަމުން ގަޑިން ވީއިރެއްވެސް ނޭނގުނެވެ. މާބޮޑަށް ދަންވުމުން ހުރިހާ ކުދިންވެސް އަވަހަށް ނިދަން ދިއުމަށް އެދި އާމިރުގެ ދެމަފިރިންވެސް ނިދުމަށްޓަކައި ކޮޓަރިއަށް ވަނެވެ. އެހެން ރޭރޭ ނުނިދިފައި ޔާނީ އޮންނަނީ އޭނާގެ މާޒީ މަތިން ހަނދާންވެ ރޮވޭތީއެވެ. ނަމަވެސް މިރޭ އޭނަ ނިދަން ބޭނުންނުވާ ކަހަލައެވެ. ބޭނުންވަނީ ޒައިދްއާ އެކުގައި ވުމަށެވެ. ޒައިދްގެ އަތުތެރޭވި ހަނދާން އާވުމުން ޔާނީއަށް ލަދުން މޫނުގައި އަތްއަޅާ ފޮރުވާލެވުނެވެ. އެނދުން ތެދުވުމަށްފަހު ފަރުދާ ކަހާލާފައި ބިއްލޫރިދޮރު ހުޅުވާ އެއްފަރާތް ކޮށްލިއެވެ. އަދި ބެލްކަންޏަށް ނުކުމެ ރެއިލިންގައި އަތް އަޅުވާލައިގެން ހުއްޓެވެ. އޭރު ހިމަފޮދު ވާރޭގެ ތިކިތައް ޔާނީގެ މޫނުގައި ބޮސްދެމުން ދިޔައެވެ. ތެތްފިނި ވައިރޯޅިތަކުން އޭނާގެ ހަށިގަނޑުވަނީ ވަށާލެވިފައެވެ. ޔާނީގެ ތުންފަތް މަތިން ހިނިތުންވުން ފަނޑުވާ އެންމެ ހިނދުކޮޅެއްވެސް ނާދެއެވެ. އެހިނިތުންވުމުގެ ސިއްރަކީ ޒައިދެވެ. މިދުވަސް ފެންނާނެ ކަމަކަށްވެސް ޔާނީ އުންމީދެއް ނުކުރެއެވެ. އޭނައަށްވެސް އުފަލުގައި އުޅެވިދާނެ ކަމަށާއި އޭނާއަށްވެސް އުފަލުގައި އުޅުމުގެ ހައްޤު ލިބިގެންވާކަން މިހާރު އޭނާ ޤަބޫލުކުރެއެވެ. ޔާނީގެ ވީރާނާވެފައިވާ ހަޔާތް ޒައިދްގެ ލޯބިން އާބާދުވެއްޖެއެވެ. ޒައިދްއާ ނުލާ މިހާރު ޔާނީގެ ދިރިއުޅުން ފުރިހަމަވެސް ނުވާކަހަލައެވެ. ހާއުފާ ހަޔާތަށްލިބި އޭނާއަކީވެސް ފުރިހަމަ އިންސާނެއްކަން އިހުސާސް ކުރެވުމުން އިތުރަށް ޝަކުވާ ކުރާކަށް ބޭނުމެއް ނުވިއެވެ.


Rajjey gai covid vaccine jehi furathama meehakah Dr.shiraany, Kulhudhuffuhttah haahsa ufaleh\nރާއްޖޭގައި ފުރަތަމަ ވެކްސިން ޖެހި ޑރ. ޝިރާނީ: އޭނާއަކީ ކުޅުދުއްފުއްޓަށް ނިސްބަތްވާ ޑރ އެއް--ފޮޓޯ: ރައީސް އޮފީސް\nރާއްޖޭގައި ފުރަތަމަ ކޮވިޑް ވެކްސިން ޖެހި ޑރ ޝިރާނީ\nރާއްޖޭގައި ކޮވިޑް ވެކްސިން ޖެހި ފުރަތަމަ މީހަކަށް ޑރ ޝިރާނީ، ކުޅުދުއްފުއްޓަށް ހާއްސަ އުފަލެއް\nމިއަދު ރާއްޖޭގައި ކޮވިޑް ވެކްސިން ދޭން ފަށާފައިވާއިރު ވެކްސިން ޖެހި ފުރަތަމަ ބޭފުޅަކީ ކުޅުދުއްފުއްޓަށް ނިސްބަތްވާ ޑރ ޝިރާނީ އަބްދުއްރަހްމާނެވެ. ކޮވިޑް-19 ގެ ބިރުވެރިންކަން ރާއްޖޭގައި ފެތުރިގަތް ދުވަސްވަރު ކޮވިޑް ބަލި މީހުންނަށް ފަރުވާ ދިނުމަށް ހުޅުމާލޭގައި ގާއިމްކުރި މެޑިކަލް ފެސިލިޓީގައި ބަލިމީހުންނަށް ފަރުވާ ދިނުމަށް އެންމެ ގާތުން އެންމެ ގިނަ ދުވަސްވަންދެން މަސައްކަތްކުރި އެއް ބޭފުޅަކީ ޑރ ޝިރާނީ އެވެ.\nފްރޮންޓަލައިންގައި މަސައްކަތް ކުރެއްވި ބޭފުޅުންނަށް ކޮވިޑްގެ ދުވަސްވަރަކީ ބުރަ އަދި އެހާމެ ހިތްދަތިވެސް ދުވަސްތަކެކެވެ. ޔަގީނުންވެސް ރާއްޖެއަށް ކޮވިޑް ވެކްސިން ގެނެސް ވެކްސިން ދޭން ފެށުން ވެގެންދާނީ އެބޭފުޅުންނަށް އުފާވެރިކަމަށެވެ.\nޝިރާނީ ވިދާޅުވީ ފުރަތަމަ ވެކްސިން ޖަހަން ޖެހުމުން އެއްވެސް ވަރަަކަށް ޖެހިލުން ނުވާކަމަށާއި މިއީ ވަރަށް އުފާވެރިދުވަހެއް ކަމަށެވެ.\n"ބުނެލަން ބޭނުންވާނީ އެންމެންވެސް ވެކްސިން ޖަހާށޭ، އެންމެން އިމިއުން ވެގެން ބެކް ޓު ނޯމަލް ލައިފަކަށް ދެވޭނީ". ކޭއޯއާ ވާހަކަދައްކަވަމުން ޝިރާނީ ވިދާޅުވި އެވެ.\nފުރަތަމަ ވެކްސިން ޖެހުމުގެ ފުރުސަތު ލިބުނީ ރައީސް އޮފީހުގެ ސިއްހީ ކަންކަމާއި ހަވާލުވެ ހުންނެވި އަންޑަރ ސެކްޓެރީ ޑރ މަލިކްގެ ފަރާތުންކަން ޝިރާނީ ފާހަގަ ކުރެއްވި އެވެ.\nވެކްސިން ޖެހުމަށް ފަހު މީޑީއާތަކަށް ދެއްވި އިންޓަވިއުއެއްގައި ޝިރާނީ ވިދާޅުވީ ފުރަތަމަ ވެކްސިން އެއްބަސް ވީ ރައްޔިތުންނަށް ނަމޫނާއަކަށް ވުމަށް ކަމަށާއި ވެކްސިން ޖެހުމަށް ބުނުމުގެ ބަދަލުގައި އަމިއްލައަށް ވެކްސިން ޖަހާފަ އެ މެސެޖް އެންމެނަށް ފޯރުކޮށްދިނުމަށް ކަމަށެވެ. އެގޮތުން ފްރަންޓްލައިންގައި މަސައްކަތް ކުރާވާއިރު ރައްޔިތުންނަށް ނަމޫނާ ދައްކަންޖެހޭ ކަމަށް ގަބޫލު ކުރާކަމަށް ޝިރާނީ ވިދާޅުވި އެވެ.\nރާއްޖޭގައި ފުރަތަމަ ވެކްސިން ޖެހިޑރ. ޝިރާނީ: އޭނާ އަކީ ހުޅުމާލޭ ކޮވިޑް ފެސިލިޓީގެ އިސްވެރިޔާގެ ގޮތުގައި ހުންނަވާ ފަރާތް--ފޮޓޯ:ސަން\nވެކްސިން ޖެހުމަށް ފަހު އެއްވެސް އުދަނގުލެއް ނުވާކަމަށާއި ވެކްސިން ޖެހުމަށް ފަހު ދިޔައީ އެނބުރި މަސައްކަތަށް ކަމަށެވެ.\nޝިރާނީ ވަނީ ކޮވިޑް ފެސިލިޓީގައި މިދިޔަ އަހަރުގެ މާޗުމަހުން ފެށިގެން ޑިސެންބަރު މަހުގެ އެއްވަނަ ދުވަހާއި ހަމައަށް މަސަައްކަތް ކޮށްފައެވެ.\nރާއްޖޭގައި ދޭން ފަށާފައިވަނީ ވަނީ އޮކްސްފޯޑް-އެސްޓްރާޒެނެކާ ކޮވިޑް19 "ކޮވިޝީލްޑް" ވެކްސިނެވެ. މާލޭގެ އިތުރުން ކުޅުދުއްފުއްޓާއި އައްޑޫ ސިޓީގައިވެސް މިއަދު ވެކްސިން ޖަހަން ވަނީ ފަށައިފައެވެ.\nކޮވިޝީލްޑް ވެކްސިނުގެ 100،000 ޑޯޒް އިންޑިއާއިން ވަނީ ރާއްޖެއަށް ހަދިޔާކޮށްފަ އެވެ. މީގެ އިތުރުން ސަރުކާރުން އެސްޓްރާޒެނެކާ އާއެކު ވެފައިވާ އެއްބަސްވުމުގެ ދަށުން ގެންނަ 700،000 ޑޯޒް ވެކްސިން އަންނަ މާޗުމަހު ލިބޭނެ ކަމަށާއި ޑަބްލިއުއެެޗްއޯ އިން ރާއްޖެއަށް ހަދިޔާ ކުރާ ވެކްސިން މިމަހުގެ 14 އިން ފެށިގެން އަންނަން ފަށާނެ ކަމަށް ސަރުކާރުން މައުލޫމާތު ދެއެވެ.\nކުޅުދުއްފުށީގައި ބަލި ޖެހިފައި ތިބި މީހުންގެ އަދަދު 148 އަށް\nހުރިހާ ރައްޔިތުން ބޫސްޓާ ޑޯޒް ޖެހުމަށް ރައީސް އިލްތިމާސް ކުރައްވައިފި\n90.1 ޕަސެންޓް ދަރިވަރުން ވެކްސިން ފުރިހަމަކޮށްފި


Raajje ah hulhangu moosun feshijje; Dhekunah vissaara! | Mihaaru\nރާއްޖެ އަށް ހުޅަނގު މޫސުން ފެށިއްޖެ؛ ދެކުނަށް ވިއްސާރަ!\nމިދިޔަ އަހަރު ހުޅަނގު މޫސުމުގައި މާލެ އަށް ވިއްސާރަ ކުރި ދުވަހެއްގައި ކުޑައެއް ހިފައިގެން ހުރި އަންހެނަކު އަމީނީ މަގު ހުރަސްކުރަނީ: މި އަހަރުގެ ހުޅަނގު މޫސުން އިއްޔެ ވަނީ ފެށިފައި -- ފޮޓޯ: ނިޝާން އަލީ | މިހާރު\n09 މެއި 2022 - 22:36\nރާއްޖެ އަށް މި އަހަރުގެ ހުޅަނގު މޫސުން ފެށިއްޖެ ކަމަށް މޫސުމާ ބެހޭ ގައުމީ އިދާރާ (މެޓް) އިން މިއަދު އިއުލާންކޮށްފި އެވެ.\nމެޓް އޮފީހުން ކުރި އިއުލާނެއްގައި ބުނީ މި އަހަރުގެ ހުޅަނގު މޫސުން ރާއްޖޭގެ ދެކުނުގެ އަތޮޅުތަކަށް ފެށިފައި ވަނީ އިއްޔެ ކަމަށެވެ.\nހުޅަނގު މޫސުން ފެށުނު ކަމަށް މެޓުން ބަލަނީ، ހާއްސަ މިންގަނޑެއްގެ ތެރެއިން، ކޮންމެ އަހަރެއްގެ މެއި މަހުގެ އެއް ވަނަ ދުވަހުން ފެށިގެން ވާރޭ ވެހޭ މިންވަރާއި އަދި ވައި ހުންނަ ބާރުމިނަށް ބަލައިގެންނެވެ. އާންމު ގޮތެއްގައި، ކޮންމެ އަހަރަކު ވެސް ހުޅަނގު މޫސުން ފެށެނީ ރާއްޖޭގެ ދެކުނުން ކަމަށް މެޓުން ބުންޏެވެ.\nއެ އޮފީހުން ބުނި ގޮތުގައި، ހުޅަނގު މޫސުމުގެ އަސަރުތައް އާންމު ގޮތެއްގައި މެއި މަހުގެ ފުރަތަމަ ނުވަތަ ދެވަނަ ހަފުތާގެ ތެރޭގައި ދެކުނުގެ އަތޮޅުތަކަށް ކުރާ ކަމަށެވެ. އޭގެ ފަހުން އެ މޫސުމުގެ އަސަރު މެދު ރާއްޖެ ތެރެއަށް ފޯރައި، މެއި މަސް ނިމުމުގެ ކުރިން މުޅި ރާއްޖެ އަށް ހުޅަނގު މޫސުން ފެށޭ ކަމަށެވެ.\nހުޅަނގު މޫސުން ފެށުނު ކަމަށް ބެލި މިންގަނޑު\n- މި މަހު 1 ގެ ފަހުން ދެކުނުގެ އަތޮޅުތަކަށް 2.5 މިލިމީޓަރު ނުވަތަ އިތުރަށް ވާރޭ ވެހުން.\n- އެ ހާލަތު ވިދިވިދިގެން ދެ ދުވަހަށް ނުވަތަ އިތުރަށް ދެމިގެން ދިއުން.\n- ވައިގެ މިސްރާބު ހުޅަނގު ދެކުނާއި ހުޅަނގާ ދެމެދު ހުރެފައި، ގަޑިއަކު 10 ނޯޓިކަލް މޭލަށް ވުރެ ބާރުމިނުގައި ޖެހުން.\nThe onset is declared following an analysis of the weather data from the stations against the criteria below and other synoptic features.\nAfter the 1st of May, the majority of southern stations report rainfall of 2.5mm or more for2consecutive days...\n— Maldives Meteorology (@MetMaldives) May 9, 2022\nރާއްޖޭގައި އޮންނަ ދެ މޫސުމުގެ ތެރެއިން އިރުވައި މޫސުން ކަމަށް ބަލަނީ ޖެނުއަރީ މަހުން ފަށައިގެން މާޗު މަހުގެ ނިޔަލަށެވެ. އަދި ހުޅަނގު މޫސުން ފެށޭ ކަމަށް ބަލަނީ މެއި މަހުން ފެށިގެން ޑިސެމްބަރު މަހުގެ ނިޔަލަށެވެ.\nމި އަހަރުގެ އިރުވައި މޫސުމުގައި، ރާއްޖޭގެ ބޮޑު ބަޔަކަށް ވާރޭ ނުވެހި މަހަކަށް ވުރެ ގިނަ ދުވަސްވީ ފަހުން، މިދިޔަ މަހު ފަހުކޮޅުގައި ވިއްސާރަކުރި އެވެ. ނަމަވެސް، އެ ވިއްސާރަ މާ ގިނަ ދުވަހަކަށް ދެމިގެނެއް ނުދެ އެވެ.\nGadha hoonah fahu Raajje ah vissaara\nމިދިޔަ މަހު 17 ގައި ރާއްޖޭގެ ބައެއް ހިސާބުތަކަށް އިހުސާސް ކުރެވުނު ފިނިހޫނުމިން 40 ޑިގްރީ ސެލްސިއަސް އަށް ވުރެ މައްޗަށް އެރި ކަމަށް ވެސް މެޓުން އާންމުކުރި މައުލޫމާތުތަކުން ވަނީ އެންގިފަ އެވެ. އެ ދުވަހު ހުޅުލޭގެ ފިނިހޫނުމިން 33.5 ޑިގްރީ ސެލްސިއަސްގައި ހުރި ނަމަވެސް، އިހުސާސްވާ ފިނިހޫނު މިން ހުރީ 43.3 ޑިގްރީ ސެލްސިއަަސްގަ އެވެ.\nމުޅި ރާއްޖެ އަށް ވައިގަދަވެ، ގަނޑުގަދަވާނެތީ މެންދަމު 1:30 ވަންދެން މިހާރު ވެސް އޮތީ ހުދު ސަމާލު ނެރެފަ އެވެ. މެޓުން ލަފާކުރާ ގޮތުގައި، ރާއްޖޭގެ ހުރިހާ ހިސާބަކަށް ގަޑިއަކު 19-24 މޭލާ ދެމެދުގެ ބާރުމިނުހައި ވައި ޖޭހެނެ އެވެ. އަދި ކަނޑުތައް ވެސް ގަދަވާނެ ކަމަށް ލަފާކުރެ އެވެ.\nމޫސުން މެޓް މޫސުން ލަފާކުރާ ގޮތް\nޢިރުވަާ ފަށަނީ ޑިސެންބަރު 10 ގަައި . ޢާމުގޮތެއްގައި ޢިރުވާގެ ހަޅަ 10 ޑިސެންބަރު ޖަހާ\nމިހާރު ތިޔަ ބަލާ ގޮތުން އޭޕްރިލް މަސް އެއޮތީ2މޫސުމުންކުރެ އެއްވެސް މޫސުމަކަށް ނުލައްވާނު.. ކިހިނެތްތަ އެހެންވާނީ.\nމެޓް އޮފީހުން އެއޮތީ ބުނެފަ ހުޅަގު މޫސުން ފެށުނުކަމަށް ބެލި މިންގަޑު ތައް. ކާބަފައިން ގެ ރަންނަމާރި އާއި ނަކަތް އެއީ ކާބަފައިން ގެންގުޅުނު އެއްޗެހި. އެއީ އާސާރު.\nމީ ހުޅަނގު / އިރުވައި މޫސުމް ކަޑައެޅުމުގެ މުޅިން އާ ވައްތަރެއް! އިރުވައި މޫސުން މާޗު މަހުގެ ނިޔަލަށް ނިންމާ އަދި ހުޅަނގު މޫސުން މެއި މަހު ފެށޭ ކަމަށް ވަންޏާ އޭޕްރީލް މަހަށް ކިހިނެއްބާ މި ވަނީ؟\nޣައިބުގަ ވާ އެއްވެސް ކަމެއް ނޭނގޭނެ އިރުވައި މޫސުމުގަ ވާރޭ ވެހި ހުޅަނގު މޫސުމުގަ ވާރޭ ނުވެހިވެސް ދާނެ ﷲ ގެ އިރާދަފުޅުން ކަންކަން ރާވާ ހިންގެނީ އެކަލާނގެ އިރާދަ ކުރައްވައިގި ކޮންމެ ކަމެއް ލަހެއް ފަހެއްނެތި މެދުވެރި ކުރައްވާ މޫސުމީ ބަދަލު ތަށް އަޅާކިޔަން އަހަރެމެންނަކަށް ނޭނގޭނެ\nދެން ކަލޭ ޑޮކްޓަރަށްވެސް ދާނެ ކަމެއް ނެތެއްނު. ކަލެއަށް އަންނަ ބަދަލުތައް ވަކި ޑޮކްޓަރަށް އިނގޭނެތަ.\nޜާއްޖެއަށް އޮންނަނީ ދެމޫސުން . ޢިރުވައި މޫސުން ފެށޭނީ މުލަ ނަކަތުން 1 ވަނަ ދުވަހު. އެއީ ޑިސެމްބަރ މަހުގެ 10 ވަނަ ދުވަސް. ޙުޅަނގު މޫސުން ފެށޭނީ އައްސިދަ އިން އެއްވަނަ ދުވަހު. އެއީ އެޕްރީލް މަހުގެ އަށްވަނަ ދުވަސް. މިލިއުމުގައި މޫސުން ވަނީ އޮޅުވާލާފައި. މިހާރު މިއޮތީ ހުޅަނގު މޫސުމުގެ ވިއްސާރަ ފެށިފައި. ލިއުންތެރިޔާ މަޢުލޫމާތު ނެގި މަސްދަރެއް ހާމަކޮށްދެއްވާ. އަޅުގަނޑުގެ މަޢުލޫމާތަކީ މުހަންމަދު އަމީންގެ ދިވެހިރާއްޖޭގެ ޖޮގުރަފީ ކިޔާ ފޮތެއް.\nމަސްދަރޭ؟ އަޅެފަހެ އެޔޮތީނުން ބުނެފައި މެޓް އޮފީހުންނޭ ބުނީ!\nހުރިހާކުދިން ވެހޭތާ ފެންނަގާން ހަނދާންކުރާތި.\nފެން ނަގާފަ އަޅާނެ ތަނެއް ހުރޭތަ؟\nއެހެންވީމަ ދެން އަހަރުމެންގެ ކާބަފައިން ބަލަމުން އައި ގޮތަށް ހުޅަނގު މޫސުން ފެށޭ ދުވަސް (އައްސިދަ ނަކަތުން 1 ވަނަ ދުވަސް 8 އެޕްރިލް.) އަދި އިރުވައި މޫސުން ފެށޭ ދުވަސް (މުލަ ނަކަތުން 1 ވަނަ ދުވަސް 10 ޑިސެމްބަރު) އެއީ ބަލާ އެއްޗެއް ނޫނޭދޯ ތިބުނަނީ؟؟\nމިހާރު ބޯގޯސް މީހުން ކާބަފައިންގެ ނަކަތް ކަލަންޑަރަށް ބަލާނީ. ދުނިޔެ ބަދަލުވެއްޖެ. މޫސުން މާ ބޮޑަށް ވެސް ބަދަލުވެއްޖެ. ދުނިޔެއަކީ އަބަދު އެއްގޮތަކަށް ހިނގާ ތަނެއް ނޫން.


Zuvaanehgge Kulli Maru: Aailaa In Thuhumathu Kuranee PUBG Aa Hedhi Maruvee Kamah - Vaguthu\nޒުވާނެއްގެ ކުއްލި މަރު: އާއިލާއިން ތުހުމަތު ކުރަނީ ޕަބްޖީއާއި ހެދި މަރުވީ ކަމަށް\nއިންޑިއާއަށް ނިސްބަތްވާ އުމުރުން 18 އަހަރުގެ ޒުވާނަކު ދަން ޖެހިގެން އަމިއްލައަށް މަރުވި މައްސަލައެއް ފުލުހުން ބަލަމުން ދަނިކޮށް، އެ ޒުވާނާ މަރުވީ ޕަބްޖީ އެޑިކްޓުގެ ސަބަބުން ކަމަށް އާއިލާއިން ބުނެފިއެވެ.\nމި ޒުވާނާ މަރުވެފައި ވާކަން އާއިލާއަށް އެނގުނީ އާދީއްތަ ދުވަހުގެ ހެނދުނުގެ ވަގުތެއް ގައެވެ. އޭނާގެ މަންމައަށް ފެނުނުއިރު އޭނާ ހުރީ ގޭގެ ސީލިންގގައި ހުރި އެއްޗެއްގައި ވަލެއް އައްސައިގެން ދަންޖެހިފައެެވެ.\nފުލުހުން ބުނީ، އެ ޒުވާނާ ދަން ޖެހުނީ ހޮނިހިރު ދުވަހުގެ ރޭގައި ކަމަށެވެ. އަދި އެރޭ އޭނާގެ މަންމައާއި އޭނާއާ ދެމެދު ވާހަކަ ދެކެވިގެން ދިޔައީ އޭނާ މާގިނައިން ޕަބްޖީ ގޭމް ކުޅޭތީ ކަމަށް އޭނާގެ އާއިލާއިން ފުލުހުންނަށް މައުލޫމާތު ދީފައިވާ ކަމަށް ރިޕޯޓްތައް ބުނެއެވެ.\nއޭނާގެ މަންމަ ބުނީ، އޭނާ ދަރިފުޅާއި ދިމާއަށް އެރޭ ހަޅޭނުލަވާ ކަމަށާއި، ދަރިފުޅުގެ ފަރާތުން އެރޭ ތަފާތު ކަމެއް ފެނިފައި ނުވާ ކަމަށެވެ. އަދި ދަރިފުޅު އޭނާގެ ގާތުގައި އެރޭ ނިދަން އޮތް ކަމަށްވެސް ބުންޏެވެ.\n"އެހެން ނަމަވެސް ހެނދުނު ހޭލާފައި އަނެއް ކޮޓަރި ބަލާލިއިރު ދަރިފުޅު ހުރީ ދަން ޖެހިފައި".\nއެ ޒުވާނާގެ އާއިލާގެ މީހަކު ބުނިގޮތުގައި، އެ ޒުވާނާއަކީ ޕަބްޖީއަށް ވަރަށް ބޮޑަށް ދެވިހިފާފައި ހުންނަ މީހެކެވެ. އަދި އޭނާ ޕަބްޖީ ކުޅުމުގައި އެތައް ގަޑިއިރެއް ހޭދަ ކުރެއެވެ.\nއެހެންވެ މި ޒުވާނާގެ އާއިލާއިން ތުހުމަތު ކުރަނީ މި ޒުވާނާ މަރުވީ ޕަބްޖީއަށް ވަރަށް ބޮޑަށް ދެވިހިފާފައި ހުރުމުގެ ސަބަބުން ކަމަށެވެ.


Cigarette buin huttaalaa meehunah bicycle dhey programe eh fashaifi\n"ކުއިޓް.ރައިޑް.ލިވް ހެލްތީ" ޕްރޮގްރާމް ފެށުމުގެ ގޮތުން އިއްޔެ އެންވާރަމަންޓް މިނިސްޓަރު ޑރ. ހުސެން ރަޝީދު ހަސަން ބައިސްކަލް ހަވާލުކުރަނީ -- ފޮޓޯ: ޓްވިޓާ\n1 ޖޫން 2019 1 ކޮމެންޓް\nސިނގިރޭޓް ބުއިން ހުއްޓާލާ މީހުންނަށް ބައިސްކަލެއްދޭ ޕްރޮގްރާމެއް ފަށައިފި\nސިނގިރޭޓް ބުއިން ހުއްޓާލާ މީހުންނަށް ބައިސްކަލެއް ހަދިޔާކުރާ "ކުއިޓް.ރައިޑް.ލިވް ހެލްތީ" ޕްރޮގްރާމް އިއްޔެ ރާއްޖޭގައި ފަށައިފި އެވެ.\nއެ ޕްރޮގްރާމް ފެށުމުގެ ގޮތުން ވަނީ މީގެ ހަތަރު މަސް ކުރިން ސިނގިރޭޓް ބުއިން ހުއްޓާލި މީހަކަށް ބޮޑުބޭބެ ކިޔާ އުމުރުން 12 އަހަރުގެ ކުއްޖަކަށް ބައިސްކަލް ހަދިޔާކޮށްފަ އެވެ.\nކެންސާ ސޮސައިޓީ އޮފް މޯލްޑިވްސް އާއި ބައިކް މޯލްޑިވްސް އަދި ސިސޭޝަން ކްލިނިކްތައް ގުޅިގެން ފެށި ޕްރޮގްރާމް އިއްޔެ ހަވީރު ރަސްމީކޮށް އިފްތިތާހްކޮށްދެއްވީ އެންވަޔަރަމެންޓް މިނިސްޓަރު ޑރ. ހުސެއިން ރަޝީދު ހަސަނެވެ.\nދުނިޔޭގެ ދުންފަތުގެ އިސްތިއުމާލު ކުރުމާއި ދެކޮޅު ދުވަހު އެ ޕްރޮގްރާމް އިފްތިތާހުކުރުމަށްފަހު މިނިސްޓަރު ވިދާޅުވީ ސިނގިރެޓުގެ ސަބަބުން އެބޯ މީހާ އާއި ނުބޯ މީހުންނަށް ވެސް ގެއްލުންވާއިރު، އެފަދަ ނުރައްކާތެރި އާދަތަކާއި ދުރުވާން ޖެހޭ ކަމަށެވެ.\nLaunching of the “https://t.co/Sy1Y0Tlc1s Healthy” program in collaboration with Bike Maldives and Tobacco cessation clinics of Indira Gandhi Memorial Hospital - IGMH, ADK Hospital and Dhamana Veshi. @igmhmv@ADKHospital @DhamanaVeshi @BikeMaldives pic.twitter.com/VwpyKpKFev— Cancer Society of Maldives (@CancerSocietyMV) May 31, 2019\nއިއްޔެ ފެށި ޕްރޮގްރާމުގައި ބައިވެރިވެ ބައިސްކަލް ހޯދުމަށް ސިނގިރޭޓް ބުއިން ހުއްޓާލަން އެހީތެރިވާ ސިސޭޝަން ކްލިނިކްތަކުގައި ރަޖިސްޓްރީވާން ޖެހެ އެވެ.\nއަދި ސިނގިރޭޓް ބުއިން ހުއްޓާލާތާ ތިން މަސް ފަހުން އެ މީހަކަށް ނުވަތަ އާއިލާގެ މީހަކަށް ބައިސްކަލް ހަދިޔާކުރާނެ އެވެ. އެކަމަކު ބައިސްކަލު މިލްކު ވާނީ ސިނގިރެޓް ބުއިން ހުއްޓާލާތާ އަހަރެއް ފަހުންނެވެ.\nއެންވަޔަރަމެންޓް މިނިސްޓްރީ ސިނގިރޭޓް\nމަގޭ ފިރިމީހާ 9މަސް ވެއްޖެ ހުއްޓާލާފަ..4މަސް ކުރިން ހުއްޓާލި މީހަކަށް ލިބުން އިރު..ކީއްވެ މަގޭ ފިރިމީހާ އަށް ނުލިބުނީ


Tharaggeege bingalakee laamarukazee Raajje: Raees - vNews.mv\nރައީސް ކެބިނެޓް މަޝްވަރާގެ ތެރެއިން\nހުސައިން ވަސީމް 16 October 2019, 14:21\nރައްޔިތުން އެދޭ ތަރައްގީގެ ބިންގަލަކީ ރައްޔިތުން ބާރުވެރިކުރުވާ ލާމަރުކަޒީ ރާއްޖެއެއް ކަމަށް ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހު ވިދާޅުވެއްޖެއެވެ.\nރައީސް އިބްރާހީމް މުހައްމަދު ސޯލިހު ވިދާޅުވީ މިސަރުކާރުގެ ތަރައްގީގެ ތަސައްވުރަކީ ރާއްޖެ ލާމަރުކަޒު ކޮށްގެން ޖަޒީރާވަންތަ ދިރިއުޅުމެއް ދިވެހީންނަށް ހޯދައިދިނުން ކަމަށެވެ. މިކަން ހާސިލް ކުރުމަށް ސަރުކާރުން ރައްޔިތުންގެ މަޖިލީހަށް ލާމަރުކަޒީ ގާނޫނަށް ބަދަލުގެންނަން ހުށަހަޅާފައިވާ ކަމަށް ރައީސް ވިދާޅުވިއެވެ. އަދި މިއީ ދިވެހިން އެދޭ ތަރައްގީގެ ބިންގާ ކަމަށްވެސް ރައީސް ވިދާޅުވިއެވެ.\nދިވެހިރާއްޖެ ލާމަރުކަޒީ ގޮތުން ގުޅާލުމުގެ ބޭނުމަކީ މާލީ ގޮތުންނާއި ވަސީލަތްތަކުގެ ގޮތުން ކައުންސިލްތައް ބާރުވެރިކުރުމާއި ގުދުރަތީ އަދި އުމްރާނީ ވަސީލަތްތަކާއިމެދު މައުނަވީ ގޮތެއްގައި ގޮތް ނިންމުމުގެ ބާރު ރައްޔިތުންނަށް ދިނުމެވެ. އަދި މައި ސަރުކާރަށް ބަރޯސާވުން ކުޑަކުރުމާއި ޚިދުމަތްތަކާއި ތަރައްގީގެ ކަންކަން އަވަސް މިނުގައި ކުރިއަށް ގެންދިއުމެވެ.\nދިވެހިރާއްޖެ ލާމަރުކަޒީ ނިޒާމަކުން އެންމެ ފުރިހަމަ ގޮތުގައި ހިންގޭނީ ކައުންސިލްތަކަކީ މިނިވަންކަމާއިއެކު އަމިއްލަ އިޚުތިޔާރުގައި ހިނގާ މުއައްސަސާތަކަކަށް ވެގެންނެވެ. ރާއްޖޭގެ ރަށްތައް ލާމަރުކަޒީ ނިޒާމުގެ ތެރެއިން ހިންގައި ކައުންސިލްތަކަށް ފުރިހަމަ ބާރުވެރިކަން ދިނުމަކީ ރައީސް އިބްރާހީމް މުހައްމަދު ސޯލިހުގެ ރިޔާސީ ވައުދެކެވެ.\nލާމަރުކަޒީ ގާނޫނަށް އިސްލާހު ގެނައުމަށް ސަރުކާރުން އެކުލަވާލި ބިލު ރައްޔިތުންގެ މަޖިލީހަށް މިމަހުގެ 14 ވަނަ ދުވަހު ވަނީ ހުށަހަޅާފައެވެ. ރައީސް ވިދާޅުވީ ލާމަރުކަޒީ ގާނޫނަށް އިސްލާހު ގެންނަވަން ބޭނުންފުޅުވާ މައިގަނޑު މަގްސަދަކީ މައި ސަރުކާރުގެ ދަށުގައި ރާއްޖޭގެ ރަށްތައް އެކަހެރިކޮށް، އަދި ނިކަމެތިކޮށް އޮތްއޮތުމަށް ނިމުމެއް ގެނައުމަށް ކަމަށެވެ.\nލާމަރުކަޒީ ގާނޫނަށް ސަރުކާރުން ހުށަހަޅާފައިވާ އިސްލާހުތަކުގެ ތެރޭގައި ކައުންސިލުތަކަށް އާމްދަނީ އިތުރުވާނެ ގޮތްތައް ހިމަނާފައިވެއެވެ. އެގޮތުން މީހުން ދިރިއުޅޭ ރަށްރަށުގައި ހުންނަ ބިންތަކުގެ ކުލީގެ ސައްތައިން ސައްތަ އެރަށެއްގެ ކައުންސިލަކަށް ލިބޭގޮތަށް ހަމަޖެއްސުން ހިމެނެއެވެ. އަދި5މިލިޔަނަށްވުރެ ދަށުގެ ޕީއެސްއައިޕީ މަޝްރޫއުތައް ސެކްޓޯރަލް ގްރާންޓުގެ ގޮތުގައި ރަށު ކައުންސިލުތަކަށް ބަދަލުކުރުމަށް މި އިސްލާހުގައި ހިމަނާފައި ވެއެވެ.\nމީގެ އިތުރަށް ލޯކަލް ގަވަރމަންޓް އޮތޯރިޓީގެ ބާރުތަކާއި މަސްއޫލިއްޔަތުތައް ބަދަލުކުރުމަށް ވެސް އިސްލާހު ހުށަހަޅާފައި ވެއެވެ. އެގޮތުން ކައުންސިލުތަކުގެ ދައުރު5އަހަރަށް ބަދަލުކުރުމާއި ކައުންސިލުތަކުގެ ގޮނޑީގެ 33 އިންސައްތަ އަންހެނުންނަށް ޚާއްސަކުރުމާއި ސިޓީ ކައުންސިލުތަކުގެ މޭޔަރުންނާއި އަތޮޅު ކައުންސިލާއި ރަށު ކައުންސިލުތަކުގެ ރައީސުން ރައްޔިތުންގެ ވޯޓުން އިންތިޚާބުކުރާގޮތަށް ހަމަޖެއްސުން ހިމެނެއެވެ.


Baikolhah goal jahanee keehkuran?\nބައިކޮޅަށް ގޯލު ޖަހަންވީ ކީއްކުރަން؟\nއެފްއޭއެމުގެ އިސްވެރިން (ވ): ސަރުކާރާއި އެފްއޭއެމުގެ މައްސަލާގައި ފިފާގެ ސަސްޕެންޝަނެއް ވަނީ ބޯމަތިވެފައި\nރާއްޖޭގެ ފުޓްބޯޅަ އަށް މިވަނީ ދުނިޔޭގެ ފުޓްބޯޅަ ޖަމިއްޔާ ފީފާގެ ސަސްޕެންޝަނެއް ބޯމަތިވެފަ އެވެ. އެއީ ގައުމީ ފުޓްބޯޅަ އިދާރާގެ އިންތިހާބާ ހެދި އެވެ. މި އިންތިހާބު ބާއްވަން އަންގަނީ ފީފާއިންނެވެ. އެ ޖަމާއަތުން ބޭނުންވަނީ ދިވެހި ސަރުކާރުގެ އެއްވެސް ނުފޫޒެއްނެތި އިންތިހާބު ބާއްވާށެވެ. ނަމަވެސް ސަރުކާރުގެ ޑިމާންޑްތަކެއް އެބަހުއްޓެވެ. އެހުށަހެޅުންތަކާ ނުލައި އިންތިހާބު ނުބާއްވަން ސަރުކާރުން ދަނީ އަންގަމުންނެވެ.\nމި މައްސަލައިގެ ތެރެއަށް ފުންކޮށް ވިސްނާލަމާ ހެއްޔެވެ؟ ރާއްޖޭގެ އިހްތިސޯސް ހިނގާ ސަރަހައްދުގައި އެންމެ އިސްވާނީ ދިވެހިޖުމުހޫރިއްޔާގެ ގާނޫނު އަސާސީ އެވެ. އެކަމަކު ރާއްޖެ ސޮއިކޮށްފައިވާ ބައިނަލް އަގްވާމީ މުއާހަދާތަކަށް ވެސް ފުރިހަމައަށް ބޯލަބަންޖެހެ އެވެ.\n2008 ގައި ވެސް ފީފާއިން ސަރުކާރުގެ ބަހެއް ނޭހި\nކުރީގެ ގައުމީ ކެޕްޓަން މުހައްމަދު ކަލީމް މަގާމުން ދުރުކޮށް ބޭއްވި އިންތިހާބުގައި އޭނާއާ ވާދަކޮށް، އަލީ އާޒިމާއި ހިޔަލީ މުހައްމަދު ރަޝީދު ކާމިޔާބު ކުރެއްވި އެފްއޭއެމުގެ އެންމެ ފުރަތަމަ އިންތިހާބުގައި ވެސް ދިމާވީ ހަމަ މިމައްސަލަ އެވެ. އެފަހަރުގެ އިންތިހާބުގެ މައްސަލަ ގޯހުންގޯހަށް ދިއުމުން 2007 ވަނަ އަހަރު އެއިރުގެ ކުޅިވަރާ ބެހޭ ވަޒީރު އެފްއޭއެމުގެ އިންތިހާބު ބާއްވަން އިންޓަރިމް ކޮމިޓީއެއް އެކުލަވާލި އެވެ. ވަޒީރު އެކޮމިޓީ އެކުލަވައިލީ ކުޅިވަރާ ބެހޭ ގައުމީ މަޖިލީހާއި ކުޅިވަރާ ބެހޭ މިނިސްޓްރީ އާއި މިނިވަން ބޭފުޅުން ހިމަނުއްވައިގެންނެވެ. އެކަމަކު ފީފާއިން، އެކޮމިޓީ ގަބޫލެއް ނުކުރި އެވެ. އެޖަމާއަތުން ވިދާޅުވީ އެފްއޭއެމުގެ އިންތިހާބު ސަރުކާރުގެ ނުފޫޒެއްނެތި ބާއްވަން ބޭނުންވާ ކަމަށެވެ.\nއެފްއޭއެމުގެ އަސާސީ ގަވާއިދު ފާސްކުރަން 2008ގައި ބޭއްވި ބައްދަލުވުމުގައި އަސާސި ގަވާއިދު ޝާހު ދައްކާލަނީ: ފުރަތަމަ އިންތިހާބުގައި ވެސް މައްސަލަ ބޮޑުވި.\nމިކަމާ އެއިރު ފުޓްބޯޅައިގެ ބައެއް ފަރާތްތަކުންނާއި ސަރުކާރުން ތަކުރާރުކޮށް ވަރަށް ބޮޑަށް ދެކޮޅު ހެއްދެވި އެވެ. ބުނަމުންދިޔައީ އެފްއޭއެމަށް ސަރުކާރުން ގިނަ ފައިސާތަކެއް ހޭދަކުރާއިރު ސަރުކާރުގެ ބަސް ވިކެން ޖެހޭނެ ކަމަށެވެ. އަދި ގާނޫނުތަކަށް ހުރުމަތްތެރިކޮށް ހިތަންޖެހޭނެ ކަމަށާއި ބޭރުގެ ޖަމާއަތަކަށް ދިވެހިންގެ އަމިއްލަ މުއައްސަސާއަކަށް ބާރު ފޯރުވިގެން ނުވާނެ ކަމަށެވެ. އެއްބަޔަކު ސްޕޯޓްސް ކައުންސިލްގެ މެމްބަރަކު އެފްއޭއެމުގެ އެކްސްކޯގައި ހިމެނުމަށް ވެސް ބާރުއެޅި އެވެ.\nނަމަވެސް މިވާހަކަތަކަށް ފީފާ އިން ބީރުކަންފަތެއް ދިނީ އެފްއޭއެމަކީ މިނިވަންތަނެއް ކަމަށާއި ބައިނަލް އަގްވާމީ ފުޓްބޯޅައިގައި ހަރަކާތްތެރިވާން ބޭނުންނަމަ ފީފާގެ ގަވާއިދަށް ރާއްޖެ ވެސް އަމަލުކުރަން ޖެހޭ ކަމަށް އޮކްޓޫބަރު 27، 2007 ގައި ހުޅުލޭ އައިލެންޑް ހޮޓަލުގައި ބޭއްވި ނޫސްވެރިންގެ ބައްދަލުވުމުގައި ބުނުމަށްފަހު އެވެ. އެންމެފަހުން ސަރުކާރަށް އެގޮތް ހަދަން މަޖުބޫރުވި އެވެ. އަދި ފީފާގެ އެދުމުގެ މަތީން އޭއެފްސީގެ އެއިރުގެ ޖެނެރަލް ސެކްރެޓަރީ ދާތޯ ޕޯލްމަނީ ރާއްޖެ ވަޑައިގެން ވަރަށް ގިނަ ބަޔަކާ މަޝްވަރާކުރުމަށްފަހު ފީފާއަށް ފެންނަ ބަޔަކު ހިމަނައިގެން އާކޮމިޓީއެއް އެކުލަވާލި އެވެ.\nއެ ކޮމިޓީގެ ޗެއާމަނަށް ހުންނެވީ ގައުމީ ޓީމުގެ ކުރީގެ މެނޭޖަރު އަހުމަދު ޝާހިރެވެ. ޖެނެރަލް ސެކްރެޓަރީއަކަށް ހުންނެވީ އާޒިމް އިންތިހާބު ކާމިޔާބު ކުރެއްވުމުން ޖެނެރަލް ސެކްރެޓަރީގެ މަގާމު ލިބިވަޑައިގެން ޔޫތު މިނިސްޓަރުގެ މިހާރުގެ ނައިބް ޝާހު އިސްމާއީލެވެ. ފީފާގެ މި ނިންމުމަށް އެއިރު އެންމެ ބޮޑަށް ތާއީދު ކުރެއްވި ބޭފުޅަކީ ވެލެންސިއާގެ މުއައްސިސް އަދި ކުޅިވަރުގެ ރޮނގުން ޝަރަފުވެރިކަމުގެ ގައުމީ އިނާމް ލިބިވަޑައިގެން ހުންނެވި ހިޔަލީ އެވެ. ނޮވެމްބަރު 29، 2007ގައި ހިޔަލީ ވިދާޅުވެފައިވަނީ އެފްއޭއެމްގެ މައްސަލަ ހައްލުކުރަން ފީފާ އިން ނުވަންނަމަ އެކަން ރަނގަޅުނުވީސް ކަމަށާއި މިނިވަން އިންތިހާބެއް ބާއްވަން އެފްއޭއެމަށް ންގައިފައި އޮންނަތާ އަހަރަކަށް ވުރެ ވެސް ގިނަވެއްޖެ ކަމަށެވެ.\nހޯމް މިނިސްޓްރީގެ ހުއްދަ؟\nރާއްޖޭގެ ގާނޫނުތައް ހުރި ގޮތުން އެފްއޭއެމަކީ ވެސް އާދައިގެ ކުލަބު ޖަމިއްޔާއެކެވެ. މިހެންވެ އަސާސީ ގަވާއިދު ހޯމް މިނިސްޓްރީން ފާސްކުރަންޖެހެ އެވެ. އެކަމަކު އެފްއޭއެމަކީ ގައުމީ ކުޅިވަރު ޖަމިއްޔާއެކެވެ. ފުޓްބޯޅައިގެ ހަރަކާތްތަކުގައި އެހެން ޖަމިއްޔާތަކަށް ބައިވެރިވެވެނީ އެފްއޭއެމުގެ މެމްބަރަކަށްވެގެންނެވެ. އެތަނުގެ ރައީސަކު ހޮވަން ވޯޓުލަނީ ވެސް ވެލެންސިއާ އާއި ވިކްޓަރީ އާއި ނިއުރޭޑިއަންޓާއި މާޒިޔާ ފަދަ އެފްއޭއެމުގެ މެމްބަރުން އަދި ހޯމް މިނިސްޓްރީގައި އެފްއޭއެމް ފަދައިން ރަޖިސްޓްރީ ކޮށްފައިވާ ކުލަބު ޖަމިއްޔާތެކެވެ.\nތަފާތަކީ އެއިން ޖަމިއްޔާގެއެއްގެ މެމްބަރަކަށް އެފްއޭއެމް ނުވާތީ އެވެ. ނަމަވެސް ބަދަލުވަމުންދާ ފުޓްބޯޅައިގައި މިހާރުވެސް ފުޓްބޯޅައިގައި މިކުލަބުތަކަށް ހޯމް މިނިސްޓްރީއަށްވުރެ ބޮޑަށް އެފްއޭއެމުގެ ބަސް އަހަންޖެހެ އެވެ. އެއީ ދުނިޔޭގެ ފުޓްބޯޅަ ޖަމިއްޔާގެ ގަވާއިދު ބައްޓަން ކޮށްފައި އޮތްގޮތެވެ.\nއަނެއްކޮޅުން އެފްއޭއެމަކީ ފީފާގެ ވެސް މެމްބަރެކެވެ. ފިފާގެ އަސާސީ ގަވާއިދުގައިވާ ގޮތުން އެ ޖަމާއަތުގެ މެމްބަރު ގައުމުތަކުން ހަދަން ޖެހޭނީ ފިފާއިން ބުނާގޮތެވެ. ސަރުކާރުގެ ނުފޫޒެއް އޮވެގެންނުވާނެ އެވެ. އެހެންނޫނީ ޖެހޭނީ އެޖަމާއަތުން ވަކިވާށެވެ. ނިއު އާއި ވިކްޓަރީ ފަދަ ކުލަބުތަކުން ވެސް ފީފާ ބުނާގޮތް ހަދަން މަޖުބޫރުވާނެ އެވެ.\nމިކަމުގައި އިތުރަށް ވިސްނާލާއިރު ހޯމް މިނިސްޓްރީން އަސާސީ ގަވާއިދު ފާސްކޮށްގެން އެފްއޭއެމަށް ވާނެ މޮޅުތަކެއް ވެސްނެތެވެ. ސަބަބަކީ އެފްއޭއެމުން އަމަލުކުރަންޖެހޭނީ ފީފާގެ އަސާސީ ގަވާއިދަށް ކަމަށްވުމެވެ. މިނިސްޓްރީން ގިނަ ފަހަރަށް ޖަމިއްޔާތަކުން އަހަރީ ރިޕޯޓާއި ހުށަހަޅަންޖެހޭ އެހެނިހެން ލިޔެކިއުން ފޮނުވިތޯ ވެސް ބަލާނުލަ އެވެ. ބަލާނަމަ އެންމެ ފުރަތަމަ ފިޔަވަޅު އަޅައި އުވާލަންޖެހޭ އެއް ތަނަކީ ވެސް އެފްއޭއެމެވެ.\nކުރީގެ ރައީސް އިލްހާމު އަހުމަދުގެ ދައުރުގައި ކޮންގްރެސް ނުބާއްވައި ބަޖެޓް ފާސްނުކޮށް، އެފްއޭއެމް ހިންގިއިރު ހޯމް މިނިސްޓްރީ އޮތީ ނިދާފަ އެވެ. އެއިރު އެފްއޭއެމާ ދެކޮޅަށް މަސައްކަތް ކުރި ބޭފުޅުން އިލްހާމު މަގާމުން ދުރުކުރީ މިކަންކަން ފީފާ އަށް ހުށަހަޅައިގެންނެވެ. ހޯމް މިނިސްޓްރީއަކާ ނުބައްސަ އެވެ.\nސަރުކާރުން ދޭ ފައިސާ\nނިސްބަތުން ސަރުކާރުން އެފްއޭއެމް ހިންގަން ވަރަށް ބޮޑު އެހީތަކެއްވެ އެވެ. އެކަމަކު ބަޖެޓްގެ ބޮޑުބައި ހަރަދު ކުރަނީ ފީފާ އާއި އޭއެފްސީންނެވެ. އެ ދެތަނުން ދޭ އަދަދާ ގާތްކުރާ ވަރަށް ވެސް ސަރުކާރަށް އެފްއޭއެމަށް ފައިސާ ނުދެވެ އެވެ. މި އަހަރުގެ މިހާތަނަށް ސަރުކާރުން އެފްއޭއެމަށް ދީފައިވަނީ ހަތަރު މިލިއަނެއްހާ ފައިސާ އެވެ. މީގެ އިތުރުން ކޮންމެ އަހަރަކު ވެސް ގައުމީ ޓީމު ކުޅުންތެރިންނަށް މުސާރަދިނުމާއި، އޭއެފްސީ ކަޕަށްދާ ޓިމުތަކުގެ ޓިކެޓް ހަރަދާއި ކޯޗުންނަށް މުސާރަދިނުން ފަދަ ކަންތައްތައް ވެސް ސަރުކާރުން ކޮށްދެ އެވެ. އެކަމަކު ކޮންމެ އަހަރަކު ނަގުދު ފައިސާގެ ގޮތުގައި ފީފާއިން އެފްއޭއެމަށް 250000 ޑޮލަރުދެ އެވެ. މީގެ އިތުރުން ދަނޑުތައް އަޅައިދިނުމާއި ރެފްރީންނާއި ކޯޗުން ތަމްރީނު ކުރުމާއި އެނޫންއެތައް އެހީތައް ފީފާއިންވެދެ އެވެ. ހަމައެގޮތަށް ނިއު އާއި މާޒިޔާ ފަދަ ކުލަބުތަކަށް ވެސް ސަރުކާރުން ފައިސާދެ އެވެ. އެކަމަކު ނިއު އާއި މާޒިޔާ ފަދަ ކުލަބުތަކުން ފައިދާއެއް ހޯދިނަމަ ހޯދާފައިވަނީ އޭއެފްސީ ކަޕުން ލިބޭ ފައިސާ އަށް ބަރޯސާވެގެންނެވެ.\nކުވޭތު ސަސްޕެންޑްކުރީ ކީއްވެ؟\nފިފާއިން އެންމެ ފަހުން ސަސްޕެންޑްކުރި ގައުމަކީ ތެލުން ފުރިގެންވާ މުއްސަދި ކުވޭތެވެ. އެއީ އެ ގައުމުގެ ކުޅިވަރާ ބެހޭ ގާނޫނު ބަދަލު ނުކޮށްގެންނެވެ. ފީފާއިން އެދުނީ ކުވޭތުގެ ފުޓްބޯޅަ ފެޑަރޭޝަނާއި ކުލަބުތަކަށް މިނިވަންކަމާއެކު ހަރަކާތްތެރިވެވޭ ގޮތަށް ގާނޫނު ބަދަލު ކުރުމަށެވެ. ނަމަވެސް ފީފާއިން ބުނި ދުވަހަށް އެކަން ނުކުރުމުން ކުވޭތު ސަސްޕެންޑްކުރީ އެކަންނުކުރާހާ ހިނދެއްގައި ފުޓްބޯޅައިގެ އެއްވެސް ކަމެއްގައި ބައިވެރިނުވެވޭ ގޮތަށެވެ.\nރާއްޖެ ސަސްޕެންޑްކުރުމުން ވާނީ ކިހިނެތް؟\nރާއްޖެ ސަސްޕެންޑްކޮށްފިނަމަ ފުރަތަމަ ކަމަށް އެއީ ގައުމީ ޓީމަށް ދެއްކޭ ރަތްކާޑެކެވެ. އެއްވެސް މެޗެއް ނުކުޅެވޭނެ އެވެ. ޑިސެމްބަރު މަހު ބާއްވާ ސާކް ސަރަހައްދުގެ "ވޯލްޑް ކަޕް" ކަމަށްވާ ސާފް ޗެމްޕިއަންޝިޕް ވެސް ނުކުޅެވޭނެ އެވެ. އަންނަ އަހަރު އޭއެފްސީ ކަޕުން ދިވެހި ޓީމަކަށް ޖާގަ ނުލިބޭނެ އެވެ. އެއިރުން މާޒިޔާ ފަދަ ކުލަބުތަކުން ހޭދަކުރި އެތައް މިލިއަން ރުފިޔާއެއް ބޭކާރުވީ އެވެ.\nހަގީގަތަށް ބުނާނަމަ ކުޅިވަރާ ބެހޭ މިނިސްޓްރީން އިންތިހާބު ފަސްކުރަން އެދި ފީފާ އަށް ސިޓީ ފޮނުވި ހިސާބުން ރާއްޖެ ސަސްޕެންޑް ކުރެވިދާނެ އެވެ. އަދި ފީފާ އާއި އޭއެފްސީގެ އޮފިޝަލުން ރާއްޖެ ވަޑައިގެން ކުޅިވަރާ ބެހޭ ވަޒީރާއި ހޯމް މިނިސްޓްރާ ބައްދަލުކުރި ހިސާބުން ވެސް ރާއްޖެ ސަސްޕެންޑް ކުރުމުގެ ބާރުއެބައޮތެވެ. އަމުދުން ޖަމިއްޔާތަކުގެ ރަޖިސްޓްރާ އެބޭފުޅުންނާ ބައްދަލުނުކުރުމަކީ ވެސް އިތުރު ބެލުމެއްނެތި ރާއްޖެ ސަސްޕެންޑްކުރެވިދާނެ ކަމެކެވެ.\nޕޯލްމަނީ ރާއްޖެ ވަޑައިގެން 2007 ވަނަ އަހަރު ވިދާޅުވީ މިހެންނެވެ: "ރާއްޖޭގެ ގާނޫނު ކޮންމެ ގޮތަކަށް އޮތަސް ފީފާއިން އަންގާ ގޮތަށް އަމަލުކުރަންޖެހޭނެ،" ކަމަށެވެ. ފީފާގެ އެ ނިންމުމަކީ އެ ޖަމާއަތުން އަދިވެސް ހިފަހައްޓަމުން އަންނަ އުސޫލެވެ. ފީފާ އަށް ބޯލަބަން ބޭނުންނުވެގެން ރޭންކިންގެ 176 ވަނާގައި އޮތް ކުޑަކުޑަ ރާއްޖެ އެ ޖަމާއަތުން ވަކިވުމަކުން ފީފާއަށް ވާނެ ގެއްލުމެއްނެތެވެ. މީގެ ކުރިން އެފްއޭއެމާ ދެކޮޅަށް ފީފާއަށް ކުޅެދިން ބޭފުޅުން ވެސް ސަރުކާރުގައި އިސްކޮށްތިބެ ބައިކޮޅަށް ގޯލު ޖެހުމުގެ ބޭނުމެއް އެބައޮތް ހެއްޔެވެ؟


ޖަޔާލަލީތާގެ ރޯލުން ކަންގަނާގެ ފުރަތަމަ ޓީޒަރ ޖަޔާލަލީތާގެ ރޯލުން ކަންގަނާގެ ފުރަތަމަ ޓީޒަރ\nޖަޔާލަލީތާގެ ރޯލުން ކަންގަނާގެ ފުރަތަމަ ޓީޒަރ\nތަލައިވީގެ ފުރަތަމަ ޕޯސްޓަރ\nއަންނަ އަހަރު ސްކްރީންތަކަށް އަންނާނެ މުހިއްމު ފިލްމުތަކުގެ ތެރެއިން އެއް ފިލްމަކީ "ތަލައިވީ" އެވެ.\nމީގެ ތިން އަހަރު ކުރިން އިންޑީއާގެ ޓެމިލް ނާޑޫގެ ކުރީގެ ޗީފް މިނިސްޓަރ ޖަޔާލަލީތާގެ ހަޔާތުގެ މައްޗަށް އުފައްދާ "ތަލައިވީ"ގެ ޝޫޓިން ފަށާ ފިލްމުގެ ފުރަތަމަ ޕޯސްޓަރާއި ޓީޒަރ މިވަނީ ދައްކާލާފައެވެ.\nޖަޔާލަލީތާގެ ރޯލުން ކަންގަނާ ފެނިގެންދާ މި ފިލްމުގެ ފުރަތަމަ ޓީޒާއިންވެސް ފިލްމުގެ ތަފާތުވާނެކަން ވަނީ ދައްކާލާފައެވެ. އަދި ޓީޒަރގައި ޖަޔާލަލީތާއާއި ކަންގަނާ ވައްތަރުކަމުން ބައެއް ފަހަރު އެ ރޯލުން އެ ފެނިގްނެދަނީ ކަންގަނާތޯވެސް ސުވާލު އުފެދެއެވެ.\nނަން އެންމެނަށްވެސް އެގެއެވެ. ނޭގެނީ އެ ހަޔާތުގެ ވާހަކަތަކެވެ. މީ ފިލްމުގެ ފުރަތަމަ ޓީޒަރ ބުނެދޭ ވާހަކައެވެ. ފިލްމުގެ ޓީޒަރ އިން ފެނިގެންދަނީ ފިލްމު ސެޓެއްގައި ޝޯޓެއް ނަގާ އަންހެންތަރިއަކަށް ތަރީހުބު ދޭ ތަނެވެ. އޭއާއި ކެމެރާ އަންބުރާ ލުމާއިއެކު ދެން ފެނިގެންދަނީ އެތައް ބަޔަކު އެއްވެފައިވާ ސިޔާސީ އެއްވުމެއްގައި ހުންނަ ސީޔާސީ ލީޑަރަކަށް ތަރުހީބު ދެމުންދާ މަންޒަރެވެ.\n"ތަލައިވީ"ގެ ޝޫޓިން ފަށާފައިވަނީ މި މި ފިލްމުގެ މައްސަލާގައި ފިލްމްގެ ޑައިރެކްޓަރުންނަށް މެޑްރާސް ކޯޓުން އެންގި އެނގުމަށް ތަބާވުމަށްފަހުއެވެ.\nމިފިލްމުގެ ލީޑްރޯލުން ފެނިގެންދާނީ ކަންގަނާ ރައުޓާއި އަރްވިން ސުވާމީއެވެ. ވިޝްނޫ އިންދޫރީ އާއި ޝާއިލެޝް އާރު ސިންގް ޕްރޮޑިއުސްކޮށް ވިޖޭ ޑައިރެކްޓްކުރާ މި ފިލްމު ތިން ބަހަކުން ނެރުމަށްވަނީ ހަމަޖެހިފައެވެ. މިގޮތުން ހިންދީ ބަހުގެ އިތުރުން ޓެމިލް ބަހުންނާއި ތެލަގޫ ބަހުންވެސް މި ފިލްމު ނެރޭނެއެވެ. އަދި މިފިލްމުގެ ވެބް ސީރީޒްވެސް ނެރުމަށް ވަނީ ހަމަޖެހިފައެވެ. "ތަލައިވީ" ސްކްރީންތަކަށް އަންނާނީ އަންނަ އަހަރުގެ ޖޫންމަހުގެ 26 ވަނަދުވަހުއެވެ.\nޓެމިލް ނާޑޫގެ ޗީފް މިނިސްޓަރުކަން ހަ ދައުރު އަދާކުރެއްވި ޖަޔާލަލީތާ އަވަހާރަވީ 2016 ވަނަ އަހަރުގެ ޑިސެމްބަރ މަހުގެ5ވަނަދުވަހުއެވެ. ގިނަ އާއްމުންގެ މެދުގައި މަގްބޫލު ސިޔާސީ ލީޑަރ ޖަޔާލަލީތާ އަވަހާރަވީ ހާޓް އެޓެކެއް ޖެހިގެން ފަރުވާދެމުން ދަނިކޮށެވެ.


ޖޯކް:އިރާގު މީހާޔާއި އަސް — Ihavandhoo.com\nޖޯކް:އިރާގު މީހާޔާއި އަސް\n2 ޖުލައި 20144މުހައްމަދު އަކްރަމް\nއިމާމަކު އެއްދުވަހު މާރުކޭޓެއްގައި އަހެއް ވިއްކަން އައިސް އެބަހުއްޓެވެ. ހެއޮވަރު ހުދުކުލައިގެ އަހެކެވެ. އެމާރުކޭޓަށް ވިޔަފާރިކުރަން އައިސްގެން އެޅޭ އިރާގު މީހަކު، މިއަސް ގަތުމަށް ވަރަށްބޮޑަށް ޝައުގުވެރި ވެއްޖެއެވެ.\nއިރާގު މީހާ: "ސާހިބާ! އިމާމް! އަހަރެން ބޭނުން މިއަސް ގަންނަން! ގަތުމުގެ ކުރިން މިއަސް ދުއްވާލާ މީތި ތަޖުރިބާ ކޮށްލަންވެސް ބޭނުން!".\nއިމާމު: "އަހާ! މީ އެހެން އަސްތަކާ ވަރަށް ތަފާތު އަހެއް! މިއަސް ހިންގުވަން ޖެހޭނީ "ސުބުހާނަ ﷲ" އޭ ކިޔަން! ދުއްވުމަށް ޓަކައި ޖެހޭނީ "އަލްހަމަދު ލިއްﷲ" އޭ ބުނަން! ހުއްޓުމަށް ޓަކައި ޖެހޭނީ "ﷲ އަކްބަރު" އޭ ކިޔަން!"\nއިރާގު މީހާ އަހަށް ސަވާރުވެ ސުބުހާނަ ﷲ އޭ ބުނުމާއި އެކު އަސް ހިނގާގެންފިއެވެ. އަލްހަމަދު ލިއްﷲ އޭ ބުނުމާއި އެކު އަސް ދުއްވާގެންފިއެވެ. އިރާގު މީހާ އަސްމަތީގައި އިނދެގެން އަލްހަމަދު ލިއްﷲ އޭ ކިޔަމުންދެއެވެ. އެހެން އެކަލޭގެ ބުނާ ކޮންމެ ފަހަރަކު އަހުގެ ދުވެލި ބާރުކޮށްލައެވެ.\nކޮންމެއަކަށް އަސް ވަރަށް ބަރާށް ދުވަން ފަށާފިއެވެ. އަސް ދުއްވަން އިން އިރާގު މީހައަށް އޭނާ ދުވަން އިން އަސްދަނީ ހަމަބިމުން ފުންވާދީއަކަށް ވެއްޓެންކަން އެނގިއްޖެއެވެ. ގަތް ބިރުން އަސް ހުއްޓަން ހަދަންޖެހޭގޮތް އޭނާ ހަނދާން ނެތިއްޖެއެވެ. ކިޔުނު އެޗެއް ކިޔަމުން ދަނިކޮށް ކުއްލިއަކަށް "ﷲ އަކުބަރު" ކިޔަން ހަނދާން ވެއްޖެއެވެ. އޭނާއަށް އެހެންކިޔައި އަސް ހުއްޓުވުނުއިރު، ވާދީއަށް ވެއްޓެން ހުރީ އެންމެ ދެ ތިން ފޫޓެވެ.\nލިބުނު ހިންހަމަޖެހުމާއި އެކު އޭނާ ފުން ނޭވާއެއް ލާފައި، ދެއަތް މަށްޗަށް ނަގައި ބުނެވުނީ "އަލްހަމަދު ލިއްﷲ " އެވެ.\nޖޯކް: ކަނޑުފޭރޭ މީހުންގެ ކިބައިން ސަލާމަތްވުން\nޖޯކް: ކުލާހަށް ލަހުން އާދެވުނު ސަބަބު!\nޖޯކު: ބަނޑުހިނަދައިގެން ލުއިވުން\nޖޯކް:އަލީގެ މަންމައާ ނުރަ!\nހީހީ ހަލާކު ވެއްޖެ... ހެހެހެ\n–2ޖުލައި 201430\n–2ޖުލައި 201420\nމި ޖޯކު ނަގަން ފެނޭ... މިއީ އެހާ ރަނގަޅު ޖޯކެއް ނޫން... މިފަދަ މާތް މަތިވެރި ކަލިމަތަކަށް ޖޯކް ޖަހާކަށް ނުވާނެ..\n–3ޖުލައި 201430\nފުރަތަމަ ޕެރެގްރާފްގައި ހުރިކުށް އިސްލާޙްކޮށްލަދެއްވާ..\n–3ޖުލައި 201420


Muslimunnah aniyaakuraathee China dhekolhah bainalaguvaamee court ehgai dhauvaa kohffi | Jazeera\tޗައިނާއިން މުސްލިމުންނާއި ދެކޮޅަށް ހިންގާ ލާއިންސާނީ އަމަލުތައް ބަލައިދިނުމަށް ބައިނަލްއަގްވާމީ ކްރިމިނަލް ކޯޓުގައި އެދިއްޖެ - Jazeera\nޗައިނާއިން މުސްލިމުންނާއި ދެކޮޅަށް ހިންގާ ލާއިންސާނީ އަމަލުތައް ބަލައިދިނުމަށް ބައިނަލްއަގްވާމީ ކްރިމިނަލް ކޯޓުގައި އެދިއްޖެ\nމުޙައްމަދު އަފްޒަލް September 10, 2020 72 views0\nޗައިނާ ސަރުކާރުން ވީގާރ މުސްލިމުންނާ ދެކޮޅަށް ހިންގާ ލާއިންސާނީ އަމަލުތައް ބަލައިދިނުމަށް އެދި ޗައިނާއިން ބޭރުގައި މަސައްކަތްކުރާ ދެ ވީގާރ ޖަމާއަތަކުން ބައިނަލްއަގްވާމީ ކްރިމިނަލް ކޯޓުގައި އެދިއްޖެއެވެ.\nމި މައްސަލައާ ގުޅިގެން ޗައިނާއިން ހިންގާ ލާއިންސާނީ އަމަލުތައް ދުނިޔޭގެ ސަމާލުކަމަށް އަނެއްކާވެސް އަންނާނޭކަމަށް މައްސަލަ ހުށަހަޅާ ލަންޑަންގެ ގާނޫނީ ވަކީލުން އުންމީދުކުރެއެވެ. 80 ސަފްހާގެ މި މައްސަލައިގައި، ވީގަރ މުސްލިމުންނާ ދެކޮޅަށް ހިންގާ އަމަލުތަކުގައި ޗައިނާގެ ކޮމިއުނިސްޓް ޕާޓީ ލީޑަރު ޒީ ޖިންގްޕިންގް ހިމެނޭ ގޮތުން އެ ގައުމުގެ 30 ބޭފުޅަކު ޒިންމާ ނަގަންވާނޭކަމަށް ބުނެފައިވެއެވެ.\nޒީ ޖިންގްޕިންގްގެ ސިޔާސަތްތަކަކީ މުސްލިމުންނަށް އަނިޔާކުރުމުގެ ސިޔާސަތެއް ކަމަށްވެސް މައްސަލަ ހުށަހަޅާ ޖަމާއަތް ތަކުން ގަބޫލުކުރެއެވެ. ޗައިނާގެ މުސްލިމުންނަށް ފާރަލުމާއި، އެގައުމުން ބޭރުގައި ދިރިއުޅޭ މުސްލިމުން އަނބުރާ ގައުމަށް ގެނައުމުގައި އެހެން މުސްލިމުންލައްވާ ގަދަކަމުން ޖާސޫސް ކޮށްހަދާ ކަމުގެ ޝަކުވާތައް ކުރިންވެސް ވަނީ ފެންމަތިވެފައެވެ. މީގެ އިތުރުންވެސް، މުސްލިމުންގެ އާބާދީ ކުޑަކުރުމުގެ ގޮތުން ގަދަކަމުން އެބޯޝަން ހެއްދުމާއި، ދަރިމައިނުވާނޭފަދަ ސާރޖަރީތައްވެސް ހައްދާކަމަށް ވަނީ ތުހުމަތުކުރެވިފައެވެ. މައްސަލަ ހުށަހަޅާ ގާނޫނީ ވަކީލުންގެ ޓީމުން ތުހުމަތުކުރާ ގޮތުގައި އެއް މިލިއަން ޗައިނާ މުސްލިމުން ހައްޔަރުކޮށް ދީން ބަދަލުކޮށް ޗައިނާގެ ސަރުކާރު ގަބޫލުކުރާ ފަދަ ސިޔާސަތްތަކަށް ބޯ ލެބުމަށްވެސް ދަނީ މަޖުބޫރު ކުރަމުންނެވެ.\nޗައިނާއިން ވަނީ އެ ގައުމުން ބައިނަލްއަގްވާމީ ކްރިމިނަލް ކޯޓު ބަލައި ނުގަންނަ ކަމަށް އިއުލާންކޮށްފައެވެ. އަދި އެގައުމުގެ ދާހިލީކަންތައްތައް އެ ކޯޓުން ނުބެލޭނޭކަމަށްވެސް ޗައިނާއިން ގަބޫލުކުރެއެވެ. ޗައިނާއަކީ އެ ކޯޓުގެ މެންބަރު ގައުމެއްވެސް ނޫނެވެ. އެހެންނަމަވެސް ޗައިނާގެ އަމަލުތަކުން އަސަރުކުރާ ގައުމުތަކަކީ އެ ކޯޓުގެ މެންބަރު ގައުމުތަކަށް ވުމުން، މައްސަލަ ބަލައިގަނެ ކުރިއަށް ގެންދާނޭ ކަމަށް ބެލެވެއެވެ. ކުރިންވެސް އެ ކޯޓުން ވަނީ މެންބަރު ގައުމުތައްނޫން ގައުމު ތަކުން މުސްލިމުންނާ ދެކޮޅަށް ހިންގާ ލާއިންސާނީ އަމަލުތައް ބަލާފައެވެ.\nހޯމަ ދުވަހު ހުށަހަޅާފައިވާ މި މައްސަލައަކީ ޗައިނާގެ ކޮމިއުނިސްޓް ޕާޓީއާ ދެކޮޅަށް ހުށަހެޅޭ މިފަދަ ފުރަތަމަ މައްސަލައެވެ.


ކުޑަކުދިންގެ ލޮލުގެ ފެނުން ތަރައްޤީވުމުގެ މަރުހަލާތައް | Jazeera\tކުޑަކުދިންގެ ލޮލުގެ ފެނުން ތަރައްޤީވުމުގެ މަރުހަލާތައް - Jazeera\nކުޑަކުދިންގެ ލޮލުގެ ފެނުން ތަރައްޤީވުމުގެ މަރުހަލާތައް\nއާމިނަތު އަޙުމާ April 9, 2019 30 views0\nކުޑަކުދިންގެ ފެނުން ތަރައްޤީވާން ދުވަސްގަނޑެއް ނަގައެވެ. ކުދިންނަށް ރަނގަޅަށް ތަންތަން ބަލައި، ފެންނަ އެއްޗެހި ދެނެގަންނަން ދަސްވުމަކީ އެކުދިން ފިރުކެން ނުވަތަ ހިނގަން ދަސްކުރުން ފަދަ ކަމެކެވެ. އެހެނީ އެކަންތައް ދަސްކުރުމަކީ ވަގުތާއި، ފަރިތަކުރުން ބޭނުންވާ ކަމެކެވެ.\nއުފަންވާއިރު ކުޑަކުދިންގެ ގައިގައި އެއްޗެހި ރަނގަޅަށް ފެނުމުގެ ކުޅަދާނަކަމެއް ނުހުރެއެވެ. މިގޮތުން ފޯކަސްކުރުމާއި، ލޮލުގެ ކަޅި ބަލަން ބޭނުން ކޮޅުކޮޅަށް ގެންގޮސް ކަންތައް ކުރަން ކުދިންނަށް ނޭނގެއެވެ. މީގެ އިތުރުން ފެންނަ މަންޒަރުތަކުގެ މައުލޫމާތު ސިކުނޑިއަށް ފޮނުވައިދޭން ދަސްކުރަން ކުޑަކުދިންނަށް ވަގުތާއި ފަރިތަކުރުން ބޭނުންވެއެވެ.\nވަށައިގެން ހިނގާ ކަންކަން ދެނެގަނެ، ފެންނަ މަންޒަރުތަކުގެ މައުލޫމާތު ނަގައިގަތުމަކީ ކުޑަކުދިން އަމިއްލައަކަށް ކުރާ ކަމެކެވެ. އުފަން ވާއިރުއްސުރެ ފެށިގެން ކުޑަކުދިން, އެކުދިންނަށް ފެންނަ މަންޒަރުތައް ހޯދާބަލައި އެކުދިންގެ ސިކުނޑީގައި ދިރާސާތައް ކުރަން ފަށައެވެ. އަތުން އެއްޗެހީގައި ހިފުން، ފިރުކުން، ކޮޅަށް އިނުން ފަދަ އަމަލީ ކަންކަން ދަސްކުރުމުގެވެސް ކުރިން ކުދިންނަށް ފެންނަ މަންޒަރުތަކުން އެކުދިންގެ ހެދިބޮޑުވުމުގެ އިސް ދައުރެއް އަދާކުރެއެވެ.\nކުޑަކުދިން އުފަންވާއިރު އެކުދިންގެ ލޮލުގެ ފެނުން ބޮޑެތި މީހުންގެ ފެނުމާ އެއްފަދަ ނުވިނަމަވެސް ކުދިންގެ އުމުރުގެ ފުރަތަމަ މަސްތަކުގައި އެކަމުގެ ބޮޑު ކުރިއެރުމެއް ހާސިލްވެއެވެ. ނަމަވެސް ކޮންމެ ކުއްޖަކީ ވެސް ތަފާތު ކުއްޖެއް ކަމާއި އެކި ކުދިންގެ ލޮލުގެ ފެނުން ފުރިހަމައަށް ތަރައްޤީވާން ނަގާ ވަގުތު ތަފާތުވާނެކަން އެނގުން މުހިންމެވެ.\nކުއްޖާގެ އުމުރުގެ ފުރަތަމަ4މަސް\nކުއްޖާގެ އުމުރުގެ ފުރަތަމަ މަސްތަކަކީ އެކުދިންގެ ލޮލުގެ ފެނުން އެކި ގޮތްގޮތަށް ހަމައެއް ނެތި މަސައްކަތް ކުރާ ދުވަސްވަރެކެވެ. ކުދިން ވަކި މިސްރާބަކަށް ބެލިނަމަވެސް އެ ކުދިންނަށް ދެ ތަސްވީރެއްގެ ތަފާތު ރަނގަޅަށް ދެނެގަތުމުގެ ކުޅަދާނަކަން ލިބިގެން ނުވެއެވެ. ކުދިންނަށް ރަނގަޅަށް ފެންނާނީ 8 އިންޗި ނުވަތަ 10 އިންޗި ދުރުގައިވާ މަންޒަރުތައް އެކަންޏެވެ.\nފުރަތަމަ މަސްތަކުގައި ވަރަށް ހަލުވި މިނެއްގައި ކުދިންގެ ލޮލުގެ ފެނުން ތަރައްޤީވާން ފަށައެވެ. މިގޮތުން ފޯކަސް ކުރަން ދަސްވުމާއި، ފެންނަ އެއްޗެއްސަށް އަމާޒު ބެހެއްޓުމާއި، ހަރަކާތްވާ އެއްޗެއްސަށް ސަމާލުކަން ދިނުމުގެ ކުޅަދާނަކަން ކުއްޖާއަށް ލިބެއެވެ. މި ހުރިހާ ކަމެއް ކުރުމުގެ ގާބިލްކަންވެސް ކުއްޖާގެ އުމުރުގެ ފުރަތަމަ ހަތަރު ހަފްތާގެ ތެރޭގައި ކުއްޖާއަށް ހާސިލް ކުރުވެއެވެ. އުމުރުން ތިންމަސް ވާއިރު، ކޮޅުކޮޅަށް އެއްޗެހި ދާވަރަކަށް ކުއްޖާގެ ކަޅި އެއާ އެއްވަރަށް ހަރަކާތް ކުރުމުގެ ކުޅަދާނަކަން ކުއްޖާއަށް ލިބެއެވެ.\n5-8 މަހާއި ދޭތެރޭ\nމި ދުވަސްވަރުގައި ކުއްޖާގެ ލޮލުގެ ހަރަކާތްތަކަށް ފަރިތަވެ، ކޮޅުކޮޅަށް ކަޅި ގެންދިޔުމުގެ ގާބިލްކަން އިތުރުވެއެވެ. އަދި ދުރުގައި ހުންނަ އެއްޗެހި ރަނގަޅަށް ފެނުމުގެ ކުޅަދާނަކަން ކުއްޖާއަށް ލިބެއެވެ. މިގޮތުން އެއްޗެއް ފެންނަ ދުރުމިނާއި ކައިރިމިނުގެ ތަފާތު ކުއްޖާއަށް ދެނެގަނެވެއެވެ. މީގެ އިތުރުން އެއްޗެހި3ޑިމެންޝަންއަށް އެއްޗެހި ފެންނަން ކުއްޖާއަށް ފަށައެވެ. ބޮޑު މީހުންނާއި އެއްވަރަށް ކުލަތަކުގެ ތަފާތު ދެނެގަތުމުގެ ކުޅަދާނަކަން ނުލިބުން ނަމަވެސް، ކުއްޖާގެ އުމުރުން5މަސް ވާއިރު ކޮންމެވެސް މިންވަރަކަށް ކުލަތައް ވަކިވާ ވަރު ކުއްޖާއަށް ވާނެއެވެ.\nފިރުކުމަކީ ކުއްޖާގެ ލޮލުގެ ފެނުން ފުރިހަމައަށް ރަނގަޅަށް ހެދުމުގައި މުހިންމު ދައުރެއް އަދާކުރާ ކަމެކެވެ. ފިރުކުމުގެ ކުރިން ނުވަތަ މަދު ދުވަސްކޮޅެއްގައި ފިރުކުމަށްފަހު އަވަހަށް ހިނގަން ދަސްވާ ކުދިންގެ ފެނުމަށްވުރެ ގިނަ ދުވަހު ފިރުކޭ ކުދިންގެ ފެނުން މާ ފުރިހަމަވެ، އެކުދިންގެ ހޭލުންތެރިކަން އިތުރުވާނެއެވެ.\n9-12 މަހާއި ދޭތެރޭ\nނުވަ މަހަށް ދާއިރު ތަންތަނުގައި ހިފުމަށްފަހު ކޮޅަށް ހުރުމަށް މަސައްކަތް ކުރަން ކުއްޖާ ފަށާނެއެވެ. 10 މަހަށް އަޅާއިރު ކުއްޖާއަށް ހުންނާނީ ބޮޑު އިނގިއްޔާއި ޝަހާދަތް އިނގިލިން އެއްޗެހި ހިފުމުގެ ކުޅަދާނަކަން ލިބިފެއެވެ. މި އިރުގައި އެއްޗެހި އުކުމުގެ ތެރެއިންނާއި ކޮޅުކޮޅަށް ފިރުކުމުގެ ސަބަބުން އެއްޗެހީގެ ދުރުމިން ދެނެގަތުމުގެ ގާބިލްކަން ކުއްޖާއަށް ވަރަށް ރަނގަޅަށް ލިބިފައިވާނެއެވެ.\nމިނިސްޓްރީތަކުގެ ދާއިރާތަކަށް ގެނައި ބަދަލަށް މަޖިލީހުން ރުހުން ދީފި\nކައުންސިލްގެ ލަފަޔާއި ނުލައި އެސްޖީން ކަނޑައަޅާ އިސްލާހަށް ތާއީދެއް ނެތް!\nއައްޑޫ ސިޓީ ހިތަދޫގައި ކޭސްތައް އިތުރުވެ، ފިޔަވަޅުތައް ހަރުކަށިކޮށްފި\nބައެއް މެމްބަރުން ވީޑިއޯއާ ނުލައި ވާހަކަދައްކަވާ މައްސަލަ ބޮޑުވެއްޖެ\nނަފްރަތުގެ ބިލަށް އިސްލާމިކް މިނިސްޓްރީ އާއި އެޗްއާރުސީއެމްގެ ލަފާ ހޯދަނީ\nޖުމްލަ 35 ގައުމެއްގެ މަންދޫބުންނާއި މިނިސްޓަރ ޝާހިދު ބައްދަލުކުރައްވައިފި\nކޭސްތައް ދަށްވާ ސަބަބު ޑރ. ނަޒްލާ ސާފުކޮށްދެއްވައިފި


Raajjey gai Cancer ah khaahsa Hospital eh alhanee\nރައީސް ސޯލިހު ހެލްތު މިނިސްޓަރު އަމީންއާ ސަލާމް ކުރައްވަނީ -- ފޮޓޯ / ރައީސް އޮފީސް\nރާއްޖޭގައި ކެންސަރަށް ހާއްސަ ހޮސްޕިޓަލެއް އަަޅަނީ\nރާއްޖޭގައި ކެންސަރަށް ހާއްސަ ހޮސްޕިޓަލަށް އަޅަން ނިންމާފައިވާ ކަމަށް ވިދާޅުވެ، އެކަން ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހު އިއުލާން ކުރައްވައިފިއެވެ.\nރައީސް އޮފީހުގައި މިއަދު ބޭއްވި ނޫސްވެރިންގެ ބައްދަލުވުމެއްގައި ރާއްޖޭގެ ސިއްހީ ނިޒާމާއި ގުޅޭ ގޮތުން ސަރުކާރުގެ ސިޔާސަތުތައް ހާމަ ކުރައްވަމުން ރައީސް ވިދާޅުވީ އެ ހޮސްޕިޓަލު އަޅާނީ ހުޅުމާލޭގައި ކަމަށެވެ. އަދި އެ މަސައްކަތް 18 މަސް ދުވަހުގެ ތެރޭގައި ނިމިގެން ދާނެ ކަމަށް ރައީސް ވިދާޅުވިއެވެ.\n"ކެންސަރު ހޮސްޕިޓަލެއް ވަރަށް އަވަހަށް ހުޅުމާލޭގައި ފެށިގެންދާނެ. ގާތްގަނޑަކަށް 18 މަސް ދުވަހުގެ ތެރޭގައި އެތަނުގެ މަސައްކަތް ނިންމޭނެ ކަމަށް އަޅުގަނޑުމެން އުއްމީދު ކޮށްގެން މިތިބީ،" ރައީސް ވިދާޅުވިއެވެ.\nރައީސް ވިދާޅުވީ އެމަނިކުފާނުގެ ވެރިކަމުގެ ފަސް އަހަރު ނިމިގެންދާއިރު ރާއްޖޭގެ ސިއްހީ ނިޒާމަށް ބޮޑެތި ބަދަލުތަކެއް އައިސްފައިވާތަން ދިވެހި ރައްޔިތުންނަށް ފެނިގެން ދާނެ ކަމަށެވެ. އަދި ވިދާޅުވީ ރާއްޖޭގެ އެކި ސަރަހައްދުތަކުގައި ޓާޝަރީ ހޮސްޕިޓަލުތައްވެސް އެޅިގެން ދާނެ ކަމަށެވެ.\nރައީސް މިފަދައިން ވިދާޅުވިއިރު ރާއްޖޭގައި ދޭ ކެންސަރު ފަރުވާއަށް އިންޑިއާގެ ޓްރިވެންޑްރަމްގައި ހުންނަ ރީޖަނަލް ކެންސާ ސެންޓަރު (އާރުސީސީ) ގެ ފަންނީ އެހީތެރިކަން ހޯދަން އެއްބަސްވެފައިވާ ކަމަށް އިންޑިއާގެ ނޫސްތަކުގައި ވަނީ ބުނެފައެވެ.\nހެލްތު މިނިސްޓްރީ ރައީސް އޮފީސް


ކުށްމަދު ކުރުމަށް މައުލޫމާތު ދިނުމުގެ ޕްރޮގްރާމްތަކެއް ޅޮހީގައި ކުރިއަށް ގެންގޮސްފި\nހޯމަ ،22 ފެބުރުއަރީ 2021 / 9:57\nސްކޫލްތަކުގެ ބެލެނިވެރިންނާއި އާންމު ރައްޔިތުން ހޭލުންތެރިކުރުވައި މައުލޫމާތު ދިނުމަށް ފުލުހުން ކުރަމުންދާ މަސައްކަތްތަކުގެ ތެރެއިން، ނ. ޅޮހި ސްކޫލްގެ ބެލެނިވެރިންނާއި ރައްޔިތުންނަށް މައުލޫމާތު ދިނުމުގެ ޕްރޮގްރާމެއް މަނަދޫ ޕޮލިސް ސްޓޭޝަނުން ކުރިއަށް ގެންގޮސްފިއެވެ.\nއެގޮތުން މި ފެބުރުވަރީ މަހުގެ 18 ވަނަ ދުވަހު ކުރިއަށް ގެންދިޔަ އެ ޕްރޮގްރާމްތަކުގެ ތެރެއިން ޅޮހީ ސްކޫލްގެ ބެލެނިވެރިންނަށް މައުލޫމާތުދީފައިވަނީ ނ. އަތޮޅު ފެމިލީ އެންޑް ޗިލްޑްރަން ސަރވިސް ސެންޓަރާ ގުޅިގެންނެވެ. އެ ޕްރޮގްރާމްގައި، މުޖުތަމައަށް ފައިދާހުރި ރަނގަޅު އަހުލާގެއްގެ މަތީގައި ދަރިން ތަރުބިއްޔަތު ކުރުމާއި ލޯތްބާއި އަޅާލުން ދިނުމާއި ގުޅޭގޮތުން މައުލޫމާތު ދީފައިވެއެވެ. އަދި ރީތިކޮށް ލޯބިން ކުދިންނާ މުއާމަލާތުކުރުމާއި ކުދިންނަށް ނަމޫނާ ބަޔަކަށް ބެލެނިވެރިން ވުމަށް މައުލޫމާތު ދީފައިވެއެވެ. އަދި އެއްގަމު ދަތުރުފަތުރު ކުރުމުގެ ގާނޫނަށް އިތުރަށް އަހުލުވެރި ކުރުވުމުގެ ގޮތުން އެ ގާނޫނަށް އަލަށް ގެނެސްފައިވާ އިސްލާހުތަކުގެ މައުލޫމާތުވެސް ހިއްސާކޮށްފައިވެއެވެ.\nއޭގެ އިތުރުން، އެ ރަށު ފިހާރަތަކަށް ޒިޔާރަތްކޮށް ވިޔަފާރިވެރިން ސަމާލުކަންދޭންވީ ކަންކަމުގެ މައުލޫމާތު ހިއްސާކޮށްފައިވެއެވެ. އެގޮތުން، ވިޔަފާރިކުރުމަށްފަހު ފައިސާދެއްކި ކަމުގެ ސައްހަނޫން ސްލިޕް ފޮނުވަމުންދާ މައްސަލަތައް ހުށަހެޅެމުންދާތީ އެ ފަދަ ކަންކަމުން ރައްކާތެރިވުމަށް މައުލޫމާތު ދީފައިވެއެވެ. އަދި ފިހާރައިގެ ސަލާމަތާއި ރައްކާތެރިކަން އިތުރަށް ކަށަވަރު ކުރުމުގެ ގޮތުން ފިހާރައިގައި ސީސީޓިވީ ކެމެރާ ހަރުކުރުމަށް އިރުޝާދު ދީފައިވެއެވެ. އަދި ފިހާރަ ބަންދުކޮށްފައިދާއިރު ފިހާރައިގައި ފައިސާ ނުބެހެއްޓުމަށް ނަސޭހަތްތެރިވެފައިވެއެވެ.\nއަދިވެސް އޭގެ އިތުރުން، ކުށްތަކަށް މަގުފަހިވާގޮތަށް އެ ރަށުގައި ހުރި ތަންތަން ބަލައި ފާސްކޮށްފައިވެއެވެ. އަދި ރަށުގެ އިސްރަށްވެހިންނާ ބައްދަލުކޮށް އެ މީހުންގެހުރި ކަންބޮޑުވުން ތަކާމެދު ވާހަކަދައްކައި އެކަންކަން ހައްލުކުރުމަށް މަޝްވަރާކޮށްފައިވެއެވެ.


ގެވެށި ގުޅުން” ކެންޕެއިންގެ މަޖައްލާ “ސާސްތުރަ” ނެރުމުގެ ރަސްމިއްޔާތުގައި މިނިސްޓަރ އޮފް ޖެންޑަރ، ފެމިލީ އެންޑް ސޯޝަލް ސަރވިސަސް އަލްފާޟިލާ ޢާއިޝަތު މުޙައްމަދުދީދީ ދައްކަވާފައިވާ ވާހަކަފުޅު – މިނިސްޓްރީ އޮފް ޖެންޑަރ, ފެމިލީ އެންޑް ސޯޝަލް ސަރވިސަސް\nގެވެށި ގުޅުން” ކެންޕެއިންގެ މަޖައްލާ “ސާސްތުރަ” ނެރުމުގެ ރަސްމިއްޔާތުގައި މިނިސްޓަރ އޮފް ޖެންޑަރ، ފެމިލީ އެންޑް ސޯޝަލް ސަރވިސަސް އަލްފާޟިލާ ޢާއިޝަތު މުޙައްމަދުދީދީ ދައްކަވާފައިވާ ވާހަކަފުޅު\nPosted on 22/02/2022 28/02/2022\nޙަމްދާއި ސަނާ ހައްގުވެގެން ވަނީ ގެވެށި ގުޅުން އެންމެ މާތް އެއް ގުޅުން ކަމުގައި ލެއްވި ﷲ ސުބުހާނަހޫ ވަތަޢާލާއަށް. ޞަލަވާތާއި، ސަލާމްލެއްވުން އެދި ދުޢާ ކުރަނީ ގެވެށި ގުޅުން އޮންނަންވީ ގޮތުގެ އެންމެ މަތިވެރި ނަމޫނާ ދެއްކެވި މާތް ނަބިއްޔާ މުޙައްމަދު ޞައްލަﷲ ޢަލައިހި ވަސައްލަމަ އަށް. މި ޞަލަވާތުގައި އެކަލޭގެފާނުގެ އިތުރު އާލުންނާއި މިތުރު ޞަޙާބީން ޝާމިލްކުރަން.\nމި ރަސްމިއްޔާތުގެ ޝަރަފުވުރި މެހުމާން ރައީސުލްޖުމްހޫރިއްޔާގެ އަނބިކަނބަލުން ފަޒްނާ އަޙްމަދު. ޕާކިސްތާނުން ރާއްޖެއަށް ކަނޑައަޅުއްވާފައި ހުންނަވާ ސަފީރު ހިޒް އެކްސެލެންސީ ވައިސް އެޑްމިރަލް އަތަރް މުޚްތާރް. އަދި، ވަޑައިގެންތިއްބެވި އެންމެހާ ބޭފުޅުން. އައްސަލާމް ޢަލައިކުމް.\nއާދެ. އަޅުގަނޑަށްވެސް މިއަދަކީ ވަރަށް އުފާވެރި ދުވަހެއް. މި އުފާވެރި ރަސްމިއްޔާތުގައި ރާއްޖޭގެ ޢިއްޒަތްތެރި ރައީސުލްޖުމްހޫރިއްޔާގެ އަނބިކަނބަލުން ބައިވެރިވެ ވަޑައިގެންދެއްވާ ކަމީ މި ރަސްމިއްޔާތަށް ލިބުނު އިތުރު ފުރިހަމަ ކަމެއް. އަދި މީގެ އިތުރުން، ގެވެށި ގުޅުން ކެމްޕެއިންގެ ދަށުން ކުރިއަށްގެންދިޔަ ސާސްތުރަ ޓީވީ ސީރީޒްގެ ފަހު އެޕިސޯޑުގައި މެހްމާނެއްގެ ގޮތުން އެކަމަނާ ބައިވެރިވެވަޑައިގެންދެއްވައި އަގުހުރި ވާހަކަފުޅުތަކެއް ހިއްސާކޮށްދެއްވާފައިވާ ކަން މި ފުރުސަތުގައި ހަނދާނަށް ގެންނަން. މި ހުރިހާ ކަމަކުން ދޭހަކޮށްދެނީ ގެވެށި އަނިޔާ ހުއްޓުވުމަށް އަޅުގަޑުމެން މިކުރާ މަސައްކަތަށް އެކަމަނާ ދެއްވާ ޚާއްޞަ ސަމާލުކަމުގެ ބޮޑުކަން. މި ކަމަށްޓަކައި އެކަމަނާއަށް ވަރަށް އިހުލާސްތެރިކަމާއެކު އަޅުގަޑުގެ އަމިއްލަ ނަމުގައާއި އަޅުގަޑުމެންގެ މިނިސްޓްރީގެ ނަމުގައި ވަރަށް ޚާއްޞަ ޝުކުރެއް ދަންނަވަން.\nގެވެށި ގުޅުން ކެމްޕެއިންގެ ދަށުން މިއަދު މި ނެރެވޭ މަޖައްލާ އަކީ އަޅުގަނޑު ގަބޫލުކުރާ ގޮތުގައި ވަރަށް އަގުހުރި މަސައްކަތެއް. މީގެ ސަބަބުން މުޖުތަމައުގައި އިތުރުވެގެންދާނީ ހޭލުންތެރިކަން. ބަދަލުވުމަށް މަގުފަހިވެގެން އަންނާނީ ޒަމާނުއްސުރެ އަށަގެންފައި އޮތް ބޯދާ ވިސްނުން. ބަދަހިވެގެން އަންނާނީ އާއިލާތަކުގެ ތެރޭގައި އޮތް ގެވެށި ގުޅުން.\nމީގެ ދެ އަހަރު ކުރިން މި މަގާމާ އަޅުގަނޑު ހަވާލުވި ހިސާބުން ފެށިގެން އަޅުގަނޑު އެންމެ ބޮޑު އިސްކަމެއް ދެމުން މި އަންނަ އެއް ކަމަކީ ޕްރިވެންޝަންއަށް ކުރެވޭ މަސައްކަތްތައް ވަރުގަދަކުރުން. ހޭލުންތެރިކުރުވުމަކީ ޕްރިވެންޝަންއަށް ކުރެވޭނެ އެންމެ މުހިންމު އެއް މަސައްކަތް. ހޭލުންތެރިކަން އިތުރުވުމުގެ ނަތީޖާއަކަށް ވަނީ ގެވެށި އަނިޔާފަދަ އިޖުތިމާއީ ބޮޑެތި މައްސަލަތަކާ މެދު ކަންބޮޑުވާ މީހުން އިތުރުވުން. އެކަންކަން ތަކުރާރުވުމަށް ޖާގަ ދޭން ބޭނުން ނުވާ މީހުންގެ އަދަދު ގިނަވުން. އަދި ހަމައެއާއެކު އަނިޔާ ތަހައްމަލުކުރާ ފަރާތްތަކަށް އެހީތެރިކަން ފޯރުކޮށްދޭން ބޭނުންވާ މީހުންގެ އަދަދުވެސް މަތިވުން. މީގެ ސަބަބުން އަނިޔާ ތަހައްމަލުކުރާ ފަރާތްތައް ބާރުވެރިވެ ޚިދުމަތް ހޯދުމަށާއި، އިންސާފު ހޯދުމަށް އެފަރާތްތަކުން ކުރަމުން އަންނަ މަސައްކަތްތަކަށް ދިރުން ލިބޭ. މިނިސްޓްރީއަށް ހުށަހެޅެމުން އަންނަ ގެވެށި އަނިޔާގެ މައްސަލަތަކުގެ އަދަދު އެއް އަހަރުން އަނެއް އަހަރަށް އިތުރުވަމުން އައުމަކީ މިދެންނެވި ނަތީޖާގެ އަސަރުކަން ޔަގީން. މިދިޔަ އަހަރު އެކަނިވެސް މިނިސްޓްރީއަށް ގެވެށި އަނިޔާގެ 494 މައްސަލައެއް ހުށަހެޅިފައިވާ އިރު މިއީ މިވޭތުވެދިޔަ ފަސް އަހަރު ދުވަހުގެ ތެރޭގައިވެސް އެންމެ ގިނަ އަދަދަކަށް ގެވެށި އަނިޔާގެ މައްސަލަ ރިޕޯޓްކުރެވުނު އަހަރުކަމުގައި އަޅުގަނޑު ފާހަގަކުރަން.\nމައްސަލަތައް ހުށަހެޅޭ މިންވަރު އިތުރުވަމުން އައުމަކީ ޝައްކެއްވެސް ނެތް ގޮތުގައި ރައްކާތެރިކަން ފޯރުކޮށްދިނުމުގެ ނިޒާމަށް ގޮންޖެހުންތަކެއް ކުރިމަތިވާނެ ކަމެއް. އެހެން އެކަން އޮތްކަމުގައި ވިޔަސް އަނިޔާ ތަހައްމަލުކުރަމުން އަންނަ ފަރާތްތަކުގެ ތެރެއިން އެހީތެރިކަމަށް އެދޭ ފަރާތްތައް އިތުރުވަމުން އައުމަކީ އަނިޔާގެ ސަބަބުން ވަކި ވަކި ފަރުދުންނަށާއި، އާއިލާތަކަށް ލިބޭ ގެއްލުން ކުޑަކުރުމަށް އިތުރު ފުރުސަތުތައް ހުޅުވިގެންދާނެ ކަމެއް. ސަރުކާރުގެ އަމާޒަކީ ގެވެށި އަނިޔާ ލިބޭ ފަރާތްތަކަށް ފޯރުކޮށްދެވޭ އެހީތެރިކަން އިތުރުކޮށް، އިތުރު އަނިޔާއަށް އެފަރާތްތައް ހުށަހެޅުމުގެ ފުރުސަތު ކުޑަކުރުން. މި އަމާޒު ހާސިލްކުރުމަށްޓަކައި ގެވެށި އަނިޔާ ހުއްޓުވުމުގެ ގާނޫނަށް ގެންނަންޖެހޭ ބަދަލުތައް ގެނައުމާއި، ހިދުމަތް ފޯރުކޮށްދޭ މުވައްޒަފުންގެ އަދަދު އިތުރުކޮށް އެ މުވައްޒަފުންގެ ފަންނީ ގާބިލްކަން އިތުރުކުރުމާއި، ގެވެށި އަނިޔާ ލިބޭ ފަރާތްތަކަށް އެހީތެރިކަން ފޯރުކޮށްދިނުމުގެ ނިޒާމް ހަރުދަނާކުރުން ފަދަ އެތައް މަސައްކަތެއް މިހާރުވެސް މި އަންނަނީ ކުރަމުން. މީގެ އިތުރުން ގެވެށި އަނިޔާ ލިބޭ ފަރާތްތަކަށް ވަގުތީ ރައްކާތެރިކަން ފޯރުކޮށްދިނުމަށްޓަކައި މިހާރު ގާއިމްކުރެވިފައިވާ ތަންތަނާއި ވަސީލަތްތައް އިތުރަށް ތަރައްގީކޮށް އިތުރު ތަންތަނާއި ވަސީލަތް ގާއިމުކުރުމުގެ މަސައްކަތް މެދުކެނޑުމެއް ނެތި މިއަންނަނީ ކުރަމުން. މިގޮތުން މިއަހަރުގެ ރިޔާސީ ބަޔާނުގައި އިއްޒަތްތެރި ރައީސުލްޖުމްހޫރިއްޔާ ވިދާޅުވި ފަދައިން ގެވެށި އަނިޔާގެ ސަބަބުން ވަގުތީ ރައްކާތެރިކަން ބޭނުންވާ ފަރާތްތަކަށް އެ އިންތިޒާމް ހަމަޖެއްސުމުގެ ގޮތުން. ރ. އުނގޫފާރު، އައްޑޫ ސިޓީގެ ހިތަދޫ އަދި ހުޅުމާލޭގައި ޑީވީ ޝެލްޓަރ ތަކެއް ގާއިމްކުރުމަށް ނިންމައި އެކަމާ ގުޅޭ މަސައްކަތްތައް މިނިސްޓްރީގެ ފަރާތުން މި އަންނަނީ ކުރަމުން. މިހުރިހާ ކަމަކާ އެކުއެކީހެން ގެވެށި އަނިޔާ އާ ދެކޮޅަށް މަސައްކަތްކުރާ އަމިއްލަ ޖަމިއްޔާތައް ބާރުވެރިކޮށް އެފަރާތްތަކާއެކު ގުޅިގެން ކުރާ މަސައްކަތްތައްވެސް މި އަންނަނީ އިތުރުކުރަމުން.\nގެވެށި އަނިޔާގެ މައްސަލައަށް ހަގީގީ ހައްލެއް އަންނާނީ ގެވެށި ގުޅުންތައް ހަރުދަނާވެގެން. ދެމަފިރިންގެ ދެމެދުގައި އޮންނަ ގުޅުމާއި، މައިންބަފައިންނާއި ދަރިންގެ ދެމެދުގައި އޮންނަ ގުޅުން ބަދަހިވެގެން. ގެވެށި ގުޅުން ކެމްޕެއިންގެ އެންމެ މުހިންމު އެއް އަމާޒަކީ ވެސް މި ދެންނެވި ފަދަ ގުޅުންތައް ވަރުގަދަކުރުން. އަދި އެކަމަށް މަގުފަހިކޮށްދޭނެ ކަންކަމާ މެދު މުޖުތަމައު ހޭލުންތެރިކުރުވުން. މިއަދު މިނެރެވޭ މަޖައްލާއަކީ އެ މަސައްކަތް އިތުރަށް ވަރުގަދަކޮށްދޭނެ ވަސީލަތަކަށް ވާނެ ކަމާ މެދަކު އަޅުގަނޑު ޝައްކެއް ނުކުރަން. އަޅުގަނޑުގެ އުންމީދަކީ މި މަޖައްލާގެ ސަބަބުން ގިނަ ބަޔަކަށް ގެވެށި އަނިޔާ އާއި އަދި ގެވެށި ގުޅުން ބަދަހި ކުރުމާ ގުޅޭގޮތުން މުހިންމު މައުލޫމާތު ތަކެއް ލިބީ އޭގެ ފައިދާ މުޖުތަމައުން ފެނުން.\nއަޅުގަނޑުގެ ވާހަކަ ނިންމާލުމުގެ ކުރިން މިއަދު މި ނެރެވޭ މަޖައްލާ ތައްޔާރުކުރުމުގެ މަސައްކަތުގައި އެހީތެރިވެދެއްވި ހުރިހާ ފަރާތްތަކަށް ވަރަށް ހާއްސަ ޝުކުރެއް ދަންނަވަން. ވަކިން ހާއްސަ ގޮތެއްގައި މަޖައްލާއަށް އާޓިކަލްތައް ލިޔެދެއްވި ފަރާތްތަކާއި ޕާކިސްތާނު ސަރުކާރުގެ ފަރާތުން ގެވެށި ގުޅުން ކެމްޕެއިން ކުރިއަށްގެންދިއުމަށްޓަކައި ވެދެއްވާފައިވާ އެހީތެރިކަން އަޅުގަނޑު މި ފުރުސަތުގައިވެސް ފާހަގަކުރަން.\nI would like to take this opportunity once again to thank Pakistan government and people of Pakistan, especially His Excellency Vice Admiral Athar Mukhtar, for the generous assistance provided to carry out Geveshi Gulhun campaign.\nމާތް ﷲ އަޅުގަނޑުމެންގެ މި ކުޑަކުޑަ މުޖުތަމަޢު އަކީ ގެވެށި ގުޅުން ބަދަހިވެފައިވާ ޢާއިލާތަކެއް ދިރިއުޅެމުން އަންނަ ތަނެއް ކަމުގައި ލައްވާށި. އަދި، ރައްކާތެރިކަމާއި ހަމަޖެހުން ގާއިމުވެފައިވާ ފަހުރުވެރި ޢާއިލާތަކެއްބިނާކުރުމަށް އަޅުގަނޑުމެން މިކުރާ މަސައްކަތުގައި ބަރަކާތް ލައްވާށި. އާމީން. ވައްސަލާމް ޢަލައިކުމް.\n“ގެވެށި ގުޅުން” ކެންޕެއިންގެ މަޖައްލާ “ސާސްތުރަ” ނެރެފި →\n← މިނިސްޓަރ އޮފް ޖެންޑަރ ފެމިލީ އެންޑް ސޯޝަލް ސަރވިސަސް ޢާއިޝަތު މުޙައްމަދުދީދީ، މިލަދުންމަޑުލު އުތުރުބުރީ ކައުންސިލްގެ މެމްބަރުންނާއި ބައްދަލުކުރެއްވުން


Council Inthihaabu Ge Dhaaimee Natheejaa Iulaan Kuran Fashaifi - Vaguthu\n1 އަހަރު ކުރިން ( އޭޕްރީލް 22, 2021 )\nއިންތިހާބެއްގެ ވޯޓު ގުނުމުގެ މަސައްކަތް ކުރަނީ. --- ވަގުތު އިމޭޖަސް\nމި މަހުގެ 10 ވަނަ ދުވަހު ބޭއްވި ލޯކަލް ކައުންސިލްތަކުގެ އިންތިޚާބާއި އަންހެނުންގެ ތަރައްގީއަށް މަސައްކަތްކުރާ ކޮމެޓީތަކުގެ އިންތިޚާބުގެ ދާއިމީ ނަތީޖާ އިއުލާން ކުރަން އިލެކްޝަންސް ކޮމިޝަން (އީސީ) އިން މިއަދު ފަށައިފިއެވެ.\nމި އިންތިޚާބުގެ ވަގުތީ ނަތީޖާތައް އިއުލާނުކޮށް ނިންމާފައި ވަނީ މިމަހުގެ 18 ވަނަ ދުވަހެވެ.\nއިންތިޚާބުގެ ވަގުތީ ނަތީޖާ ދައްކާ ގޮތުން ކުރީ ފަހަރެކޭ އެއްގޮތަށް ގިނަ ގޮނޑިތަކެއް ހޯދީ އެމްޑީޕީންނެވެ. މީގެ ތެރެއިން 11 އަތޮޅު ކައުންސިލްގެ ރައީސް ކަން އެމްޑީޕީއިން ކާމިޔާބު ކުރިއިރު ބާކީ ހަތް އަތޮޅު ކައުންސިލްގެ ރައީސް ކަން ކާމިޔާބު ކުރީ އިދިކޮޅު ޕީޕީއެމް އިންނެވެ. ސިޓީތަކުގެ ތެރެއިން މާލެ ސިޓީ ފިޔަވައި ދެން އޮތް ތިން ސިޓީގެ މޭޔަރު ކަމާއި އަޣުލަބިއްޔަތު ލިބުނީ އެމްޑީޕީއަށެވެ.\nމާލެ ސިޓީ ކައުންސިލްގެ މެޖޯރިޓީ މި ފަހަރު ލިބިފައިވަނީ ޕީޕީއެމްއަށެވެ. މާލެ ސިޓީގެ ފުރަތަމަ އިންތިޚާބީ މޭޔަރަކީ އެ ޕާޓީގެ ނައިބު ރައީސް އަދި ކުރީގެ ހައުސިން މިނިސްޓަރު ޑރ. މުހައްމަދު މުއިއްޒެވެ. މާލޭގެ އިތުރުން ވެސް އެމްޑީޕީއަށް ތާއީދު ބޮޑު ގިނަ ރަށްރަށުގެ އަޣުލަބިއްޔަތު މި ފަހަރު އެ ޕާޓީއަށް ވަނީ ގެއްލިފައެވެ. މި ގޮތުން އައްޑޫ ސިޓީއިން ވެސް އެ ޕާޓީއަށް މި ފަހަރު ކުރިން ހޯދަމުން ދިޔަ ފުރިހަމަ އަޣުލަބިއްޔަތެއް ނުލިބެއެވެ.\nއޭޕްރީލް 22, 2021 15:53\nއޭޕްރީލް 22, 2021 16:24\nމުޅި އިންތިހާބުގެ ވޯޓުން ވައްކަންކޮށްފި ވަގައްނަގާފި ވަގުތީ ނަތީޖާ ނުބައްދަލު މޑޕ އަށް ވޯޓްތަށް އިތުރުވާންފަށާފި މިއިންތިހާބް ވަގުތީނަތީޖާ އެހާބޮޑު ބަދަލެއް އައިސްގެން ނުވާނެ ގަބޫލެއއނުކުރެވޭ ރައްތުންގެ ހައްގުން ވައްކަން ނޭވާ ހޮޅިންވައްކަން ކުރީ2އިންތިހާބުންވެސް ވައްކަން އިދިކޮޅުން ބަލާތި މިވާނުވާ


SunOnline: Atoll Ferry in dhathurukuraa meehun ithuruvejje, Mahaku 8,000 ehhaa meehun\nއަތޮޅު ފެރީން ދަތުރުކުރާ މީހުން އިތުރުވެއްޖެ، މަހަކު 8،000 އެއްހާ މީހުން\nއެމްޓީސީސީ ފެރީތަކެއް. -- (ފޮޓޯ/އެމްޓީސީސީ)\nއަތޮޅު ފެރީގެ ނިޒާމު ބޭނުން ކުރާ މީހުންގެ އަދަދު އިތުރުވެ އެންމެ ގިނަ ބަޔަކު އަތޮޅު ފެރީގެ ނިޒާމު ބޭނުންކޮށްފައި ވަނީ، ޒޯން ދޭއްގައި ހިމެނޭ ނ، ރ، ބ އަދި ޅ އަތޮޅުގައި ކަމަށް ތަފާސް ހިސާބުތަކުން ދައްކައިފި އެވެ.\nނެޝަނަލް ބިޔުރޯ އޮފް ސްޓެޓިސްޓިކްސް އިން އާންމުކޮށްފައިވާ ތަފާސް ހިސާބަށް ބަލާއިރު މިއަހަރުގެ ޖުލައި މަހު 8،293 ފަސިންޖަރުން ވަނީ އެ ޒޯނުގެ ދަތުރުފަތުރުގެ ނިޒާމުގެ ބޭނުން ކޮށްފަ އެވެ.\nދަތުރުފަތުރުގެ ހިދުމަތްދޭ އެމްޓީސީސީ އާއި ހަވާލާދީ އެކުލަވާލާފައިވާ މި ތަފާސް ހިސާބުތައް ދައްކާގޮތުން ދެވަނަ އަށް އެންމެ ގިނަ ބަޔަކު ދަތުރު ކުރީ ހއ، ހދ އަދި ށ އަތޮޅު ހިމެނޭ ޒޯން އެކެއްގަ އެވެ. އެ ސަރަހައްދުން 5،951 ފަސިންޖަރުން ވަނީ ފެރީ ދަތުރުކޮށްފަ އެވެ.\nޒޯން ފަހެއްގައި ހިމެނޭ ތ އަދި ލ އަތޮޅުގައި 3،738 ފަސިންޖަރުން ފެރީ ދަތުރުކުރި އރު، މ އަދި ދ އަތޮޅު ހިމެނޭ ޒޯން ހަތަރެއްގައި 2،977 ފަސިންޖަރުން ޖުލައި މަހުގެ ތެރޭ ވަނީ ދަތުުރު ކޮށްފަ އެވެ. މީގެ އިތުރުން ޒޯން ތިނެއްގައި ހިމެނޭ އއ، އދ، ވ އަތޮޅުގެ 2،547 ފަސިންޖަރުން އިންޓަ އެޓޯލް އަދި އިންޓްރާ އެޓޯލް ފެރީގެ ހިދުމަތް ބޭނުންކުރި އިރު ޒޯން ހަޔެއްގަިއ ހިމެނީ ހުވަދު އަތޮޅުގެ ރައްޔިތުންގެ ތެރެއިން 2،503 މީހުން ވަނީ ފެރީ ހިދުމަތް ބޭނުން ކޮށްފައެެވެ.\nއަތޮޅު ފެރީގައި ފަސިންޖަރުން ދަތުރުކުރި އަދަދުގެ ތަފާސް ހިސާބު -- ފޮޓޯ: އެންބީއެސް\nކޮވިޑް19 އާއެކު މާލެ އަށް އައިސް ރަށަށް ގޮސްވުމުގައި ދަތިތައް ހުރުމާއެކު އަތޮޅުތެރޭގައި ސިއްހީ ކަންކަމަށާއި އެނޫންވެސް ބޭނުންތަކަށް އެއް ރަށުން އަނެއް ރަށަށް ދަތުރު ކުރާ މިންވަރު ވަނީ އިތުރުވެފަ އެވެ.\nނޭޝަނަލް ބިޔުރޯ އޮފް ސްޓެޓިސްޓިކްސްގެ ތަފާސް ހިސާބުތަކަށް ބަލާއިރު، މާލެ ސަރަހައްދުން އެންމެ ގިނަ ބަޔަކު ފެރީގެ ހިދުމަތް ބޭނުންކުރީ މާލެ އާއި ވިލިމާލެ އާއި ދެމެދު ދަތުރު ކުރުމަށެވެ. ޖުލައި މަހު 116،250 މީހަކު ވަނީ ވިލިމާލެ ފެރީ ގައި ދަތުރު ކޮށްފައެވެ. އެއީ ވިލިމާލެ އާއި މާލެ އާއި ދެމެދު އެވެ. މާލެ އާއި ވިލިމާލެ އާއި ދެމެދު 114،681 ފަސިންޖަރަކު ދަތުރު ކުރި ކަމަށް ތަފާސް ހިސާބުތައް ދައްކަ އެވެ.\nހުޅުމާލެ އެތެރޭގައި ދުއްވާ އެމްޓީސީސީގެ އެން1 އަދި އެން2 ބަހުގައި ދަތުރުކޮށްފައިވަނީ 1،507 މީހުންނެވެ.\nހުޅުމާލެ އާއި ވެލާނާ އިންޓަނޭޝަނަލް އެއާޕޯޓާ ދެމެދު ދަތުރުކުރާ ބަހުން ޖުލައި މަހު 15،731 މީހުން ހިދުމަތް ލިބިގަނެފައިވެ އެވެ.\nމާލެ ސަރަހައްދުގައި ދަތުރުފަތުރުގެ ހިދުމަތް ބޭނުންކުރި މިންވަރު -- ފޮޓޯ: އެންބީއެސް\nމީގެެ އިތުރުން ހުޅުމާލެ އާއި މާލެ އާއި ދެމެދު ދަތުރު ކުރާ ފެރީއިން 16،578 މީހަކު އަދި މާލެ އާއި ހުޅުމާލެ އާއި ދެމެދު ފެރީގައި 15،975 ފަސިންޖަރުން ދަތުރު ކޮށްފައިވެ އެވެ.\nހުޅުމާލެ އާއި މާލެ އާއި ދެމެދު ބްރިޖު އެޅިފަހުން ކަނޑުމަގުން ހުޅުމާލެ އާއި މާލެ އާއި ދެމެދު ދަތުރުކުރާ މީހުންގެ އަދަދު ނިސްބަތުން ވަނީ ބޮޑުތަން ދަށްވެފަ އެވެ.


Hulhumale' dhe feyavahi gulhey sarahdhah Channel Park eh\nހުޅުމާލެ ދެ ފިޔަވަހި ކުޅާލާ ސަރަހައްދު މަތިން ނަގާފައިވާ ވީޑިއޯގެ ސްކްރީން ޝޮޓެއް: މި ސަރަހައްދު ގުޅާލަނީ ދަށުން އޮއި ދެމޭ ގޮތަށް ހަދާ ފަސް ބުރިޖަކުން\nހުޅުމާލޭގެ ދެ ފިޔަވަހި ގުޅޭ ސަރަހައްދު ތަރައްގީ ވެގެން އަންނައިރު އެތަނުގައި ބޯލިން ކުޅޭ ތަނަކާއި ގިނަ ވަސީލްތަތަކެއް ހިމެނޭ ގޮތަށް ޗެނަލް ޕާކެއް އޮންނާނެ ކަމަށް ހައުސިން ޑިވްލޮޕްމަންޓް ކޯޕަރޭޝަން (އެޗްޑީސީ) އިން ބުނެފި އެވެ.\nއެޗްޑީސީ އިން ބުނި ގޮތުގައި ހުޅުމާލެ ދެ ފޭސް ގުޅޭ ސަަރަހައްދު ތަރައްގީ ކުރާނީ އާއްމުންނަށް ބޭނުން ކުރެވޭ ގޮތަށް ގިނަ ވަސީލަތްތަކެއް ވެސް ހިމަނައިގެނެވެ.\nއެ ކުންފުނިން ވަނީ ހުޅުމާލޭގެ ދެ ފޭސް ގުޅާލާ ސަރަހައްދުގެ އެނިމޭޓެޑް ވީޑިއޯ\nއެއް ވެސް މިއަދު އާއްމުކޮށްފަ އެވެ. އެ ވީޑިއޯގައި މި ސަރަހައްދު ތަރައްގީ ވެގެން އަންނައިރު ހިމެނޭނެ ގިނަ ވަސީލަތްތައް ފެނެ އެވެ.\nއެޗްޑީސީ އިން ބުނި ގޮތުގައި "ޗެނަލް ޕާކް ބޮލްޔާޑް ލިންކް" ގެ ނަމުގައި ކުރިއަށް ގެންދާ މަޝްރޫއުގެ ދަށުން މި ސަރަހައްދު ތަރައްގީވެ ނިމޭއިރު ސްކޭޓް ޕާކަކާއި ބޯލިން ކްލަބެއްގެ އިތުރުން މަސް ބާނާ ޑެކަކާއި މި ނޫން ވެސް ގިނަ ވަސީލްތަތަކެއް ގާއިމް ކުރާނެ އެވެ.\nއެމަސައްކަތް ނިމޭނެ ތާރީހެއް އެ ކުންފުނިން އަދި ނުބުނެ އެވެ.\nއެ ކުންފުނިން ވަނީ މި ސަރަހައްދު ތަރައްގީ ކުރުމުގެ ގޮތުން ކުރިން މިތަނުގައިވާ ބާބެކިޔު ސަަރަހައްދު ބަންދުކޮށްފަ އެވެ. އަދި އެ ސަރަހައްދުގައި ހަދާ ފަސް ބުރިޖުގެ މަސައްކަތް އަންނަ މަހު ނިމޭނެ ކަމަށް ވެސް އެޗްޑީސީ އިން ބުންޏެވެ.\nދަށުން އޮއި ދެމޭ ގޮތަށް ދެ ފިޔަވަހި ގުޅާލުމަށް ފަސް ސް ބްރިޖު އަޅަ އެވެ. މި މަސައްކަތް ކުރަނީ ހުޅުމާލެ ދެވަނަ ފިޔަވަހީގައި 7،000 ފްލެޓުގެ މަސައްކަތް ކުރާ ޗައިނާގެ ޗައިނާ ސްޓޭޓް އިންޖިނިއަރިން އެންޑް ކޮންސްޓްރަކްޝަން ކޮމްޕެނީ (ސީއެސްއީސީސީ) ކުންފުނިންނެވެ. ދެވަނަ ފިޔަވަހީގެ މި ސަރަހައްދުގެ ބްރިޖުތަކުގެ މަސައްކަތް ކުރަނީ ސައުދީ ފަންޑުން ދީފައިވާ 80 މިލިއަން ޑޮލަރު (1.2 ބިލިއަން ރުފިޔާ) ގެ ލޯނު އެހީގަ އެވެ.\nހުޅުމާލެއިން މި އަހަރު ބިން ވިއްކަނީ\nވޯޓާ ތީމް ޕާކް އަންނަ އަހަރު ހުޅުވަނީ\nހުޅުމާލޭ ބީޗް ހަޓްތައް ނަގަން ފަށައިފި


FAM ge nuruhun "Mihaaru" noohah | Jazeera\tއެފްއޭއެމްގެ ނުރުހުން "މިހާރު" ނޫހަށް - Jazeera\nއެފްއޭއެމްގެ ނުރުހުން "މިހާރު" ނޫހަށް\nޖަވިޔަނި December 29, 2021 328 views0\nއެފްއޭއެމްގެ ސެކްރެޓަރީ ޖެނެރަލް ހުސެއިން ޖަވާޒް. ފޮޓޯ: ފޭސްބުކް\nފުޓްބޯލް އެސޯސިއޭޝަން އޮފް މޯލްޑިވްސް (އެފްއޭއެމް)ގެ ބައެއް މުވައްޒަފުންނަށް މުސާރަ ނުދޭތާ ދެމަސްވެފައިވާކަމަށް އޮންލައިން ނޫސް "މިހާރު" ގައި ޝާއިއުކުރި ލިޔުމަކާއި ގުޅިގެން، އެ ނޫހުން ކަންކަން އޮޅުވާލައި ރިޕޯޓުކުރަމުންދާކަމަށް ވިދާޅުވެ އެފްއޭއެމްގެ ޖެނެރަލް ސެކްރެޓަރީ ހުސެއިން ޖަވާޒު އެ ނޫހަށް ފާޑުވިދާޅުވެއްޖެއެވެ.\n"މިހާރު" ނޫހުން މިރޭ ޝާއިއުކުރި އެލިޔުމުގައި ވަނީ އެފްއޭއެމްގެ މުވައްޒަފުންނަށް ދެމަސްދުވަހު މުސާރަ ދީފައިނުވާކަމަށް ރިޕޯޓްކޮށްފައެވެ. އަދި އެކަމާއި ގުޅިގެން "މިހާރު" ނޫހުން ސުވާލުކުރުމުންވެސް އެފްއޭއެމްއިން އެކަމަށް އިޖާބަދީފައިނުވާކަމަށް އެނޫހުން ލިޔުނު ލިޔުމުގައިވެއެވެ. އެ ހަބަރާއި ގުޅިގެން އެފްއޭއެމްގެ ޖެނެރަލް ސެކްރެޓަރީ ހުސެއިން ޖަވާޒު މިރޭ ކުރެއްވި ފޭސްބުކް ޕޯސްޓެއްގައި ވަނީ އެމައުލޫމާތު ދޮގުކޮށްފައެވެ.\nޖަވާޒް ލިޔުއްވި އެ ޕޯސްޓުގައިވަނީ ނޮވެމްބަރު މަހުގެ މުސާރަ މުވައްޒަފުންނަށް ދިނުމުގައި ޓެކްނިކަލް ދަތިތަކާއި ކުރިމަތިވިކަމަށް ވިދާޅުވެފައެވެ. ނަމަވެސް މިއަދާ ހަމަޔަށް ނޮވެމްބަރު މަސް އަދި މިހިނގާ ޑިސެމްބަރު މަހުގެ މުސާރަވެސް އެފްއޭއެމްއިން ބަރާބަރަށް ދީފައިވާކަމަށް ޖަވާޒް ވިދާޅުވިއެވެ. އަދި އެޒާތަށް ރިޕޯޓުކުރުމަކީ ފުޓުބޯޅަ އާއިލާގެ ހިތްހަމަނުޖެހުން "މިހާރު" ނޫހަށް އަމާޒުވާ ސަބަބުކަމަށްވެސް ޖަވާޒް އެ ޕޯސްޓުގައި ލިޔުއްވިއެވެ.\nޖަވާޒް އެ އިޝާރާތްކުރެއްވި ކަމަކީ މިފަހުން ބައެއް ފުޓުބޯޅަ ކުލަބުތަކަކުން މިހާރު ނޫސް ބޮއިކޮޓް ކުރި ކުރުމަށްކަން ބެލެވެއެވެ. އެގޮތުން މިފަހުން ފުރަތަމަ ޑިވިޝަނުގެ ހަތް ކުލަބެއް ހިމެނޭހެން ކުލަބުތަކަކުން ވަނީ "މިހާރު" ނޫހަށް މައުލޫމާތު ދިނުމަށް ދެކޮޅު ހަދައި ބޮއިކޮޓްކޮށްފައެވެ. ކުލަބުތަކުން ބުނީ މިހާރު ނޫހުން ކުޅިވަރު ހަބަރުތައް ގެނެސްދޭ ގޮތާއި ދޭތެރޭ ހިތްހަމަނުޖެހޭކަމަށާއި އަދި އެނޫހުގެ ކޮލަމިސްޓެއް ލިޔާ ލިޔުމަކާއި ދޭތެރޭވެސް ކުލަބުތަކުން ވަނީ ފާޑުކިޔާފައެވެ.\nކުލަބުތަކުގެ އެ ބޮއިކޮޓް މީޑިއާގެ ބައެއް ފަރާތްތަކާއި މީޑިއާގެ ބެލެނިވެރި މޯލްޑިވްސް މީޑިއާ ކައުންސިލުންވެސް ވަނީ ކުށްވެރިކޮށްފައެވެ. އަދި އެއީ ނޫސްވެރިކަމުގެ މިނިވަންކަމާއި ހިޔާލުފާޅުކުރުމުގެ މިނިވަންކަމަށް އެޅި ހުރަހެއްގެ ގޮތުގައި ސިފަކޮށްފައެވެ.\nނަމަވެސް ޖަވާޒް މިރޭ ކުރެއްވި ޕޯސްޓުގައި ވަނީ މިހާރު ނޫހުން ކަންކަން އޮޅުވާލައި ފިތުނަ އުފައްދަން މަސައްކަތްކުރާ ކުރުމަކީ ނޫސްވެރިކަމެއް ނޫންކަމަށް ވިދާޅުވެފައެވެ.\nއެފްއޭއެމްގެ ބައެއް މުވައްޒަފުންނަށް މިދިޔަ ނޮވެމްބަރު މަހުގެ މުސާރަ ލިބުމުގައި ލަސްތަކެއް އުޅުނުކަމުގެ މައުލޫމާތުތަކެއް މީގެ ކުރިން ފެތުރުނުނަމަވެސް، އެއީ ޓެކްނިކަލް މައްސަލައެއްގެ ސަބަބުން ކުރިމަތިވި ކަމެއްކަމަށް އޭރު ވަނީ މައުލޫމާތު ލިބިފައެވެ. އަދި މިހާރު މުވައްޒަފުންގެ މުސާރަ ހަމޔަށް ލިބިފައިވާކަންވެސް މި ނޫހަށް ވަނީ ކަށަވަރުކުރެވިފައެވެ.


ޏ. ފުވައްމުލަކުގެ ފެނާއި ނަރުދަމާ އިފްތިތާޙުކޮށްފި – މިނިސްޓްރީ އޮފް އެންވަޔަރަންމަންޓް، ކްލައިމެޓް ޗޭންޖް އެންޑް ޓެކްނޮލޮޖީ ޏ. ފުވައްމުލަކުގެ ފެނާއި ނަރުދަމާ އިފްތިތާޙުކޮށްފި – މިނިސްޓްރީ އޮފް އެންވަޔަރަންމަންޓް، ކްލައިމެޓް ޗޭންޖް އެންޑް ޓެކްނޮލޮޖީ\nޏ. ފުވައްމުލަކުގެ ފެނާއި ނަރުދަމާ އިފްތިތާޙުކޮށްފި\n9 އޮކްޓޯބަރ 2016 ވޯޓަރ އެންޑް ސެނިޓޭޝަން ޙިއްސާކުރެއްވުމަށް\n9 އޮކްޓޯބަރ 2016\nފުވައްމުލައް ސިޓީގެ ފެނާ ނަރުދަމާ ނިޒާމުގެ ޢަމަލީ މަސައްކަތް އިފްތިތާޙްކޮށްފިއެވެ. މި މަސައްކަތް ރަސްމީކޮށް އިފްތިތާޙްކޮށްދެއްވީ މިރޭ ފުވައްމުލައް ސިޓީގައި ބޭއްވި ޚާއްސަ ރަސްމިއްޔާތެއްގައި ދިވެހިރާއްޖޭގެ ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލް ޤައްޔޫމެވެ.\nމި މަޝްރޫއަށް 297 މިލިއަން ރުފިޔާ ޚަރަދުކުރާއިރު ސަރުކާރުގެ ޕީއެސްއައިޕީ ބަޖެޓުން ހަރަދުކުރަން ހަމަޖެހިފައިވަނީ 142 މިލިއަން ރުފިޔާ އެވެ. އަދި ބާކީ ފައިސާ އަކީ ކުވައިތު ފަންޑް ފޮ އެރެބިކް އިކޮނޮމިކް ޑިވެލޮޕްމަންޓުގެ ލޯނު އެހީގެ ދަށުން ހޯދާފައިވާ ފައިސާ އެވެ.\nމި ސިޓީގައި ޤާއިމުކުރާ ނަރުދަމާ ނިޒާމުގައި ދެ ޕަމްޕް ސްޓޭޝަނާއި 20 ކިލޯ މީޓަރުގެ ވެކިއުމް ނެޓްވޯކަކާއި 31 ކިލޯ މީޓަރުގެ ވެކިއުމް ސްޓޭޝަން ގްރެވިޓީ ނެޓްވޯކެއް ޤާއިމުކުރާނެއެވެ. އަދި 308 މީޓަރުގެ ސީ އައުޓްފޯލަކާއި 595 ވެކިއުމް ޗެމްބާސް އެއް ވެސް ހަރުކޮށް ފުވައްމުލަކު ސިޓީގެ 2959 ގެއަކަށް ނަރުދަމާ އާއި ފެން ގުޅައިދޭނެ އެވެ.\nމި ޕްރޮޖެކްޓްގެ ދަށުން ޤާއިމުކުރާ ފެނުގެ ނިޒާމުގައި ދުވާލަކު 500 ޓަނުގެ ފެން އުފައްދާ ތިން ޕްލާންޓުވެސް ޤާއިމުކުރެވޭނެއެވެ. އަދި އެންމެ އެކަށީގެންވާ ހެޔޮ އަގެއްގައި ރައްޔިތުންނަށް ޚިދުމަތް ދިނުމަށް 110 ކިލޯ ވޯޓުގެ ސޯލާ ނިޒާމުވެސް ޤާއިމުކުރަންވަނީ ނިންމާފައެވެ.\nމި މަސައްކަތަށް 21 މަސް ދުވަހުގެ މުއްދަތެއް ދީ މަސައްކަތް ހަވާލުކޮށްފައިވަނީ މިދިޔަ މެއި މަހުގެ ފަސް ވަނަ ދުވަހު އެވެ. މި މަސައްކަތްތައް ކުރިއަށް ގެންދަނީ ލަންކާގެ ސިއެރާ ކޮންސްޓްރަކްޝަން ޕްރައިވެޓް ލިމިޓެޑް އިންނެވެ.


ދަންވި ދަންވީ ހެން ކާހިތްވަނީ؟ ހާސްނުވޭ ބަރުދަން ހިފަހައްޓާލެވިދާނެ! - DhiDaily\nދަންވި ދަންވީ ހެން ކާހިތްވަނީ؟ ހާސްނުވޭ ބަރުދަން ހިފަހައްޓާލެވިދާނެ!\nލޮކްޑައުން އާއެކު ދިރުއުޅުމުގެ ވައްޓަފާޅި އަށް ވަނީ ބަދަލު ތަކެއް އައިސްފައެވެ. ގޭގައި ބަންދުވެ ތިބުގެ ސަބަބުން ކެވޭ މިންވަރު އިތުރުވެ، އިންތިހާ އަށް ބަރުދަން މަތިވަމުން ދާ ޝަކުވާ އަކީ މިއަދު އެންމެން ވެސް ކުރާ ޝަކުވާއެވެ. ހާސްނުވާށެވެ. ބަރުދަން އިތުރު ނުވެ“މިޑްނައިޓް ކްރޭވިންގސް“ އަށް ހައްލެއް ލިބޭނެ ގޮތް މިއޮތީއެވެ.\nދޮންކެޔަލަކީ ރޭގަނޑު ދިމާވާ ބަނޑުހައި ހޫނުކަން ނައްތާލުމަށްޓަކައި ބޭނުން ކުރެވިދާނޭ ވަރަށްވެސް ފައިދާ ހުރި މޭވާއެކެވެ. ދޮންކެޔޮލަކީ ހަށިގަނޑަށް ފައިދާ ހުރި މޭވާއެއްގެ އިތުރުން ބަރުދަން ލުއި ކުރުމަށް ބޮޑު ރޯލެއް އަދާކުރާ އެއްޗެކެވެ. މިއާއެކު ފަސޭހަ ކަމާއެކު އަވަހަށް ހަޖަމް ކުރުމަށްވެސް ދޮންކެޔޮ އެހީވެދެއެވެ.\nކިއުކަންބާ އަކީ ބަރުދަން ލުއި ކުރުމަށްޓަކައި އަޅުގަނޑުމެން އެންމެންވެސް ބޭނުން ކުރަމުން އަންނަ އެއްޗެކެވެ. އަދި ހަށިގަނޑު ހައިޑްރޭޓް ކުރުމަގި ކިއުކަންބާ ބޮޑު ރޯލެއް އަދާ ކުރެއެވެ. އެގޮތުން މިޑްނައިޓް ސްނެކެއްގެ ގޮތުގައި ކިއުކަމްބާ ހަމަ ”ޕާފެކްޓް“ އެވެ.\nޔޯގަޓަކީ ހަޖަމްކުރުމުގެ ނިޒާމަށް ވަރަށްވެސް ރަނގަޅު އެއްޗެކެވެ. އެހެންކަމުން ރޭގަނޑު ގެ ބަނޑުހައި ހޫނު ކަން ފިލުވާލުމަށް ފިލްމެއް ބަލާލަމުން ޔޯގަޓް ތައްޓެއް ކާލާށެވެ. ބަނޑުހައި ހޫނުކަން ފިލައި ދިއުމުގެ އިތުރުން ބަރުދަން ހިފަހައްޓައިދީ ހަށިގަނޑަށް ފައިދާ ވާނެއެވެ.\nއަލްމަންޑަކީ ގިނަ އަދަދަކަށް ޕްރޮޓީން އެކުލެވޭ، ރޭގަނޑު ގަޑީގައި ބަރުދަން ލުއިކޮށްދިނުމަށް އެހީވެދޭ އެއްޗެކެވެ. އެހެން ކަމުން މި ދިމާވާ ”ކްރޭވިނގްސް“ އަށް ހައްލެއް ގެނެއުމަށް އަލްމަންޑް އެއީ ބޭނުން ކުރެވިދާނޭ ސްނެކް އެކެވެ.


މުޙައްމަދު ޝިފާން, Author at މަހަލްދީބް ފައުންޑޭޝަން\nAbout މުޙައްމަދު ޝިފާން\nSo far މުޙައްމަދު ޝިފާން has created 15 blog entries.\nދީނީ އިލްމު އުގެނުމުގެ ނިޔަތުގައި މިސްކިތަށް ގޮސް ޢިލްމު އުގެނުމާއި އުގަންނައި ދިނުމުން ޙައްޖެއެއްގެ ދަރުމަ އާއި ސަވާބު ލިބިގެންދާނެކަން ރަސޫލާ صَلَّى اللَّهُ عَلَيْهِ وَسَلَّمْ ވަނީ ބަޔާންކޮށްދެއްވާފައެވެ. އެއީ ކީރިތި ޤުރުއާނުގެ ޙަލަޤާއެއް ނުވަތަ ކުލާހެއް ވިޔަސް ނުވަތަ މިސްކިތުގައި ބޭއްވޭ ދަރުހެއް ވިޔަސް މިޙުކުމުގެ ތެރެއަށް ވަދެގެން ދާނެތެވެ. އެހެންކަމުން މިސްކިތުގައި ބޭއްވޭ ޢިލްމީ ދަރުސްތަކާއި ކްލާސްތަކުގައި ބައިވެރިވެ މި މަތިވެރިކަން ލިބިގަތުމަށް މަސައްކަތް ކުރައްވަމާތޯއެވެ. ...\nފަސްވަނަ މައްސަލަ ތިން ދުވަހަށްވުރެ އަވަހަށް ޚަތިމް ކުރުމުގެ ޙުކުމް ނަބިއްޔާ ﷺ ޙަދީޘް ކުރައްވާފައިވެއެވެ:(لَمْ يَفْقَهْ مَنْ قَرَأَ الْقُرْآنَ فِيْ أَقَلَّ مِنْ ثَلَاثٍ) މާނައީ: ތިން ދުވަހަށްވުރެ އަވަހަށް ކިޔަވާ މީހާ (އެބަހީ: ޚަތިމްކުރާ މީހާ) ފިޤުހުވެރި ނުވާހުއްޓެވެ. (އެބަހީ: ކިޔަވާ އެއްޗެއް ފަހުމް ނުވާހުއްޓެވެ). ޢަބްދުﷲ ބުން ޢުމަރު رَضِيَ اللَّهُ عَنْهُمَا ވިދާޅުވިއެވެ: ތިން ދުވަހަށްވުރެ އަވަހަށް ޚަތިމް ނުކުރުމަށް ރަސޫލުﷲ ...


އިރު އެރުމުގެ މާ ކުރިން، ކިތަންމެ ދުވަހަކު އުދަރެސް ފޮރުވައިލައެވެ. ކަޅު ވިލާތައް އައިސް އިރުގެ ދޯދިތަކަށް ހުރަސްއަޅައެވެ. އިރު އޮއްސޭ މަންޒަރު ފޮރުވައިލުމަށްޓަކައި ވެސް، ކިތަންމެ ފަހަރަކު އެ ވިލާތައް އާދެއެވެ. އެކަމަކު، އަރައިއޮއްސުމުގައި އިރު ދެމިހުރެއެވެ. އަހަރެން ކަހަލަ މީހަކަށް ހިތްވަރުލިބިދާނެ ކަމުގެ އުންމީދުގައެވެ....\nހުޅުލެއާއި މާލެއާ ދެމެދުގައި އެޅި ފާލަން ރަސްމީކޮށް ހުޅުވި ރެއެވެ. ޙަޤީޤަތުގައި އެއީ ފާލަމެއް ނޫނެވެ. ދިވެހިން ދުށް ފޮނި ހުވަފެނެކެވެ. ބިލާހަކަށް ނުވެ ޙަޤީޤަތަކަށްވީއެވެ. މުޅި މާޙައުލަށް ވެރިވެފައިވަނީ އުފާވެރިކަމެވެ. ލޮނުޒިޔާރަތްކޮޅުގެ ވާޓަރުން ފެށިގެން ހުޅުލެއާ ހަމައަށް ދަމައިފައިވާ ކުލަބޮކިތަކުގެ ސަބަބުން އެ ސަރަޙައްދު އޮތީ...


SunOnline: "Raaveribey kohthu veni" ge namugai haabaru food court thah raees hulhuvai dhevvaifi\n"ރާވެރިބޭ ކޮއްތު ވެނި" ގެ ނަމުގައި ހާބަރު ފުޑްކޯޓުތައް ރައީސް ހުޅުވައިދެއްވައިފި\nއައިޝަތު ފަރީޙާ 23 Jul 2018, 21:51\nރާވެރިބޭ ކޮއްތު ވެނި ގެ ނަމުގައި ހާބަރު ފުޑްކޯޓުތައް ހުޅުވުން --- ފޮޓޯ: ރައީސް އޮފީސް\nމ،ާލޭ ހުޅަނގުފަރާތު ހާބަރު ސަރަހައްދުގައި ތަރައްގީ ކުރި ފުޑްކޯޓުތައް ރަސްމީކޮށް ހުޅުވައިފިއެވެ.\n"ރާވެރިބޭ ކޮއްތު ވެނި" ގެ ނަމުގައި މި ފުޑްކޯޓުތައް ހުޅުއްވައިދެއްވީ ރައީސުލްޖުމްހޫރިއްޔާ އަބްދުﷲ ޔާމީން އަބްދުލް ގައްޔޫމެވެ.\nހައުސިން މިނިސްޓްރީ އިން އެސްޓީއޯ ހަވާލު ކޮށްގެން ކުރިއަށް ގެންދިޔަ މި މަޝްރޫއުގެ ދަށުން ހާބަރު ސަރަހައްދުގައި ވަނީ 26 ފުޑް ކޯޓު ތަރައްގީ ކޮށްފައެގެ. މި މަޝްރޫއަށް އެސްޓީއޯ އިން ވަނީ 32 މިލިއަން ރުފިޔާ ޚަރަދު ކޮށްފައެވެ.\nމި ރަސްމިއްޔާތުގައި ވާހަކަ ދައްކަވަމުން ހައުސިން މިނިސްޓަރު ޑރ. މުހައްމަދު މުއިއްޒު ވިދާޅުވީ މީގެ ކުރިން ހާބަރު ސަރަހައްދު އޮތީ ވަރަށް ބޮޑަށް ދޫކޮށްލެވިފައި ކަމަށާއި އެ ސަރަހައްދު ތަރައްގީކޮށް އެތަނުގައި ކުޑަކުދިންނަށް ޚާއްސަ ޕާކެއް ތަރައްގީކޮށްދެއްވީ ވެސް ރައީސް ޔާމީން ކަމަށެވެ.\n"މިސަރަހައްދަށް އިތުރު ދިނުން ގެނެސްދިނުމަށް މިތަނުގައި ހުރި ސައިބޯ ތަންތަން މިވަނީ ޒަމާނީ ފެންވަރަކަށް ތަރައްގީކޮށްދެއްވާފައި. ތަނުގެ މުޅި ކޮންސެޕްޓަކީ ސީދާ ރައީސް ޔާމީން އަމިއްލަފުޅަށް ބައްލަވާފައިވާ ކޮންސެޕްޓެއް،" މުއިއްޒު ވިދާޅުވިއެވެ.\nޒަމާނީ ފެންވަރަށް ރާއްޖޭގެެ އެކި ކަންކޮޅުތައް ތަރައްގީ ކުރެއްވުމަށް ރައީސް ގެންގުޅުއްވާ ޕްލޭންގެ ދަށުން އެމަނިކުފާނު ގެނެސްދެއްވަނީ ހަމައެކަނި ކޮންކްރީޓް ތަރައްގީ ނޫން ކަމަށާއި ރައީސް ގެންދަވަނީ ފެހި ތަރައްގީވެސް ރައްޔިތުންނަށް ގެނެސްދެއްވަމުން ކަމަށް މިނިސްޓަރު ވިދާޅުވިއެވެ.\n"އިޖްތިމާއީ ގޮތުންނާއި އިގްތިސާދީ ގޮތުންވެސް ތަރައްގީ ގެނެސްދެއްވާ،" މިނިސްޓަރު ވިދާޅުވިއެވެ.\nހާބަރު ފުޑްކޯޓުތަކަކީ ރާއްޖެއިން ބޭރުން ޕްރީ ފެބްރިކޭޓަޑް ސްޓްރަކްޗާތައް ގެނެސްގެން ރާވާފައިވާ ފުޑް ކޯޓު ތަކެކެވެ. އެތަކެތި ގެނެސްފައިވަނީ ޗައިނާ އިންނެވެ.


"Beyas Nubeyas" vaudhu fuhdhumuge kankan kuriah gendhiyaee "fothigandugai" oi gothakah noon: Dr. Hussain – adduLIVE\n"ބެޔަސް ނުބެޔަށް" ވައުދު ފުއްދަން އުޅުނީ "ފޮތިގަނޑުގައި" އޮތްގޮތަކަށް ނޫން\nSep 27, 2021, 09:47 އަބްދުﷲ ޔާމީން\nފިޝަރީޒް މިނިސްޓަރު ޑރ. ހުސައިން ރަޝީދު ހަސަން--\nކުރީގެ ރައީސް އަބްދުﷲ ޔާމީންގެ ވެރިކަމުގައި މަސްވެރިންނަށް ވެފައިވާ، "ބެޔަސް ނުބެޔަށް" ވައުދު ފުއްދުމުގެ ކަންކަން ކުރިއަށްގެންދިޔައީ "ފޮތިގަނޑުގައި" އޮތްގޮތަށް ނޫންކަމަށް ފިޝަރީޒް މިނިސްޓަރު ޑރ. ހުސައިން ރަޝީދު ހަސަން ވިދާޅުވެއްޖެއެވެ.\nރައްޔިތުންގެ މަޖިލީހުގެ މިއަދުގެ ޖަލްސާގައި މެމްބަރުން ސުވާލުކުރުމަށް ލިބުނު ފުރުސަތުގައި ދާންދޫ ދާއިރާގެ މެމްބަރު ޔައުގޫބް އަބްދުﷲ ވަނީ، ކުރީ ސަރުކާރުގެ "ބެޔަސް ނުބެޔަސް" ސިޔާސަތު ފެއިލްވީ ކީއްވެތޯ ސުވާލުކޮށްފައެވެ.\nއެ ސުވާލަށް ޖަވާބު ދެއްވަމުން ޑރ. ހުސައިން ވިދާޅުވީ "ބެޔަސް ނުބެޔަސް" ވައުދު ކުރީ ސަރުކާރުން ތަންފީޒު ކުރީ އެ ވައުދު ވެފައިވާގޮތަށް ނޫންކަމަށެވެ.\nއެގޮތުން ފޮތިގަނޑުގައި ލިޔެފައި އޮތީ ބެޔަސް ނުބެޔަސް ކޮންމެ މަސްވެރިއަކަށް 10،000 ރުފިޔާ ލިބޭނެކަމަށް ކަމަށާއި، އެހެންނަމަވެސް ވައުދު ތަންފީޒު ކުރެއްވީ އިންޝުއަރެންސް ސްކީމެއް ގޮތަށްކަމަށެވެ.\n"މިސާލަކަށް 75 ފޫޓުން މަތީގެ ދޯނިފަހަރުގެ ކޮންމެ ފަޅުވެރިއަކު 6000 ރުފިޔާ ދައްކަންޖެހޭ. އެއީ އިންޝުއަރެންސެއް. އެމީހުން ދެއްކީމާ ދެން އެ އިންޝުއަރެންސް ސްކީމުން ބެޔަސް ނުބެޔަަސް ދޭންޖެހޭ ލާރިއެއް ދޭގޮތަށް އޮތީ." ޑރ. ހުސައިން ވިދާޅުވިއެވެ.\nއަދި ކުރީ ސަރުކާރުގެ ފިޝަރީޒް މިނިސްޓްރީން އެ ޕޮލިސީ ތައްޔާރުކޮށްފައިވަނީ ފޮތިގަނޑުގައި އޮތްގޮތަށް ނޫންކަމަށް ޑރ. ހުސައިން ތަކުރާރުކޮށް ވިދާޅުވިއެވެ.\nރައީސް ޔާމީންގެ ސަރުކާރުން މަސްވެރިންނަށް ވެފައިވާ "ބެޔަސް ނުބެޔަސް" ވައުދު ނުފުއްދި ދިއުމަކީ އޭރުގެ ސަރުކާރަށް ފާޑުކިޔުން އެންމެ ބޮޑަށް އަމާޒުވި އެއްކަންތަކެވެ.


Shareeai live kohdheyn Yameen edhivadaigenfi | Hurihaa.mv\nޝަރީއަތް ލައިވް ކޮށްދޭން ޔާމީން އެދިވަޑައިގެންފި\nLast updated on 14 Jan 2022, 01:00\nރައީސް ޔާމީން ޖަލު ހުކުމުން މިނިވަންވުމުން އެމަނިކުފާނުގެ ސަޕޯޓަރުންނާ ސަލާމްކުރައްވަނީ. ފޮޓޯ: ޕީޕީއެމް\nކުރީގެ ރައީސް އަބްދުﷲ ޔާމީންގެ މައްޗަށް އުފުލާފައިވާ މަނީ ލޯންޑަރިންގެ ދައުވާގެ ޝަރީއަތް ލައިވް ކޮށްދިނުމަށް އެމަނިކުފާނުގެ ގާނޫނީ ވަކީލުން އެދިވަޑައިގެންފި އެވެ.\nވ. އަތޮޅު އާރަށް ކުއްޔައްދިނުމުގެ މުޢާމަލާތާ ގުޅޭ ފައިސާ ލޯންޑަރކުރެއްވި ކަމަށް ތުހުމަތުކުރެވޭ މައްސަލާގައި ކުރީގެ ރައީސް ޔާމީންގެ މައްޗަށް އުފުލާފައިވާ ދަޢުވާގެ ޝަރީއަތް ލައިވް ކޮށްދިނުމަށް ރައީސް ޔާމީންގެ ޤާނޫނީ ވަކީލުން އެދިވަދައިގެންފިއެވެ.\nވ. އާރަށުގެ މައްސަލައިގައި ރައީސް ޔާމީންގެ މައްޗަށްކުރީ މަނީ ލޯންޑަރިންގެ އާއި ރިޝްވަތު ގަބޫލުކުރުމުގެ ކުށުގެ ދައުވާ އެވެ.\nރައީސް ޔާމީންގެ އިތުރުން، މިމައްސަލާގައި ވ. ފެލިދޫ ހަނދުވަރީގެ ޔޫސުފް ނައީމްގެ މައްޗަށް ވެސް ވަނީ ދައުވާ އުފުލާފަ އެވެ. އޭނާގެ މައްޗަށްކުރީ ރިސްވަތު ދިނުމުގެ ކުށުގެ ދައުވާ އެވެ.\nކްރިމިނަލް ކޯޓުގައި މިއަދު ކުރިއަށްދިޔަ ޝަރީއަތުގައި ރައީސް ޔާމީންގެ ފަރާތްޕުޅުން ވަނީ، ޝަރީއަތް ލައިވްކޮށް ދިނުމަށް އެދިފަ އެވެ. ރައީސް ޔާމީންގެ ޤާނޫނީ ވަކީލް ޑރ. މުހައްމަދު ޖަމީލް އަހުމަދު ވިދާޅުވީ އަންމުކޮށް ހުޅުވާލައިގެން ޝަރީއަތް ކުރުމުގެ ގާނޫނު އަސާސީން ކަށަވަރުކޮށްދީފައިވާ ކަމަށެވެ. އެހެންކަމުން މިޝަރީއަތް ލައިވްކޮށް ކުރިއަށް ގެންދެވޭނެ ގޮތެއް ހަމަޖެއްސުމަށް ޑރ. ޖަމީލް ވަނީ އެދިވަޑައިގެންފަ އެވެ.\nމިކަމާ ގުޅިގެން މައްސަލަބައްލަވާ އިސްގާޒީ އަހުމަދު ޝަކީލް ވިދާޅުވީ ޖެނުއަރީ 20 ވަނަ ދުވަހު މިކަމުގައި ގޮތެއް ނިންމަވާ ދެފަރާތެއްވެސް އަންގާނެކަމަށެވެ. އަދި މިމަހުގެ 27 ވަނަ ދުވަހު ބާއްވާ އަޑުއެހުމުގައި ދައުވާ އިއްވައި ޖަވާބުދާރީވާން ޖެހޭނެ ކަމަށެވެ. އަދި އަންނަމަހު 10 ވަނަ ދުވަހުވެސް އަޑުއެހުމެއް ބާއްވާނެކަމަށް ގާޒީ ވިދާޅުވި އެވެ.\nނަމަވެސް މިމައްސަލާގައި ދައުވާ އުފުލާފައިވާ ޔޫސުފް ނަޢީމްގެ ފަރާތްޕުޅުންވަނީ ޝަރީއަތް ލައިވް ކުރުމަށް އިންކާރުކޮށްފަ އެވެ. އަދި ރައީސް ޔާމީންގެ ޝަރީއަތް ލައިވްކޮށް ގެންދިޔަ ނަމަވެސް މިމައްސަލާގައި އޭނާގެ މައްސަލަ ވަކިން ކުރިއަށް ގެންދިއުމަށް ވަނީ އެދިފަ އެވެ.\nއާރަށުގެ މައްސަލައިގެ އިތުރުން ރ.ފުއްގިރި ކުއްޔަށްދޫކުށްގެން ލިބުނު 1.3 މިލިއަން ޑޮލަރު އަމިއްލަފުޅު އެކައުންޓަކަށް ޖަމާކުރެއްވި މައްސަލާގައިވެސް ރައީސް ޔާމީންގެ މައްޗަށް ކްރިމިނަލް ކޯޓުގައި ދަނީ ޝަރީއަތް ހިންގަމުންނެވެ.\nފުލުހުން ތުހުމަތުކޮށްފައިވާ ގޮތުގައި ރިސޯޓެއް ގޮތަށް ތަރައްގީކުރުމަށް އާރަށް ބޭރުގެ ބަޔަކަށް ވިއްކައިގެން ލިބުނު އެއް މިލިއަން ޑޮލަރު ޔާމީންގެ ބޭންކު އެކައުންޓަކަށް ޖަމާކޮށްފައިވެ އެވެ. އަދި މި ދައުވާ އުފުލީ ރިސޯޓެއް ގޮތަށް ތަރައްގީކުރަން އާރަށް ވިއްކައިގެން ލިބުނު ފައިސާ ރައީސް ޔާމީންގެ އެކައުންޓަށް ޖަމާކުރިކަމަށް އެމްއެމްޕީއާރްސީގެ ތަހުގީގުގެ ތެރެއިން ހާމަވާ ކަމަށް ބުނެ އެވެ.\nވ. އަތޮޅު ތިނަދޫ ކައިރީ އޮންނަ އާރަށަކީ ޕިކުނިކް ދިއުމަށް ބޭނުންކުރި ފަޅުރަށެކެވެ.\nޑީއާރްޕީގެ ކުރީގެ ލީޑަރު އަހުމަދު ތަސްމީން އަލީގެ ހިއްސާ އޮންނަ ކުންފުންޏަކަށް އެރަށް ދީފައި އޮއްވައި އޯގަސްޓު، 2015، ގައި އެކުންފުނި އަތުން އާރަށް ނެގުމަށްފަހު އެ އަހަރުގެ ސެޕްޓެމްބަރު މަހު، އެ ރަށް ހަވާލުކޮށްފައި ވަނީ ވ. އަތޮޅުގެ ކުރީގެ މެމްބަރު ޔޫސުފް ނައީމްގެ ހިއްސާ އޮންނަ ކުންފުންޏަކަށެވެ.\nމީގެ އިތުރުން ރ. ފުއްގިރި މައްސަލައިގައި ވެސް ޔާމީންގެ މައްޗަށް މަނީ ލޯންޑްރިން އާއި ރިޝްވަތު ގަބޫލުކުރުމުގެ ދައުވާ އުފުލައި, ކުރިމިނަލް ކޯޓުގައި ޝަރީއަތް މިހާރު ކުރިއަށް އެބަގެންދެ އެވެ.\nރައީސް އަބްދުﷲ ޔާމީން ރާއްޖެ މިއަދު އެމްއެމްޕީއާރުސީގެ ޚިޔާނާތް ސިޔާސީ ސިޔާސީ ޕާޓީތައް ޑރ. މުހައްމަދު ޖަމީލް އަހްމަދު ޕީޕީއެމް/ ޕީއެންސީ ކޯލިޝަން


FVM City Narudhamaa ah jehifaivaa massala varah avahah halukoh dheynan\nފުވައްމުލައް ސިޓީގެ ނަރުދަމާގެ މައްސަލައަށް މަޝަވަރާ ކުރުން 2019 އޮކްޓޯބަރ 28\nފުވައްމުލައް ސިޓީގެ ނަރުދަމާއަށް ޖެހިފައިވާ މައްސަލަ ވަރަށް އަވަހައް ހައްލުކޮށް ދޭނަން – ފެނަކަ\n4 ނޮވެމްބަރ 2019, 17:43 |\nފުވައްމުލައް ސިޓީގައި ގާއިމުކުރެވިފައިވާ ނަރުދަމާގެ ނިޒާމަށް ދިމާވެފައިވާ މައްސަލަ ވަރަށް އަވަހަށް ހައްލުކޮށް ދެއްވާނެ ކަމަށް ފެނަކައިގެ އެމްޑީ ވިދާޅުވެފައިވާ ކަމަށް ފުވައްމުލައް ސިޓީ ކައުންސިލުން ހާމަކުރައްވައެވެ.\nފުވައްމުލަކުގެ ނަރުދަމާގެ ނިޒާމަށް ޖެހިގެން އުޅޭ މައްސަލަ ހައްލުކުރުމުގެ ގޮތުން ކަމާއި ގުޅުންހުރި ފަރާތްތައް އެކުވެގެން ފާއިތުވި އޮކްޓޯބަރު މަހުގެ ފަހުކޮޅު ވަނީ ނަރުދަމާގެ އިންސްޕެކްޝަނެއް ހަދާފައެވެ. މި އިންސްޕެކްޝަނުގައި ތިމާވެއްޓާއި ބެހޭ މިނިސްޓރީ އާއި، ޕްލޭނިން މިނިސްޓްރީ، މަސައްކަތުގެ ކޮންޓްރެކްޓަރ – ސިއެރާ، ފެނަކަ ކޯޕަރޭޝަން، އަދި ނަރުދަމާ ސިސްޓަމް ޑިޒައިނަރ ރިޔަން އާއި ސިސްޓަމްގެ ބައިތައް އުފެއްދި ކުންފުނީގެ ފަރާތުންނާއި ފުވައްމުލައް ސިޓީ ކައުންސިލުން ބައިވަރިވެފައި ވެއެވެ.\nއިންސްޕެކްޝަން ޓީމުން ވަނީ ނަރުދަމާގެ ސިސްޓަމަށް ދިމާވާ މައްސަލަތައް ބެލުމަށް ރަށުގެ އެކި ހިސާބުތަކުގައިވާ ވެކިއުމް ޕަމްޕް ސްޓޭޝަންތައް ބަލާފައެވެ. އިންސްޕެކްޝަން ނިންމުމަށް ފަހު މައްސަލަތަކާއި ގުޅޭގޮތުން ހުރިހާ ފަރާތެއް ބައިވެރިވެގެން ވަނީ މަޝްވަރާ ބައްދަލުވުމެއް ބާއްވަފައެވެ. މިމަޝްވަރާ ބައްދަލުވުމަށް ފަހު ފުވައްމުލައް ސިޓީ ކައުންސިލުން ހާމަކުރައްވާފައި ވަނީ “މި މައްސަލަ ވަރަށް އަވަހަށް ހައްލުކޮށް ދެއްވާނެ ކަމުގެ ޔަގީންކަން ފެނަކަ ކޯޕަރޭޝަންގެ މެނޭޖިން ޑިރެކްޓަރ ވަނީ ދެއްވާފައި” ކަމަށެވެ.\nފުވައްމުލަކުގެ ނަރުދަމާ ނިޒާމަކީ ގިނަ ގޮތްގޮތުން ދިރާސާކުރެވި ރަށާއި އެންމެ އެކަށޭނަ ގޮތަށް ފަރުމާކުރެވިގެން ގާއިމުކުރެވިފައިވާ ހައިބްރިޑް ސިސްޓމެކެވެ. އެއީ ގްރެވިޓީއާއި ވެކިއުމް އަދި ޕަމްޕް ވެސް ބޭނުންކުރާ ގޮތަށް ހެދިފައިވާ ސިސްޓަމެކެވެ.\nގޭގެ ފާޚާނާ ޖަންކްޝަން ތަކުން މަގުގައި ހުންނަ ޖަންކްޝަނަށް ފެނާއި ނަޖިސް ގެންގޮސްދެނީ ގްރެވިޓީގައެވެ. ޣާޒީމަގުން އިރު-ދެކުނަށާއި(އޭ، ބީ) އަދި ހުޅަނގު-އުތުރު (ސީ ޑީ)ގެ މަގުތަކުގައި ހުރި ޖަންކްޝަންތަކުން ފެނާއި ނަޖިސް ދެ ތަނަކަށް ޖަމާކުރެ ވެނީ ވެކިއުމް ސިސްޓަމުންނެވެ. އަދި މި ދެ ކަލެކްޝަން ޕޮއިންޓަށް ޖަމާވާ ނަޖިހާއި ފެން މިސްކިމަގު ގައި ހުންނަ މައި ސްޓޭޝަނަށް ޖަމާކުރެވި ޓްރީޓް ކުރުމަށްފަހު ޕަމްޕް ސިސްޓަމް މެދުވެރިކޮށް ރަށުން ބޭރުކުރާގޮތަށެވެ.\nފުވައްމުލައް ސިޓީ ނަރުދަމާ ނިޒާމުގެ މައްސަލަޖެހިފައިވާ ވެކިއުމް ޕްރެޝަރ ޕަމްޕެއް\nމައްސަލަ ޖެހިގެން އުޅޭކަމަށް ވަނީ މިސިސްޓަމުގައި ހިމެނޭ ވެކިއުމް ބަޔަށެވެ. އެއީ ފެން ނުވަންނަ ގޮތަށް (ވޯޓަރ ފްރޫފް) ‘އެއަރ ޓައިޓް’ ސިސްޓަމަކަށް ވާން ޖެހެއެވެ. ނަމަވެސް ވިއްސާރަވެ ވާރޭ ވެހުމުން މިސިސްޓަމްގައި މައްސަލަޖެހެނީއެވެ. ވޯޓަރޕްރޫފް ޖަންކްޝަންތަކަށް ފެންވަދެ ޕްރެޝަރ ޕަމްޕްތަކުގެ މަސައްކަތް ހުއްޓެނީއެވެ. އެއާއެކު މުޅި ސިސްޓަމް ފެއިލްވެ ރަށުގައި ފެންބޮޑުވުމާއި ނަޖިސް ލީކުވުމާއި ކުރިމަތިލާންޖެހެއެވެ.\nފުވައްމުލައް ސިޓީގެ ޑެޕިއުޓީ މޭޔަރ މުހައްމަދު ޟިރާރު ކުރިން ވިދާޅުވެފައި ވަނީ މިމައްސަލް ހައްލު ކުރެވޭނީ މުޅި ސިސްޓަމް ރަނގަޅަށް އިންސްޕެކްޓްކޮށް، ދިމާވެފައިވާ މައްސަލަތައް ހައްލުކޮށްގެން ކަމަށެވެ. އެހެން ނޫނީ މިސިސްޓަމުގެ ބޭނުމެއް ނުހިފޭނެކަމަށެވެ.\nފުވައްމުލައް ސިޓީގެ ނަރުދަމާ އަށް ދިމާވެފައިވާ މައްސަލަތައް އިސްޕެކްޓް ކުރަނީ. ފޮޓޯ: ފވމ ސިޓީ ކައުންސިލް\nއިތުރު ލިޔުންފުވައްމުލަކު ފެނާއި ނަރުދަމާފުވައްމުލައް ސިޓީފެނަކަ\nTags: ފުވައްމުލަކު ފެނާއި ނަރުދަމާ, ފުވައްމުލައް ސިޓީ, ފެނަކަ


UTF massala Nimeyne goyi: Aadhe, Thiyakan balaanan!\nއުތުރު ތިލަ ފަޅު\nނިމޭނެގޮތް: ތިކަން އަޅުގަނޑު ބަލާނަން!\nއުތުރު ތިލަފަޅުގެ އެއްބަސްވުމުގައި ސޮއި ކުރުމުގެ ރަސްމިއްޔާތު\nއުތުރު ތިލަފަޅާ ގުޅިގެން ކެކި އަރަމުން ދާ މައްސަލައަށް އެންމެންހެން ދަނީ ފާޑުކިޔާ ވާހަކަ ދައްކަމުންނެވެ. ކަންބޮޑުވުން ފާޅު ކުރަމުންނެވެ. އޭގެ ތެރެއިން ހާލަތު އޮތް ހިސާބާ ގުޅުވާލައި ރަނގަޅު ސުވާލެއް ކުރީގެ ޓްރާންސްޕޯޓް މިނިސްޓަރު އަމީން އިބްރާހިމް ކުރައްވަ އެވެ. ސަރުކާރު ކޯލިޝަން ޖުމްހޫރީ ޕާޓީގެ ޑެޕިއުޓީ ލީޑަރު ލަންޑަނުގައި ހުންވައިގެން ފުރަތަމަ ކުރު ސްޓޭޓްމެންޓެއް ދެއްވި އެވެ. އޭނާ އޭގައި ވިދާޅުވި ގޮތުގައި ރާއްޖޭގެ ސިޔާދަތަށް ބުރޫއަރާ އެއްވެސް ކަމެއް ހިނގުމަކީ ގައުމު ދެކެ ލޯބިވާ އެކަކުވެސް އެދޭނެ ކަމެއް ނޫނެވެ. އެކަމަކު މި މައްސަލައާ ގުޅިގެން "ގައުމުގެ އިސްތިގްލާލުގެ ހިމާޔަތާމެދު ގިނަ ބަޔަކު މިއަދު ސުވާލް އުފައްދައިފި" އެވެ.\n"މި ކަންބޮޑު ވުމުގައި ރައްޔިތުން ލޭ ކެކެން ދޫކޮށްލައިގެން ނުވާނެ، އަވަހަށް ޝައްކު ފިލުވައި ދެއްވާ!"\nމި އޮތީ ސުވާލެކެވެ. މިއީ އެންމެންގެ ސުވާލެކެވެ. މި ސުވާލު އަމާޒު ވަނީ ސަރުކާރުގެ އެންމެ މައްޗަށެވެ. ސަރުކާރުގެ އެހިސާބަށް އަމާޒުވާ ސުވާލުތަކަށް އާންމުކޮށް އަަންނަ ޖަވާބެއް ވެސް އޮވެ އެވެ. އެއީ "އާދެ ތިޔަކަން އޮތް ގޮތެއް އަޅުގަނޑު ބަލައިލާނަން" އެވެ. އެހެން ކަމުން ޔޫޓީއެފްގެ އެގްރިމެންޓްގެ ކަަން ބަލައިދޭށެވެ. އެގްރިމެންޓް ހާމަކޮށްލައި ސާފުކޮށްލައި ދޭށެވެ.\nރައްޔިތުންގެ މަޖިލީހުގެ މާފަންނު މެދު ދާއިރާގެ މެންބަރު އިބްރާހިމް ރަޝީދު (ބޮންޑެ) އަކީ އޭނާއަށް ފެނި ވަޑައިގަންނަވާ އެންމެ ރަނގަޅު ގޮތް މޫނަކަށް ކަނދުރާއަކަށް ނުބަލައި ސާފު ވިދާޅުވާ ބޭފުޅެކެވެ. މިއޮތީ ރޭ ބޮންޑެ ވިދާޅުވި ވާހައެކެވެ:\n"ބޭރުގެ ދައުލަތަކާއި އެކުވެވޭ އެއްބަސްވުމެއް ނުވަތަ މުއާހަދާއަކަށް ރައްޔިތުންގެ މަޖިލީހުގެ ރުހުން ނުލިބޭހާ ހިނދަކު ނުވަތަ ނުހޯދާހާ ހިނދަކު ދައުލަތުގެ ނަމުގައި ބަނދެވޭނެ އެއްވެސް ބަނދެވުމެއް ނުވަތަ ދައުލަތުން އެ މައްޗަށް އަމަލުކުރަން ލާޒިމުވާނެ އެއްބަސްވުމެއް ނޯންނާނެ އެވެ،!"\nގާނޫނު ހަދާ މަޖިލީހުގެ ކެންދޫ ދާއިރާގެ މެބަރު އަލީ ހުސައިނަކީ ވެސް އޮންނަ ގޮތަށް ވިދާޅުވާ ބޭފުޅެކެވެ. އޭނާ ވިދާޅުވި ގޮތުގައި "އެއްވެސް ގައުމެއްގެ ސިފައިންނަށް ރާއްޖޭގައި ގާއިމްވެ ތިބެވޭ ގޮތަށް ހަދާ އެއްބަސްވުމެއް ބަލައެއް ނުގަނެވޭނެ" އެވެ.\nއަނެއްކޮޅުން މިނިވަން މެންބަރަ ވިލމާލޭ ދާއިރާގެ އަހުމަދު އުޝާމް ވިދާޅުވާ ގޮތުގައި އުތުރު ތިލަފަޅު އެއްބަސްވުމުގެ ވާހަކައަކީ ސިޔާސީ ވާހަކައެއްނޫނެވެ، އަދި އެވާހަކަ ދެއްކުމަކީ ސިފައިންގެ އަގުވައްޓާލުމެއްވެސް ނޫނެވެ. ގޯސްކޮން ކަމެއް ހިނގާފައި ނުވާނަމަ ރައްޔިތުންގެ މިހާ ކަންބޮޑުވުން އޮތް މައްސަލައެއްގައި ހަގީގަތް ހާމަ ކުރުމަށް ފަސް ޖެހެން ޖެހޭ ސަބަބެއް އޮވެގެން ނުވާނެ އެވެ.\nބޮންޑެގެ އެ ވާހަކައާ ގާނޫނު އަސާސީގެ "ދޭއްފަހެއްއެކާ" ގުޅެ އެވެ. ރައްޔިތުންގެ މަޖިލީހުގައި ސާފު މެޖޯރިޓީއެއް ސަރުކާރަށް އޮތް ނަމަވެސް މި ބާވަތުގެ މައްސަލަތަކަކީ ރައްޔިތުންގެ މަޖިލީހުގެ ސާފު ރުހުމެއް ބޭނުންވާ ކަމެކެވެ. ގާނޫނުއަސާސީގެ 251 ވަނަ މާއްދާގެ އަކުރު (ނ) ގައި ބުނާ ގޮތުން މަޖިލީހުގެ މެޖޯރިޓީ ވޯޓްގެ ރުހުމެއް ބޭނުންވާނެ އެވެ.\nއެހެން ނަމަވެސް ލީކްތައް ބުނާ ގޮތުގައި ޔޫޓީއެފް އެބަސްވުމުގައި ލަފުޒު، "މިލިޓަރީ" ބޭނުމެއް ނުކުރެ އެވެ. ގާނޫނީ ބާގަނޑަކަށް އެކަން ވާނެ ގޮތަށް އެއްބަސްވުން ހަދާފައި ވަނީ "މިލިޓަރީ" ގެ ބަދަލުގައި "ޓެކްނީޝަނު" ންނާއި "އޮފިޝަލުން" ބޭނުން ކޮށްގެނެވެ.\nއެގޮތަށް އޮތް ނަމަ އެކަން އެގޮތަށް ކޮށްފައި ވަނީ ގާނޫނު އަސާސީ ބުނާ ގޮތަށް މަޖިލީހުގެ ރުހުން ހޯދަން ޖެހޭ ޖެހުމުން ރެކޭން ވެގެނެވެ. އެމްޑީޕީގެ ސާފު މެޖޯރިޓީއެއް އޮތް ނަމަވެސް މައްސަލައިގެ ނާޒުކު ކަމުން ޖެހެނީ ގާނޫނީ ލަފުޒަކުން މި މައްސަލަ ރައްޔިތުންގެ މަޖިލީހުގެ ސިސްޓަމަށް އޮޅުވާލާށެވެ. އޭރަށް ރައްޔިތުންގެ ލޮލުގައި އަނދުން އެޅިގެން ދާނެ އެވެ. މިހާރު އެއޮތީ އެހެން ހަދާފަ އެވެ. އެހެން ގައުމެއްގެ މިލިޓަރީން ފަރާތްކަކަށް އެފަދަ ބޭނުމަކަށް ރާއްޖޭގައި ތިބެވޭނީ މަޖިލީހުގެ މެޖޯރިޓީ ރުހުމަކާއެކު އެވެ. އެހެންވީމާ އެ ރުހުން ހޯދަން ނުޖެހޭނެ ގޮތެއް ގާނޫނީ ގޮތުން އެވަނީ ހޯދާފަ އެވެ.\nމިހެން މިކަންކަން ހުރި ނަމަ، ޔޫޓީއެފްގެ މައްސަލާގައި ގައުމެއް ކެކެން ދޫކޮށްލައި ނުލައި ވެގެން އުޅޭ ގޮތެއް އަވަހާ ސާފުކޮށްދޭން ޖެހޭ ނޫން ހެއްޔެވެ؟\nއިންޑިއާގެ އެހީގައި އުތުރު ތިލަފަޅު ތަރައްގީ ކުރަން "ޑިވެލޮޕްމަންޓް ސަޕޯޓް، އެންޑް ދަ މައިންޓަނެންސް އޮފް ދަ މޯލްޑިވްސް ނޭޝަނަލް ޑިފެންސް ފޯސް ހާބާ ސިފަވަރު އެޓް އުތުރުތިލަފަޅު" އެއްބަސްވުން ނުވަތަ ޔޫޓީއެފް އެއްބަސްވމުގައި ރައީސް އިބްރާހިމް މުހައްމަދު ސޯލިހުގެ ސަރުކާރުން ސޮއި އެޅީ މިދިއަ ފެބުރުއަރީން އެއް ދުވަހުގަ އެވެ.\nއޭރުވެސް ގިނަ ބައިވަރު ދިވެހިން އެހީ އެގްރިމެންޓް ކޮބައިހޭ ދައްކަބާލާށޭ އެވެ. ބުނެވޭ ގޮތުގައި އެ އެގްރިމެންޓް އޮތް ގޮތުން ޓެކްނީޝަނުންގެ ނަމުގައި އުތުރު ތިލަފަޅަށް ހަތިޔާރާއެކު ފުރިހަމަ ބާރުގައި އިންޑިއާ ސިފައިން ފައިބާނެ އެވެ. އެކަމާ ނުރުހެމު އެވެ.\nއިއްުޔެ ކުއްލިއަކަށް ޔޫޓީއެފްގެ ޑްރާފްޓް އެގްރިމެންޓްގެ ކޮޕީއެއް ކަމަށް ބުނާ ކަންބޮޑުވުންތައް އޮތް ޑޮކިއުމެންޓްތަކެއް ލީކްކޮށް ދައުރުވާން ފެށި އެވެ. އެ ޑޮކިއުމެންޓް ދައުރުވާން ފެށިތާ ގިނަ އިރު ނުވެ އެއާ ހަވާލުވެ ވަޑައިގެން ޒިންމާ ނަންގަވާފައި ވަނީ އިންޑިއާ ސިފައިން ރާއްޖޭގައި ތިބޭ ތިބުމުގެ މައްސަލަ ނަންގަވައި ހުއްޓާ ނުލާ އެކަމާ ދެކޮޅު ހައްދަވާ ކުރީގެ ހޯމް މިނިސްޓަރު އުމަރު ނަސީރެވެ. އޭނާ ވިދާޅުވާ ގޮތުގައި ލީކުކުރީ ހަމަ ސައްހަ ލިޔުމެކެވެ. ދިވެހި ސަރުކާރަކަށް ވެސް އިންޑިއާއަށް ވެސް އެ ދޮގެއް ނުކުރެވޭނެ އެވެ. އޭގެ ތަފުސީލްތައް ވެސް އޭނާ އިސްވެ އުފައްދާފައިވާ ޑީންއެންއޭގެ ތެރެއިން ލީކް ކުރަމުން ގެންދާނެ އެވެ.\n"އެއީ ސީދާ އިންޑިއާ އިން ދިވެހި ސަރުކާރަށް ފޮނުވި އެއްބަސްވުމުގެ ސްކޭން ކޮޕީ، އެއެއް ދޮގެއް ނުކެރޭވެނެ" އުމަރު ވިދާޅުވި އެވެ.\nލީކް ކޮށްލި އެގްރިމެންޓާއެކު އިދިކޮޅު ޕީޕީއެމާއި ކޮންގްރެސް ޕާޓީ (ޕީއެންސީ) އާއި އާންމުންނާއި މިޑިއާ ހިމެނޭ ގޮތަށް ހުރިހާ ދިމާއަކުން ދަނީ ސަރުކާރާށް ފާޑުކިޔައި އެ މައްސަލާގައި ކަންބޮޑުވުން ފާޅު ކުރަމުންނެވެ. ސޯޝަލް މީޑިއާ އޮތީ އަނދަ އަނދަ އެވެ. ނަމަވެސް އިއްޔެ މެންދުރެއްހާއިރު ބަޔާނެއް މެދުވެރިކޮށް ޑިފެންސުން ފޭބީ ޑިފެންސަށެވެ. އެކަމަކު އެ ބަޔާން މެދުވެރިކޮށް ވެސް އާވާހަކައެއް ނުބުނެ އެވެ. ހަމަ އެކަނި ކޮށްލި ވަރަކީ މިއީ އެވެ: "ދައުރު ކުރަމުންދަނީ ހަގީގަތާ ހިލާފު ދޮގު ލިޔުންތަކެ" ކެވެ.\n"... ދިވެހި ގައުމާއި ރައްޔިތުންގެ ސަލާމަތާއި ރާއްޖޭގެ ސިޔާދަތާއި އިސްތިގުލާލަށް އުނިކަމެއް އަތުވެދާނެ އެއްވެސް ކަމަކަށް ދިވެހި އަސްކަރިއްޔާ އިން ޖާގަ ނުދޭނެ ކަމުގެ ފުރިހަމަ ޔަގީންކަން އެންމެހައި ދިވެހި ރައްޔިތުންނަށް ކަށަވަރުކޮށް އަރުވަމެވެ،"\nޑިފެންސްގެ ބަޔާނެއްގައި އެއީ ދޮގު ލިިޔުންތަކެއް ކަމަށް ދިވެހި ސަރުކާރުން ބުނި ނަމަވެސް އޭގެ އެއްވެސް ތަފުސީލެއް މިހާތަނަށް ހާމައެއް ނުކުރެވެ އެވެ. އެހެންވެ ގާތްގަނޑަކަށް ހުރިހާ ދިމާއަކުންމެ މިހާރު ބުނަން ދަނީ ލީކްކޮށް ދައުރު ކުރަމުން ދަނީ ދޮގު ލިޔުމެއް ނަމަ އޭގެ އަސްލު އެއްބަސްވުން ހާމަކޮށް، ތަފުސީލު ދޭށެވެ.\n"އާދެ ތިޔަކަން އަޅުގަނޑު ބަލާލައިނަން" ކަމަށް ވިދާޅުވާ ގޮތަށް ބަލައްލާފައި އަވަހަށް ސާފުކޮށް ފިލުވައި ދިނުމަކީ މިވަގުތަށް އެންމެ މުހިންމުވެފައި ކަންތަކެވެ.\nޔޫޓީއެފްގެ އެގްރިމްޓް ކަމަށް ބުނާ ލިިޔުމުގެ ހައިލައިޓް\nޔޫޓީއެފް ތަރައްގީ ކުރަން އިންޑިއާއާއެކު ސޮއި ކުރި އެގްރިމެންޓްގެ ޑްރާފްޓް އެގްރީމަންޓް ކަމަށް ބުނާ ޑޮކިއުމެންޓްތައް ބުނާ ގޮތުން އުތުރު ތިލަފަޅުގައި ދިވެހި ސަރުކާރާއި އަސްކަރިއްޔާގެ ކޮންޓްރޯލެއް ނެތެވެ. އަދި ކޮންޓްރޯލް ގެއްލޭ ގޮތްތަކެއް ހިމަނާފައި ވެއެވެ. ދިވެހި ސިފައިންނާއި އިންޑިއާ ސިފައި ނޫން ބަޔަކަށް އުތުރު ތިލަފަޅުގެ ބޭނުން ހޯދޭނީ، އަމިއްލަ ފަރާތްތަކެވެ. މާނައަކީ އިންޑިއާ ފިޔަވައި އެހެން ގައުމެއްގެ އަސްކަރިއްޔާއަށް ވެސް އުތުރު ތިލަފަޅު ބޭނުމެއް ނުކުރެވޭނެ އެވެ،\nއަނެއް ކަމަކީ ބަނދަރަކާއި ޑޮކްޔާޑެއް ހަދާ އިރު، އެ ތާނގައި އިންޑިއާ ސިފައިން ތިބޭނީ ހަތިޔާރާއެކު އެވެ. އަދި ހަތިޔާރު ގެންގުޅެ ބޭނުން ވެސް ކުރާނެ އެވެ. އިންޑިއާ ސިފައިން 30 އަހަރު ވަންދެން ރާއްޖޭގައި ބޭތިއްބުން ރާއްޖެ އަށް މަޖުބޫރު ކޮށްފައިވާއިރު މުއްދަތު ހަމަވުމުން އިތުރު 30 އަހަރު އިންޑިއާ ސިފައިންނަށް ރާއްޖޭގައި ތިބެވޭނެ ގޮތް ހަދަން މަގު ފަހިކޮށްފައި ވެސް ވެއެވެ.\nއުތުރު ތިލަފަޅުގެ އޮޕަރޭޝަނަށާއި އެހެނިހެން އިދާރީ ބޭނުންތަކަށް ހަތިޔާރު އެޅި އިންޑިއާ ސިފަައިިންނަށް، އިންޑިއާއިން އެދޭ މިންވަރަކަށް ދިވެހި ރާއްޖެއިން ހުއްދަ ދޭންޖެހޭނެ އެވެ. އުތުރު ތިލަފަޅު ތަރައްގީ ކުރާއިރުވެސް އަދި އެހެން މަރުހަލާތަކާއި މަރާމާތުކުރުމާއި ބެލެހެއްޓުމުގައި ވެސް އިންޑިއާގެ އަސްކަރީ ފަރާތްތަކަށް ފުރުސަތު އޮންނަން ޖެހޭނެ އެވެ. ތަން މެނޭޖްކުރުމާއި ބެލެހެއްޓުމުގެ ޒިންމާ އުފުލާނީ ރާއްޖެ އާއި އިންޑިއާ ގުޅިގެންނެވެ. އެކަމަށްޓަކައި ކޮންމެ ގައުމަކުން މަދުވެގެން ދެ އޮފިސަރުން ހިމެނޭ ގޮތަށް ޖޮއިންޓް ރެސިޑެންޓް ޓީމް (ޖޭއާރްޓީ) އެއް އުފައްދާނެ އެވެ. އަދި އުތުރު ތިލަފަޅުގައި ރިހާ ފެސިލިޓީއެއް ހިމެނޭ ގޮތުން ކޯސްޓް ގާޑު ބަނދަރާއި ވައިގެ ބަނދަރު ވެސް، އިންޑިއާ ސިފައިންނަށް ބޭނުންކުރެވޭނެ އެވެ. ބަނދަރު ހަދަން އިންޑިއާއިން ވެހޭދަކުރާތީ، ބަނދަރުން އިންޑިއާ ހޯދާ އެއްވެސް ހިދުމަތަކަށް ޗާޖެއް ވެސް ނުކުރެވޭނެ އެވެ.\nލީކް ޑޮކިއުމެންޓާ ގުޅިގެން ކުރީގެ ޑިފެންސް މިނިސްޓަރު އަދި މިހާރު ރައްޔިތުންގެ މަޖިލީހުގެ މަޑުއްވަރީ ދާއިރާގެ މެންބަރު އާދަމް ޝަރީފު ވަނީ އުތުރުތިލަފަޅު އެއްބަސްވުމުގެެ އަސްލު މަޖިލީހުގެ ގައުމީ ސަލާމަތާ ހާރިޖީ ގުޅުންތަކާ ބެހޭ ކޮމިޓީއާ ހިއްސާ ކުރަން އެދިވަޑައިގެން ރައްޔިތުންގެ މަޖިލީހުގެ ރައީސް މުހައްމަދު ނަޝީދަށް ސިިޓީއެއް ފޮނުއްވާފަ އެވެ.\nއެ ސިޓީގައި އޭނާ ވިދާޅުވާ ގޮތުގައި ގައުމީ ސަލާމަތަށް ނުރައްކާ ވާފަދަ އަދި ގައުމުގެ މިނިވަންކަމާ ސިޔާދަތަށް ނުރައްކާވާފަދަ ގިނަ ކަންތައްތަކެއް ލީކް ޑޮކިއުމެންޓްގައި ހުރުމުން ރައްޔިތުންގެ މެދުގައި ވަނީ ވަރަށް ބޮޑު ކަންބޮޑުވުމެއް އުފެދިފަ އެވެ. އެހެންވެ ޔޫޓީއެފް އެގްރިމެންޓްގެ އަސްލު މަޖިލީހުގެ 241 ކޮމިޓީއަށް ބޭނުމެވެ.\nމައްސަލައާ ގުޅިގެން ކަންބޮޑުވުންތައް އޮއްވާ އެގްރިމެންޓެއް ލީކުކޮށްލުމުން ކަންބޮޑުވުން އިތުރުވާ ގޮތަށް އެއްވެސް ކަމެއް ސާފު ނުވެ އެންމެން ކެކެން ދޫކޮށްލުމަކީ އެހާ ރަނގަޅު ކަމަކަކަށް ވާނެ ހެއްޔެވެ؟ ކެކި އަރަމުން ގޮސް އެންމެ ފަހުން މި މައްސަލަ ނިމޭނީ "އާދެ ތިޔަކަން އަޅުގަނޑު ބަލާނަން" ކަމަށް ވިދާޅުވާ ހިސާބުންނެވެ. އަނެއްކާ ވެސް ފެށޭނީ އަނެއްކާ ލީކާ ހަމައިންނެވެ.\nރައީސް އިބްރާހިމް މުހައްމަދު ސޯލިހު އެމްއެންޑީއެފް ޑިފެންސް މިނިސްޓްރީ + ކޯސްޓް ގާޑް ހަތެއް ދިވެހި އިންޑިއާގެ ގުޅުން އުތުރު ތިލަ ފަޅު\nއުތުރު ތިލަފަޅު: ފޮނު ކެކި އުތުރި އަރަނީ!\n"އުތުރު ތިލަފަޅުގައި އޮންނަނީ ދިވެހި ސިފައިންގެ ކޮންޓްރޯލް"\nއުތުރުތިލަފަޅާ ގުޅޭ މައްސަލައެއް ހުށަހަޅައި ބަހުސް ކުރަނީ\nސިޔާދަތަށް ގެއްލުން ލިބޭ އެއްބަސްވުމެއް ނުހެދޭނެ: ވަހީދު